Insaafah edhi7aharu: Rilwvaanu vagah nagai maraali meehun adhives minivankamaai eku Insaafah edhi7aharu: Rilwvaanu vagah nagai maraali meehun adhives minivankamaai eku\nނޫސްވެރިޔާ އަހުމަދު ރިޟުވާން އަބުދުﷲ --\nއާދީއްތަ 08 އޮގަސްޓް 2021 | މޫސަ\nނޫސްވެރިޔާ އަހުމަދު ރިޟުވާން، ޢަބުދުﷲ ވަގަށް ނަގައި މަރާލިތާ.7އަހަރުވީއެވެ. އެ ހާދިސާގެ ވަށައިގެންވާ ކަންކަމާއި އަދި އެހާދިސާގައި ތުހުމަތު ކުރެވޭ މީހުންނާއި އެމީހުންގެ އަމަލުތަކާއި ގުޅުވައިލައި މަންޒަރު ކުރަހާލުމުން ނުކުންނަނީ ލިބެނީ އެންމެ ނަތީޖާއެކެވެ. ރިޟުވާނަށް އިންސާފު ހޯދުމަކީ ފަސޭހަ ކަމެއް ނޫނެވެ.\nރައީސުލްޖުމުހޫރިއްޔާ އިބްރާހިމް މުހައްމަދު ޞާލިޙްގެ ރިޔާސީ ވައުދުތަކުގެ ތެރޭގައި، މަރާލާފައިވާ ގެއްލުވާލާފައި ވާ މީހުންގެ މައްސަލަތައް ބަލައި އެކަންކަމަށް އިންސާފު ހޯއްދަވައި ދެއްވުން ހިމެނެއެވެ. މިގޮތުން އެމަނިކުފާނުގެ ވެރިކަމަށް ވަޑައިގެންނެވި ގޮތަށް ފުރަތަމަ ދުވަހުވެސް، މަރާލާފައިވާ މީހުންނާ ގެއްލުވާލާފައިވާ މީހުންގެ މަރުގެ މައްސަލަތައް ބެލުމަށްޓަކައި ކޮމިޝަނެއް އުފައްދަވައި މަސައްކަތް ވަނީ ފައްޓަވާފައެވެ.\nރިޟުވާނު އޭނާގެ މަންމަ އާއި އެކު\nތަހުޤީޤުތަކަށް ހޯދިފައިވާ ގޮތުގައި ރިޟުވާނުވަނީ ވަގަށް ނެގުމަށްފަހު މަރާލާފައެވެ. އަދި އޭނާގެ ހަށިގަނޑު ވަނީ ކަނޑަށްފައްތާފައެވެ.\n2014 ވަނަ އަހަރުގެ އޮގަސްޓް މަހުގެ7ވަނަ ދުވަހުގެ ރޭ، ބަޔަކު ރިޟުވާނަށް ފާރަލާންފެށިއެވެ. އެމީހުންނާއި އެމީހުންގެ ނަންތައް ކޮމިޝަނުން ވަނީ ހާމަކޮށްފައެވެ. ރިޟުވާނު ހުޅުމާލޭގައި އޭނާ ދިރިއުޅޭ 21 ވަނަ ނަމްބަރު ފްލެޓްކައިރީގައި އާލިފް ރައޫފާއި އޭނާގެ އެކުވެރިންގެ ކާރު އޮތެވެ. އެމީހުން އެހިސާބަށް ރިޟުވާނު ދިޔުމުން އޭނާ ގަދަކަމުން ކާރަށް އަރުވައިގެން ގެންދިޔައީ ހުޅުމާލެ ޖެޓީއަށެވެ. ކާރަށް އަރުވަން އުޅުމުގެ ތެރޭގައި އެމީހުންގެ އަތުން ބެނެޓްވަޅިއެއް ރިޟުވާން ގަދަކަމުން ކާރަށް އެރުވި ތަނަށް ވެއްޓުނެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މަރުގެ މައްސަލަތައް ބަލާ ކޮމިޝަނުން ހާމަކޮށްފައިވާ ގޮތުގައި، ރިޟުވާނު ޑިންގީއަކަށް އަރުވައިގެން ގެންދިޔުމަށްފަހު، ދޯންޏަކަށް އަރުވައި އެ ދޯނީގެ ތެރޭގައި ރިޟުވާނު މަރާލައި، ހަށިގަނޑު ކަނޑުފެއްތީއެވެ.\nރިޟުވާނު މަރާލީ ކޮންބައެއް؟\nރިޟުވާނު ވަގަށް ނަގައި މަރާލުމުގައި ބައިވެރިވެފައި ވަނީ އެކި ކުށްކުށުގައި ސާމިލްވެފައިވާ އަދި ފަހުން ހަރުކަށި ދީނީ ފިކުރަށް ލެނބިފައިވާ ބައެކެވެ. މިގޮތުން، ރިޟުވާނު ވަގަށް ނެގިރޭ،5މީހަކުވެގެން ރިޟުވާނަށް ފާރަލާފައިވާ ކަމުގައި ފުލުހުން ބުނެފައިވެއެވެ. އޭގެ ތެރޭގައި ހިމެނޭ ބައެއް މީހުން ވަނީ ފަހުން ސީރިއާ ހަނގުރާމައަށް ގޮސްފައެވެ.\nފުލުހުންނާއި މަރުކޮމިޝަނުންވެސް ބުނެފައި ވަނީ ރިޟުވާނު ވަގަށް ނަގައި މަރާލާފައި ވަނީ، ހަރުކަށި ދީނީ ފިކުރުގެ ޖަމާއަތެއްގެ ބައެއް ކަމަށެވެ. އަދި ރިޟުވާނު ވަގަށް ނަގައި މަރާލީ އޭނާ ލިޔާ ބައެއް ލިޔުންތަކުގައި ދީނާއި ދީނީކަންކަމަށް ފުރައްސާރަކޮށް ހަޖޫޖަހާތީ ކަމުގައެވެ. އެހެން ނަމަވެސް މައްސަލައިގެ ވަށައިގެންވާ މާހައުލަށް ފުންކޮށް ނަޒަރު ހިންގާލުމުން ކުރެހޭ ތަސްވީރު ތަފާތެވެ.\nކަނާތުން ވާތަށް: ޑރ އަފްރާޝިމް އަލީ، ނޫސްވެރިޔާ އަހުމަދު ރިޟުވާން، ބްލޮގަރ ޔާމީޏް ރަޝީދު\nރިޟުވާނު ވަގަށް ނަގައި މަރާލުމަކީ ދީނީ ކަމެއްތަ؟\nރިޟުވާން ވަގަށް ނަގައި މަރާލުމަކީ ދީނީ ކަމެއް ކަމުގައި ބުނިނަމަވެސް އެކަން އެގޮތަށް ޤަބޫލުކުރަން ދަތިވާ ސަބަބުތަކެއް އެބަހުއްޓެވެ. އެނެމެ ބޮޑު ސަބަބަކީ ރިޟުވާނަށް ވުރެ މާބޮޑަށް ފާޅުގައި ދީނަށް ފުރައްސާރަކޮށް ލިޔެ ވާހަކަދައްކާ މީހުން ރާއްޖޭގައި ތިބުމެވެ. ދެވަނަ ސަބަބަކީ ރައީސް ޔާމީނުގެ ސަރުކާރުގެ ބައެއް މީހުންނާއި ރިޟުވާނުގެ މައްސަލައިގައި ކުށުގެ ތުހުމަތުވާ މީހުންނާއި ގުޅިފައި ވުމެވެ. ތިންވަނަ ސަބަބަކީ ރިޟުވާނު ގެއްލުވާލި މައްސަލަ ތަހުޤީޤު ކުރުމުގައި ފުލުހުން ގަސްތުގައި އިހުމާލުވުމެވެ. ހަތަރު ވަނަ ސަބަބަކީ، އެމައްސަލައިގެ ތަހުޤީޤުތައް ފުލުހުން އެކަށީގެންވާ ގޮތެއްގައި ކުރިޔަށް ގެންދަންފެށީ، ފިނިފެންމާ ލޯންޗުކޮޅު ގޮއްވާލި ހިސާބުން ކުރީގެ ނައިބު ރައީސް އަހުމަދު އަދީބު ހައްޔަރުކޮށް އޭގެ ފަހުން ކަމުގައިވާތީއެވެ.\nއެހެންކަމުން ރިޟުވާނު ވަގަށް ނަގައި މަރާލުމަކީ ހަމައެކަނި ދީނީ ސަބަބެއް އޮވެގެން ހަރުކަށި ފިކުރުގެ މީހުން ކުރި ކަމަކަށްވެދާނެ ކަމަށް ބެލެވޭ ގޮތަށް، އެއީ ސިޔާސީ ބޭނުމެއް ނުވަތަ ވައްކަމާއި ކޮރަޕްޝަނާއި ފަސާދަ ފޮރުވުމަށް ކުރިކަމަކަށްވެސް ވެދާނެކަމަށް ބެލެވެއެވެ.\nއާއްމުގޮތެއްގައި ދީނީ މައްސަލަ ތަކުގައި މީހުންނަށް ހަމަލާދީ މަރާލަނީ އެހެން މީހުންގެ ހިތުގައި ބިރުވެރިކަން އުފައްދައި، އެފަދަ އަމަލެއް އެހެން ބަޔަކު ތަކުރާރު ކުރިޔަ ނުދިނުމަށެވެ. ހަރުކަށި ދީނީ ފިކުރުގެ މީހުންގެ އާއްމު ވިސްނުމާއި އެމީހުންގެ ވެރިންގެ އާއްމު ވިސްނުންވެސް ހުންނަނީ އެގޮތަށެވެ.\nމީގެ އިތުރުން، ކުރީގެ ނައިބުރައީސް އަހުމަދު އަދީބާއި ގުޅުން އޮތް ބަޔަކު، ރިޟުވާނުގެ ފޭކް ޕާސްޕޯޓެއް ނުވަތަ ޓްރެވަލް ޑޮކިއުމެންޓެއް ހައްދައި، އޭނާ ރާއްޖެއިން ބޭރަށް ފުރައިގެން ދިޔަކަން ދައްކަން މަސައްކަތް ކުރުމަކީވެސް އެކަމުގައި ސުވާލު އުފެދޭ ކަމެކެވެ. އަދި ރިޟުވާނަށް ވީގޮތް ހޯދުމަށް، އާއިލާ އާއި ރައްޓެހިން ކުރަމުން ދިޔަ މަސައްކަތްތަކަށް، މަލާމާތާއި ފުރައްސާރައިގެ ބަސްތައް އޭރުވެސް މިހާރުވެސް، ކުރީގެ ސީޕީ ހުސައިން ވަހީދު ވިދާޅުވަމުން ގެންދިޔުމަކީވެސް ސުވާލު އުފެދޭ ކަމެކެވެ.\nރިޟުވާނަށް ވީގޮތެއް ހޯދައި ދިނުމަށް ގޮވާލައި ބޭއްވި ސުވާލު މާޗު ފުލުހުން ބާރުގެ ބޭނުންކޮށް ރޫޅާލަނީ --\nރިޟުވާނު ވަގަށް ނެގި މައްސަލައިގައި ފުލުހުން އަމަލު ކުރި ގޮތް!\nރިޟުވާނު ވަގަށް ނަގާފައިވާކަމާއި، އެއީ ބަޔަކު ރާވައިގެން ހިންގި އަމަލެއްކަން އެންމެ ފުރަތަމަ އާއްމުންނަށް ތިލަކުރީ، މޯލްޑިވްސް ޑިމޮކްރެސީ ނެޓްވޯކް، އެމްޑީއެންއިންނެވެ. އަދި އެކަމުގައި ތުހުމަތު ކުރެވޭ މީހުންނާއި ފުލުހުން އަމަލު ކުރަމުން ދިޔަގޮތާއި މެދު އެރިޕޯޓުގައި ކަންބޮޑުވުން ފާޅުކޮށްފައިވެއެވެ.\nރިޟުވާނުގެ މައްސަލަގައި އެމްޑީއެންއިން ހާމަކުރި މައުލޫމާތު ފުރަތަމަ ފުލުހުން ދޮގު ކުރިއެވެ. އަދި އެމްޑީއެންއަށް ފިޔަވަޅު އަޅާނެ ކަމުގެ އިންޒާރުވެސް ދިނެވެ. އެހެން ނަމަވެސް ނައިބު ރައީސް އަހުމަދު އަދީބު ހައްޔަރުކޮށް، އަދި އޭގެ ފަހުން ސަރުކާރާއި ފުލުހުންގެ މުއައްސަސާއަށް ބޮޑެތި ބަދަލުތަކެއް އައުމަށް ފަހުގައި ފުލުހުންގެ އިދާރާއިން ރިޟުވާނު ގެއްލުނު މައްސަލައިގައި އައު މައުލޫމާތު ހާމަކުރިއެވެ.\nމިގޮތުން،2އޭޕްރީލް 2016 ގައި، ފުލުހުން އެމައްސަލައިގައި ބޭއްވި ނޫސްވެރިންގެ ބައްދަލުވުމުގައި، ރިޟުވާނު ވަގަށް ނެގުމަކީ ބަޔަކު ރާވައިގެން ހިންގާފައިވާ އަމަލެއް ކަމުގައި ބުނެފައިވެއެވެ. މައިގަނޑު ގޮތެއްގައި އެދުވަހު ފުލުހުން ހާމަކުރި ހުރިހާ މައުލޫމާތެއް، އޭގެ2އަހަރު ކުރިން އެމްޑީއެންއިން ނެރުނު ރިޕޯޓުގައި ހުރި މައުލޫމާތާއި ދިމާވިއެވެ. ފުލުހުން އެދުވަހު ހާމަކޮށްފައިވާ މައުލޫމާތުން އިތުރަށް އެނގުނީ، ރިޟުވާނު އެރުވި ކާރުން ފެނުނު އިސްތަށިން، ރިޟުވާނުގެ ޑީއެންއޭ ލިބުނު ކަމެކެވެ.\nރިޟުވާނުގެ މައްސަލައިގައި އިންސާފު ހޯދައި ދިނުމަށް ގޮވާލާ ބޭއްވި އެއްވުމެއްގައި، ޔާމީން ރަޝީދު، 29 އޭޕްރީލް 2017 ގައި ޔާމީން ރަޝީދުވެސް ވަނީ މަރާލާފައި\nތަހުޤީޤަށް އެންމެ މުހިއްމު ވަގުތުތައް ގެއްލުނީ!\nރިޟުވާނު ވަގަށް ނެގި މައްސަލައިގައި ފުލުހުން ފުރަތަމަ ޕްރޮފެޝަނަލްކޮށް ތަހުޤީޤުތައް ކުރިޔަށް ގެންދިޔައެވެ. ސީސީޓީވީ ފުޓޭޖްތައް ހޯދައި ސެލްޓަވަރތަކުގެ މައުލޫމާތުތައް ހޯދައި، ރަތްކާރު ޗެކުކޮށް ސާމްޕަލްތައް ނަގައި ފޮރެންސިކް އެނަލަސިސްތައް ހެދިއެވެ. މައްސަލަ ސާބިތު ކުރުމަށް ބޭނުންވާ މުހިއްމު ހެކިތައް ހޯދިއެވެ. އެހެން ނަމަވެސް، ރިޟުވާނުގެ މައްސަލަ ނުބެލުމަށް ސަރުކާރުގެ ތެރެއިން ފުލުހުންނަށް ނުފޫޒުތައް ފޯރުވިކަން ފަހުން އެނގިފައެވެ.\nއަލްޖަޒީރާއިން ތައްޔާރުކުރި ޑޮކިއުމެންޓްރީ ސްޓީލިންގ ޕެރަޑައިސްގައިވެސް ރިޟުވާނުގެ މައްސަލައިގައި އަވަސް އަރުވާލައިގެން ނޫޅުމަށް ކުރީގެ ރައީސް ޔާމީނު ހޯމް މިނިސްޓަރ އުމަރު ނަސީރަށް އަންގަވާފައިވާ ވަޓްސްއަޕް މެސެޖެއް ހާމަކޮށްފައިވެއެވެ.\nކުރިމިނަލް އިންވެސްޓިގޭޝަންގެ ތަޖުރިބާކާރަކު ވިދާޅުވި ގޮތުގައި، ރިޟުވާނުގެ މައްސަލައިގައި ތަހުޤީޤަށް އެންމެ މުހިއްމު ވަގުތުތައް ވަނީ ގެއްލިފައެވެ. ރިޟުވާނުގެ މައްސަލައިގައި ފުލުހުންގެ ތަހުޤީޤަށް ވުރެ މަދަނީ ޖަމިއްޔާއަކުން ކުރިޔަށް ގެންދިޔަ ތަހުޤީޤު އަވަސްވެފައި، މުހިއްމު ނުކުތާތަކެއް ވަރަށް އަވަހަށް ހާމަކޮށްފައި ވީނަމަވެސް، ފުލުހުންނަށް އެހިސާބަށް ވާސިލްވާން2އަހަރު ނެގިއެވެ. އެއީ ކޮންމެވެސް ނުފޫޒެއްގެ ސަބަބުން ގަސްތުގައި ތަހުޤިޤު ކުރިޔަށްގެންދިޔުމުގައި ވެފައިވާ އިހުމާލެއް ކަމުގައި ޤަބޫލުކުރަން ޖެހެއެވެ.\nނޫސްވެރިޔާ އަހުމަދު ރިޟުވާން އަބުދުﷲ ގެ މަންމަ، އައި މިނަތު އީސާ\nރިޟުވާނުގެ މައްސަލައިގައި އިންސާފު ލިބިދާނެތަ!\nރިޟުވާނު ވަގަށް ނަގައި މަރާލިތާ މިއަދަށް7އަހަރު ފުރުނީއެވެ. އެ އަނިޔާވެރި އަމަލަށް އިންސާފު ހޯދައި ދިނުމަށް އެންމެ ބޮޑަށް މަސައްކަތް ކުރި، ޔާމީން ރަޝީދުގެ މަރަށް ވެސް4އަހަރު ވެގެން ދިޔައިރު، އިންސާފު ލިބޭނެ ކަމުގެ އުއްމީދުގެ ހުޅުކޮޅު ދަނީ ފަނޑުވަމުންނެވެ. މައްސަލައިގައި ތުހުމަތު ކުރެވޭ މީހުންނާއި، ހެކި ހުރި ނަމަވެސް ތަފާތު އެކި ސަބަބުތަކާއި ހެދި މައްސަލަ ކުރިޔަށްދާންވީ އެންމެ ބާރުމިނުގައި ކުރިޔަކަށް ނުދެއެވެ.\nރިޟުވާނުގެ އާއިލާ އާއި ރައްޓެހިންނާއި ޤައުމުގެ އެތައް ބަޔަކު އެދިއެދި ތިބީ އިންސާފަށެވެ. އެހެން ނަމަވެސް އެއިންސާފަށް ވާސިލްވެވޭނެ ދުވަހެއް އަދި ހަމަ އޮތީ ނޭނގުމެއްގެ ތެރޭގައެވެ.


Moderna ge vaccine 95 percent kaamiyaabu | Mihaaru\nމޮޑާނާގެ ވެކްސިންގެ 95 ޕަސެންޓް ކާމިޔާބު ކަމަށް ވަނީ ބުނެފައި. --ފޮޓޯ: ގެޓީ އިމޭޖަސް\nމޮޑާނާގެ ވެކްސިން 95 ޕަސެންޓް ކާމިޔާބު\n16 ނޮވެމްބަރ 2020 - 21:537comments\nވޮޝިންޓަން (ނޮވެމްބަރު 16) - އެމެރިކާގެ މޮޑާނާ ކުންފުނިން އުފެއްދި ވެކްސިން، ކޮވިޑް-19 އިން ރައްކާތެރިވުމަށް 95 ޕަސެންޓް ކާމިޔާބު ކަމަށް އެ ކުންފުނިން ބުނެފި އެވެ.\nމޮޑާނާގެ ވެކްސިން ކާމިޔާބު ކަމަށް ހާމަކުރި އިރު އެމެރިކާގެ ފައިޒާ ކުންފުނިން ކޮވިޑް-19 އަށް އުފެއްދި ވެކްސިންގެ 90 ޕަސެންޓް ކާމިޔާބު ކަމަށް ވަނީ ބުނެފަ އެވެ.\nމޮޑާނާ އިން ބުނީ މިއީ މުހިންމު ދުވަހެއް ކަމަށާއި ވެކްސިން އަށް ހުއްދަ ހޯދުމަށް ކުރިއަށް އޮތް ހަފުތާތަކުގައި ހުށަހަޅާނެ ކަމަށެވެ.\nމޮޑާނާގެ ވެކްސިންގެ ތަހުލީލްތަކުގައި ވަނީ 30،000 މީހުންނަށް ވެކްސިން ދީފަ އެވެ. އޭގެ ތެރޭން ދެބައިކުޅަ އެއްބައި މީހުންނަށް ވަނީ ހަތަރު ހަފުތާގެ ދުރުމިނުގައި އަސްލު ވެކްސިން ދީފަ އެވެ. ބާކީ ތިބި މީހުންނަށް ދިނީ ޑަމީ އިންޖެކްޝަނެވެ. ކުންފުނިން ބުނެފައި ވަނީ 94.5 ޕަސެންޓް މީހުންނަށް ވެކްސިން އިން ރައްކާތެރިކަން ލިބުނު ކަމަށެވެ.\nމޮޑާނާގެ ރައީސް ސްޓެފަން ހޮޖް ވިދާޅުވީ ވެކްސިންގެ 94 ޕަސެންޓް ކާމިޔާބުވާނެ ކަމަށް އެކަކު ވެސް ގަބޫލް ނުކުރާނެ ކަމަށެވެ. އަދި އެއީ ވަރަށް ބޮޑު ކުރިއެރުމެއް ކަމަށް އޭނާ ވިދާޅުވި އެވެ.\nމޮޑާނާ އިން އުއްމީދު ކުރަނީ ހުއްދަ ލިބުމާ އެކު އެމެރިކާ އަށް 20 މިލިއަން ޑޯޒް ފޯރުކޮށްދިނުމަށެވެ. އަދި އެ ކުންފުނިން ބުނެފައި ވަނީ އަމާޒަކީ އަންނަ އަހަރު މުޅި ދުނިޔޭގައި ބޭނުން ކުރުމަށް އެއް ބިލިއަން ޑޯޒް އުފެއްދުން ކަމަށެވެ.\nއެމެރިކާގެ ބަޔޯޓެކްނޮލޮޖީ ކުންފުނި، މޮޑާނާގެ ވެކްސިން ތައްޔާރުކޮށްފައި ވަނީ މިހާތަނަށް އަދި ވެކްސިނެއް އުފައްދާފައި ނުވާ ޓެކްނޮލޮޖީއެއް ބޭނުންކޮށްގެންނެވެ. ވެކްސިންގެ މައިގަނޑަކީ ކޮރޯނާވައިރަސްގެ ޖެނެޓިކްގެ ބައެއް ކަމަށްވާ އެމް-އާރުއެންއޭ އެވެ. ޓްރަޔަލްގައި ބޭނުންކުރި މީހުންގެ ހަށިގަނޑުގައި އެންޓިބޮޑީސް އުފެދުމުން އެ ނަގައި، ލެބޯރަޓަރީގައި ޓެސްޓް ހެދީ، ކޮރޯނާވައިރަސްގެ ސަބަބުން އިންފެކްޓްވެފައި ހުރި ސެލްތަކެއް ބޭނުންކޮށްގެންނެވެ. ނަތީޖާ ދެއްކީ ވައިރަސް އިތުރުވުން ހުއްޓުވާ ކަމެވެ. ވައިރަސްގެ ނުރައްކާ ބޮޑުވަނީ ހަށިގަނޑު ތެރެއަށް ވަދެ ސެލްތައް ބޭނުންކޮށްގެން ގިނަވެގަންނާތީ އެވެ. ވެކްސިނެއް ކާމިޔާބުވާނީ ވައިރަސްގެ އެ ގިނަވުން ހުއްޓުވައިދޭ ނަމަ އެވެ.


Sih'hee Kulli Nurahkaluge Haalath Ithuru Kuri Namaves School Thah Hulhuvaane - Vaguthu\nސިއްހީ ކުއްލި ނުރައްކަލުގެ ހާލަތު އިތުރު ކުރިނަމަވެސް ސްކޫލްތައް ހުޅުވާނެ\nމާޗް މަހުގެ 12 ވަނަ ދުވަހު ރާއްޖޭގައި އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތު ޖުލައި މަހުގެ 14 ވަނަ ދުވަހަށް އިތުރު ކޮށްފައި ވީނަމަވެސް، ކުރިން ވެސް ނިންމާފައިވާ ގޮތައް ސްކޫލްތައް ހުޅުވަން އެޑިއުކޭޝަން މިނިސްޓްރީން ތައްޔާރު ވަމުން އެބަދެއެވެ.\nސިއްހީ ކުއްލި ނުރައްކަލުގެ ހާލަތު އިއުލާން ކުރި ނަމަވެސް ސްކޫލްތައް ހުޅުވުމުގެ ހުއްދަ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ދެއްވާފައެވެ. މާދަމާ މާލެ ފިޔަވައި އެހެން ހުރިހާ ރަށެއްގެ ގްރޭޑް 01 އިން ފެށިގެން މަތީގެ ހުރިހާ ގްރޭޑެއްގެ ކިޔެވުން ފަށާނެއެވެ. ނަމަވެސް މާލެ އާއި ހުޅުމާލެ އަދި ވިލިމާލޭ ސްކޫލްތަކުގައި ކިޔެވުން ފަށާނީ ގްރޭޑް 09 އިން ފެށިގެން މަތީ ގްރޭޑްތަކަށެވެ.\nމާދަމާ ސްކޫލްތައް އަލުން ހުޅުވާއިރު، ސްކޫލްތަކުން ވެފައިވާ ތައްޔާރީތަކާބެހޭ ގޮތުން އޮޅުން ފިލުއްވުމަށާއި، ޕްރިންސިޕަލުންގެ ސުވާލުތަކަށް ޖަވާބުދެއްވުމަށް ހުރިހާ ސްކޫލެއްގެ ޕްރިންސިޕަލުންނާ މިނިސްޓަރ އައިޝަތު އަލީ ވަނީ މިއަދު ބައްދަލު ކުރައްވާފައެވެ. މިބައްދަލުވުން ކުރިއަށް ގެންދިޔައީ އޮންލައިންކޮށެވެ.\nއެޑިއުކޭޝަން މިނިސްޓްރީން މިއަދު ވިދާޅުވީ މާދަމާ ސްކޫލްތައް ހުޅުވިގެންދާ ދިއުމަކީ ދަރިވަރުންގެ ނަފްސާނީ ދުޅަހެޔޮކަމަށްވެސް ލިބިގެންދާނެ އިތުރު ކުރިއެރުމަކަށް ވާނެ ކަމަށެވެ. އެތައް ދުވަހަކަށްފަހު ރަހުމަތްތެރިންނާއި، މުދައްރިސުންނާ ކުލާހުން ބައްދަލުވުމަކީ ހުރިހާ ދަރިވަރުންނަށްވެސް ލިބޭނޭ ނުހަނު ބޮޑު އުފަލެއް ކަމަށް އެޑިއުކޭޝަން މިނިސްޓްރީން ވިދާޅުވިއެވެ.\nސްކޫލްތައް މާދަމާ ހުޅުވަނީ ހާއްސަ ފިޔަވަޅުތަކަކާއި އެކުގައެވެ. މާދަމާ ސްކޫލްތައް ހުޅުވާއިރު ގައިދުރުކަން ބެހެއްޓުމަށްޓަކައި މީގެ ކުރިން 30-32 ދަރިވަރުން ތިބި ކްލާސް ރޫމުތައް، 16 ދަރިވަރުންނަށް މަދުކޮށްފައިވާ ކަމަށާއި ގައިދުރުކަން ބެހެއްޓުމަށް ސްކޫލުގެ އެކި ހިސާބުތަކުގައި ހަނދާންކޮށްދީފައިވާނެ ކަމަށް ވެސް އެޑިއުކޭޝަން މިނިސްޓްރީން ވަނީ ވިދާޅުވިއެވެ.\nކޮވިޑް-19 ގެ އަސަރު ރާއްޖޭގެ 91،000 ދަރިވަރުންނަށް ކޮށްފައިވާ ކަމަށް، އެޑިއުކޭޝަން މިނިސްޓްރީން ތައްޔާރުކުރި ރިޕޯޓެއްގައި ވަނީ ބުނެފައެވެ. ޔުނިސެފާ ގުޅިގެން ތައްޔާރުކުރި އެޑިއުކޭޝަން ރެސްޕޮންސް ޕްލޭން (އީއާރުޕީ)އާ ގުޅޭ ރިޕޯޓުގައިވާ ގޮތުން ބޭބީ ނާސަރީން ފެށިގެން މަތީ ސާނަވީއާ ހަމައަށް ކިޔަވަމުން އަންނަ ހުރިހާ ދަރިވަރުންނަށް ވަނީ ކޮވިޑް-19 ގެ ސަބަބުން އަސަރުކޮށްފަ އެވެ.\nޖޫން 30, 2020 09:26\nޢެންމެ ދަރިވަރަކު ޕޮސިޓިވް ވާނީ ކަމަނާ ޖެހޭނީ ރީތި ގޮތުގަ ފެއަށް ޖެހެން..ބުރުގާ ގަނޑެއް އަޅައިގެން ތިޔަ ތަނަށް އަރާ އިނދެބަލަ ،ބަލާ ބަޔަކަށްވެސް ތާހިރު...\nޖޫން 30, 2020 09:31\nސުކޫލުތައްހުޅުވާއިރު " މިސްކިތްތައް" ހުޅުވަން ނުކެރިގެން އުޅެނީ ކީއްވެބާ؟ އެހެންގައު މުތަކުގަ ދުރުގަތިބެގެންސަފުހަދާ ނަ މާދުކުރެވޭ ރާއްޖޭގަކިހިނެއްވެގެންބާ މިސްކިތްތައްނުހުޅުވެނީ! މިހާލަތުގަވެސް ދުރުގަތިބެންސަފުހެދީމަ ސައްހަނުވަނީތޯ؟\nޖޫން 30, 2020 11:39\nމިސްކިތްތައް ހުޅުވާފަ ހުންނައިރު ކޮފީމޭޒުތައް ކައިރީތިބޭ ފިރިހެނުންތައް ކައިރީ އަހާބަލަ ކީއްވެހޭ މިސްކިތައް ނުގޮސްތިބެނީ\nޖޫން 30, 2020 09:38\nތިޔަހާވަނީ ހަޑި ކުދިން ތިބީ ތިޔަޖަހާސަކަރާތް ބަލަން އެޑިޔުކޭސަނުން ތިފަދަ މަދަނީ ބަސްނޭހުމަކަށް ދާތީވެސް ކުދިން ތިބެގެން ހަމަހެނީ ލަދެއްނުގަނޭތަ ތިތާއަރާހުރެ މޮޔަގޮވާކަން ނޭގެނީ ދޯ ހަހަހަހަހަަހ ދެން ވާގޮތް ބަލަންތިބެމާ ....\nޖޫން 30, 2020 10:19\nއޮރިޔާން ހާލުގަ އިދެތެން ތިޔަކަހަލަ ގަދަބަސް ބުނަމުން ދާއިރު އެމްމެ ފަހަރަކުވެސް ﷲ ގެވަހީބަސްފުޅު އަޑުއެހިންތޯ އެކްމް ތިމަންނަަޔަކީ މުސްލިމެކޯ މީހުންގެ ދަރިން ހަލާކުގެ ތެރެއައް ނުފޮނުވާ ފުރަތަމަ އައުރަނިވާކުރުމައް ތިއަންހެނާޔައް ދަންނަވަން\nޖޫން 30, 2020 10:23\nމިމުސްލިމު ގައުމު ކޮންކަމެ ކޮއްގެންތޯ މިގަުމުނަޖިސް ކުރަމުން ތިޔަދަނީ މި މުސްލިމްގައުމުގާ އެޑިއުކޭށަން މިނިސްޓަރަކައް ހުނނަންޖެހޭނީ މުސްލިމެކަމުގާދެކެން މި ހާރުހުރިމީހާޔަކީ އައުރަ ނިވާނުކުރާ މީހެ ޔަހޫދީން އެގޮތަތިބެނީ\nޖޫން 30, 2020 10:29\nގޯހެއްނޫން ، ތިގޮތްވެސް ރަގަޅު\nޖޫން 30, 2020 10:50\nސިއްހީ ކުއްލި ނުރައްކަލުގެ ހާލަތު މީ ކީއްކުރަން އިއުލާނު ކުރާ އެއްޗެއް؟ އެމީހަކު ބޭނުން އެއް ހަދަން؟\nޖޫން 30, 2020 11:15\nސުކޫލް ތައް ހުޅުވުން އެއީ ވަރަށް ރަނގަޅު ކަމެއް. ބައްޔަށް ބަލައިގެން ތިބެވޭކަށް ނެތް. މިސްކިއްތައްވެސް އެބަ ޖެހޭ ހުޅުވަން.\nޖޫން 30, 2020 11:17\nއަދި ހުޅުވާވަރެއް ނުވޭ . .\nޖޫން 30, 2020 12:49\nއިސްކަންދަ ރު ސުކޫލުން ދަނީ އެޗްޕީއޭ ގެ އެންގުމާ ހިލާފަށް ހައި ރިސްކު ޓީޗަ ރުންވެސް، އޮންލައިންކޮށް ކިޔަވައި ދެމުންވެސް، މަޖުބޫ ރުން ސުކޫލަށް ނެ ރެމުން. އެހެން ގިނަ ސުކޫލުތަކުގައި ހައި ރިސްކު ޓީޗަ ރުންނަށްވަނީ އޮންލައިންކޮށް މަސައްކަތް ކު ރަން ފު ރުސަތު ދީފައި. ފު ރާނަޔަށް ނު ރައްކާވެއްޖެ ނަމަ ޒިންމާ ނަގަނީ ޕް ރިންސިޕަލް ބާ؟


އޮސްޓްރޭލިއާގައި ދިރިއުޅޭ އަދި އެ ޤައުމަށް ދަތުރުކުރާ ދިވެހިންގެ ސަމާލުކަމަށް - MFA\nއޮސްޓްރޭލިއާގައި ދިރިއުޅޭ އަދި އެ ޤައުމަށް ދަތުރުކުރާ ދިވެހިންގެ ސަމާލުކަމަށް\nލިޔުނީ: މާރިޗު 19 2020\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، އޮސްޓްރޭލިއާގެ ސަރުކާރުން ވަނީ އެ ޤައުމުގެ ރައްޔިތުން ފިޔަވައި، އެހެން ފަރާތްތަކުން އެ ޤައުމަށް އެތެރެވުން 20 މާރިޗު 2020 (އޮސްޓްރޭލިއާ އީސްޓަން ސްޓެންޑަޑް ޓައިމްއިން ރޭގަނޑު9ން ފެށިގެން) މަނާކޮށްފައެވެ. އޮސްޓްރޭލިއާގެ ރައްޔިތުންނާއި، ދާއިމީ ރައްވެހިންނާއި، އެމީހުންގެ ގާތް އާއިލީ ބޭފުޅުން (ފުރަތަމަ ދަރަޖައިގެ އާއިލީ ގުޅުން އޮންނަ ބޭފުޅުން) އޮސްޓްރޭލިއާއަށް އެތެރެވުމަށްފަހު، 14 ދުވަހު ގޭގައި ހޯމް އައިސޮލޭޝަންގައި ތިބެން ޖެހޭނެކަމަށްވެސް އިއުލާނުކޮށްފައިވެއެވެ.\nވީމާ، މި ދުވަސްތަކުގެ ތެރޭގައި އޮސްޓްރޭލިއާގައި ދިރިއުޅޭ އަދި އޮސްޓްރޭލިއާއަށް ދަތުރުކުރުމަށް ގަސްދުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމީގެ އިތުރުން، މި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި އޮސްޓްރޭލިއާގައި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައާއި އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، އޮސްޓްރޭލިއާއަށް ދަތުރުކުރާ ދިވެހި ރައްޔިތުންނާއި އޮސްޓްރޭލިއާގައި ދިރިއުޅޭ ދިވެހި ރައްޔިތުން ސިންގަޕޫރުގައި ހުންނަ ދިވެހިރާއްޖޭގެ ހައި ކޮމިޝަންގައި ރެޖިސްޓަރ ކުރުމަށް އެދެމެވެ.


vnews - Dhauva aai ivvaafaivaa hukumah kurimathilaan thayyaaru: Member\nދައުވާއާއި އިއްވާ ހުކުމަށް ކުރިމަތިލާން ތައްޔާރު: މެންބަރުން\nދައުވާ ލިބޭ މެންބަރުން ކްރިމިނަލް ކޯޓުގެ ބޭރުގައި މަޑުކޮށްލައިގެން\nރައްޔިތުންގެ މަޖިލީހުގެ ބައެއް މެންބަރުންގެ މައްޗަށް ދައުލަތުން އުފުލާފައިވާ ދައުވާއާއި ކޯޓުން އިއްވާނެ ހުކުމަށް ކުރިމަތިލުމަށް ތައްޔާރަށް ތިއްބެވި ކަމަށާ ފަހަތަށް ޖެހިވަޑައިނުގަންނަވާނެ ކަމުގައި ގުޅިފައިވާ ޕާޓީ ތަކުގެ މެންބަރުން ވިދާޅުވެއްޖެއެވެ.\nގުޅިފައިވާ ޕާޓީ ތަކުގެ ބައެއް މެންބަރުން މިހެން ވިދާޅުވީ އެ ބޭފުޅުންގެ މައްޗަށް ދައުލަތުން އުފުލާފައިވާ ހުއްދަ ނޫން ތަނަކަށް ވަނުމުގެ ދައުވާގެ ލިޔުންތަކާ ހަވާލުވެވަޑައިގަތުމަށް މިއަދު ކްރިމިނަލް ކޯޓަށް ވަޑައިގަތުމަށްފަހު ކޯޓުގެ ބޭރުގައި ނޫސްވެރިންނަށް މައުލޫމާތު ދެއްވަމުންނެވެ.\nނޫސްވެރިންނަށް މައުލޫމާތު ދެއްވަމުން ދައުވާ ލިބޭ އެމްޑީޕީގެ ޕީޖީ ގުރޫޕްގެ ލީޑަރު އިބްރާހީމް މުހައްމަދު ސޯލިހް ވިދާޅުވީ ގުޅިފައިވާ ޕާޓީ ތަކުގެ 12 މެންބަރުންގެ މައްޗަށް އުފުލާފައިވަނީ އެއް ދައުވާއެއް ކަމަށެވެ. ނަމަވެސް މެންބަރުންގެ މައްޗަށް ދައުވާކޮށް ހުކުމެއް ކުރަންޖެހޭ ކަމެއް ގުޅިފައިވާ ޕާޓީ ތަކުގެ އެއްވެސް މެންބަރަކު ކުރައްވާފައި ނުވާނެ ކަމަށްވެސް ވިދާޅުވި އެވެ.\nއިބޫ ވިދާޅުވީ މެންބަރުންގެ މައްޗަށް ދައުވާކުރަނީ ވަރަށް ބޮޑަށް ތަފާތު ކުރެވިގެން އެއްވެސް ހަމައެއް އުސޫލެއް ނެތި ކަމަށެވެ. އަދި އެއް ދައުވާއެއް މެންބަރުންގެ މައްޗަށް އުފުލިފައިވާއިރު ހެކި ހުރީ އެކި މެންބަރުންނަށް އެކިގޮތަށް ކަމަށްވެސް ވިދާޅުވި އެވެ.\nއިބޫ އިތުރަށް ވިދާޅުވީ މެންބަރުންގެ މައްޗަށް ދައުވާކުރުމަކީ މެންބަރުން ހޮވައިދިން ރައްޔިތުން ވެސް ވަރަށް ބޮޑަށް ވިސްނަންޖެހޭ މައްސަލައެއް ކަމަށެވެ. މީގެ ކުރިން ރައްޔިތުންގެ މަޖިލީހުގެ މިހާ ގިނަ އަދަދެއްގެ މެންބަރުންގެ މައްޗަށް ދުނިޔޭގެ އެއްވެސް ގައުމެއްގައި ދައުވާކުރިކަން އެނގިވަޑައިގެންފައި ނުވާ ކަމަށްވެސް ވިދާޅުވި އެވެ. އަދި ވިދާޅުވީ މިހާ ގިނަ އަދަދެއްގެ މެންބަރުންގެ މައްޗަށް ދައުވާކުރުމަކީ އެބޭފުޅުން ކުރައްވަމުން ގެންދަވާ މަސައްކަތުގައި ކާމިޔާބު ލިބޭ ކަމުގެ ހެއްކެއް ކަމަށެެވެ.\nދައުވާ ލިބޭ މެންބަރުންގެ ތެރޭގައި ހިމެނޭ ރައްޔިތުންގެ މަޖިލީހުގެ ކުރީގެ ރައީސް އަދި ހެންވޭރު އުތުރު ދާއިރާގެ މެންބަރު އަބްދުﷲ ޝާހިދު ވިދާޅުވީ މިއަދު ރާއްޖެއިން މިފެންނަނީ ބަރުލަމާނީ ހަޔާތުގައި މުޅިން އާ ޗެޕްޓަރެއް ކަމަށެވެ. މެންބަރުންގެ މައްޗަށް ދައުވާކުރަނީ ރައީސް އަބްދުﷲ ޔާމީން ގޮތް ހުސްވުމުން ކަމަށްވެސް ވިދާޅުވި އެވެ. އަދި ވިދާޅުވީ މިއަދު މެންބަރުން ދަނޑިމާރުއަޅައިގެން ވެސް މަޖިލީހުގެ ތެރެއިން ސަރުކާރަށް ލިބުނީ 33 ވޯޓް ކަމަށެވެ.\nޝާހިދު ވިދާޅުވީ މެންބަރުންނަށް ދައުވާކޮށް ޖަލަށް ލުމުގެ އިތުރުން، އެހެން ބައެއް ކަންކަން ކޮށްލުމަށް ވެސް ރައީސް ޔާމީންގެ ހިތްޕުޅަށް އަރާވަޑައިގަންނަވާނެ ކަމަށެވެ. މެންބަރުންގެ މައްސަލަތައް ކުރިއަށް މިދަނީ ހަވާ ފަޓާސް ބަރިއެއް ގޮތަށް ކަން ފާހަގަކުރައްވަމުން ޝާހިދު ވިދާޅުވީ މެންބަރުންގެ މައްޗަށް ދައުވާކުރުން އެއީ ހަދަމުންދާ ވަރަށް ބޮޑު ގޯހެއް ކަމަށެވެ. އަދި ޕީޖީ މެދުވެރިކޮށް މެންބަރުންގެ މައްޗަށް ދައުވާކުރުމަކީ ހިންގާ ޖަރީމާއެއް ކަމަށްވެސް ޝާހިދު ވަނީ ވިދާޅުވެފަ އެވެ.\nދައުވާ ލިބޭ މެންބަރުންގެ ތެރޭގައި ހިމެނޭ ޖުމްހޫރީ ޕާޓީގެ ނައިބް ލީޑަރު އަދި ކިނބިދޫ ދާއިރާގެ މެންބަރު އަބްދުﷲ ރިޔާޒު ވިދާޅުވީ މެންބަރުންގެ މައްޗަށް ދައުވާކުރަނީ ރައީސް ޔާމީންގެ އަޑީގައި ހުންނަވައިގެން މުއައްސަސާތައް މެދުވެރިކޮށް ކަމަށެވެ.\nރިޔާޒު ވިދާޅުވީ ރައީސް ޔާމީނަށް މަޖިލީހުގެ މެޖޯރިޓީ ލިބެން އޮތީ މެންބަރުންތަކެއް ދުވަސްކޮޅަކަށް ޖަލަށް ލައިގެން ކަމަށާއި އެހެންކަމުން ކުރެވެމުން މިދަނީ މެންބަރުންތަކެއް ޖަލަށް ލުމުގެ މަސައްކަތް ކަމަށެވެ. ރައީސް ޔާމީނަށް ވެރިކަމަށް ވަޑައިގެންނެވުނީ އެތައް ބައެއްގެ އެހީތެރިކަން ލިބިގެން ކަން ފާހަގަކުރައްވަމުން ރިޔާޒު ވިދާޅުވީ ރައީސް ޔާމީނަށް މަޖިލިސް ގެއްލި އެމަނިކުފާނު އެކަނިވެފައިވާ ކަމަށެވެ.\nރިޔާޒު އިތުރަށް ވިދާޅުވީ ކިތަންމެ ވަރަކަށް ދައުވާކުރި ނަމަވެސް މިސަރުކާރުން ގާނޫނާ ހިލާފަށް ކޮށްފައިވާ ކަންކަމާއި ހިންގާފައިވާ ކޮރަޕްޝަންގެ މައްސަލަތަކުގައި ޖަވާބުދާރީކުރުވުން ހުއްޓުމެއް ނެތި ކުރިއަށް ގެންދާނެ ކަމަށެވެ.\nގުޅިފައިވާ ޕާޓީ ތަކުގެ ބައެއް މެންބަރުންގެ މައްޗަށް އުފުލާފައިވާ ދައުވާގެ ލިޔެކިޔުންތައް ހަވާލުކުރި ނަމަވެސް މައްސަލައިގެ ޝަރީއަތް ފަށާނެ ދުވަސް އަދި އަންގާފައި ނުވާ ކަމަށް މެންބަރުން ވަނީ ވިދާޅުވެފަ އެވެ.


SunOnline: Pakistan gai Afghan safeeruge dharifulhu raheenukoh, aniyaakoffi\nޕާކިސްތާނުގައި އަފްގާން ސަފީރުގެ ދަރިފުޅު ރަހީނުކޮށް، އަނިޔާކޮށްފި\nރުގިއްޔާ މުހައްމަދު މޫސާ 18 Jul 2021, 10:02\nޕާކިސްތާނުގައި ހުންނަވާ އަފްގާނިސްތާނުގެ ސަފީރު ނަޖީބު އަލީޚީލް -- ފޮޓޯ: ޓްވިޓާ\nއިސްލާމްއާބާދު (ޖުލައި 18): ޕާކިސްތާނުގައި ހުންނަވާ އަފްގާނިސްތާނުގެ ސަފީރުގެ ދަރިފުޅު ރަހީނުކޮށް، ބަޔަކު އޭނާއަށް އަނިޔާކޮށްފައިވާ ކަމަށް އޮފިޝަލުން ވިދާޅުވެއްޖެ އެވެ.\nއަފްގާން ފޮރިން މިނިސްޓްރީން އިއްޔެ ނެރުނު ބަޔާނެއްގައިވާ ގޮތުން ސަފީރު ނަޖީބު އަލީޚީލްގެ އަންހެން ދަރިފުޅު، ސިލްސިލާ ރަހީނު ކުރީ މިދިޔަ ހުކުރު ދުވަހު އެވެ. އަދި އޭނާއަށް ސީރިއަސް އަނިޔާތަކެއް ލިބިފައިވާ ކަމަށް އެ މިނިސްޓްރީން ބުނި ނަމަވެސް، އެ ހާދިސާއާ ބެހޭ އިތުރު ތަފްސީލެއް ނުދެ އެވެ.\n"[އަލީޚީލް] ދޫކޮށްލި ފަހުން އޭނާއަށް ހޮސްޕިޓަލުގައި ދަނީ ފަރުވާ ދެމުން،" ފޮރިން މިނިސްޓްރީގެ ބަޔާނުގައިވެ އެވެ.\nޕާކިސްތާނުގެ އޮފިޝަލުން ވިދާޅުވި ގޮތުގައި ސިލްސިލާ އަލީޚީލް ރަހީނު ކުރީ އޭނާ ދަތުރު ކުރަމުން ދިޔަ ކާރަކަށް ބަޔަކު އެރުމަށް ފަހު އެވެ. އަދި އޭނާ ދޫކޮށްލީ ފަސް ގަޑި އިރު ފަހުން ކަމަށް އޭނާއަށް ފަރުވާ ދިން ޕާކިސްތާން އިންސްޓިޓިއުޓް އޮފް މެޑިކަލް ސައިންސް ހޮސްޕިޓަލްގެ މެޑިކަލް އެގްޒަމިނޭޝަން ރިޕޯޓުގައިވެ އެވެ.\nއެ ރިޕޯޓުގައިވާ ގޮތުން އޭނާ ފަރުވާއަށް ގެންދިޔަ އިރު އޭނާގެ އަތާއި ފައި، ގިނަ އިރުތަކެއް ވަންދެން އައްސާފައި ހުރި ކަމުގެ ނިޝާންތައް ފެންނަން ހުއްޓެވެ.\nއަފްގާން ސަފީރު އަލީޚީލް ވަނީ އެ ހަމަލާ ކުށްވެރި ކުރައްވާ، ދަރިފުޅުގެ ހާލު ރަނގަޅު ކަމަށް ވިދާޅުވެފަ އެވެ.\nއަފްގާން ސަރުކާރުންވެސް ވަނީ އެ ހަމަލާ ކުށްވެރިކޮށް، ޕާކިސްތާނުގައި ތިއްބަވާ އެގައުމުގެ ޑިޕްލޮމެޓުންގެ ރައްކާތެރިކަމާ މެދު ކަންބޮޑުވުން ފާޅުކޮށްފަ އެވެ.\nއެ ހާދިސާއާ ގުޅިގެން އަފްގާން ސަފީރާ ގުޅުން ހުރި ސަލާމަތީ ކަންތައްތައް ވަނީ ވަރުގަދަ ކޮށްފަ އެވެ. އަދި އެ ހަމަލާ ދިން މީހުން 48 ގަޑި އިރު ތެރޭ ހައްޔަރުކުރުމަށް ޕާކިސްތާނުގެ ބޮޑުވަޒީރު އިމްރާން ޚާން އަންގަވާފައިވާ ކަމަށް އެގައުމުގެ އިންޓީރިއާ މިނިސްޓްރީން ބުންޏެވެ.\nޕާކިސްތާނުގައި އެ ހާދިސާ ހިނގާފައި ވަނީ އެގައުމާއި އަފްގާނިސްތާނުގެ ގުޅުން ކުރިއަށް ވުރެ ގޯސްވެފައިވާ ދަނޑިވަޅެއްގަ އެވެ.\nއަފްގާނިސްތާނުން ތުހުމަތު ކުރާ ގޮތުގައި ޕާކިސްތާނުން ދަނީ ތާލިބާން ހަނގުރާމަވެރިންނަށް ރައްކާތެރިކަން ފޯރުކޮށްދެމުންނެވެ. އަދި ޕާކިސްތާނަށް ހަމަލާ ދޭން ތާލިބާނުންނަށް އަފްގާނިސްތާނުން ފުރުސަތުދޭ ކަމަށް ޕާކިސްތާނުން ތުހުމަތު ކުރެ އެވެ.\nއެ ދެ ގައުމުންވެސް އަނެއް ގައުމުގެ ތުހުމަތުތައް ދޮގު ކުރެ އެވެ.\nތާލިބާނުން އދ.ގެ އާންމުމަޖިލީހުގައި ތަގްރީރުކުރަން ބޭނުންވޭ\nޔުނެސްކޯގެ އިންޒާރު ތާލިބާނުންނަށް\nއަފްޣާން ފިރިހެން ކުދިންނަށް ސްކޫލްތައް ހުޅުވައިލައިފި


ހިލޭ ސާބަހަށް މަސައްކަތްކުރާ މަދަނީ ޖަމާޢަތްތައް، ބޭނުމީ ޢަދަދު ތޯ ނޫނީ ނަތީޖާ ޙާޞިލް ކުރުންތޯ؟ — Ihavandhoo.com\nހިލޭ ސާބަހަށް މަސައްކަތްކުރާ މަދަނީ ޖަމާޢަތްތައް، ބޭނުމީ ޢަދަދު ތޯ ނޫނީ ނަތީޖާ ޙާޞިލް ކުރުންތޯ؟\n9 ޖެނުއަރީ 20146މުޙައްމަދު ފިރާޟް\nއެއިޑް ޖަމިއްޔާ އިފްތިތާހްކުރުމުގެ ޖަލްސާގެ ތެރެއިން ފޮޓޯ:އިހަވަންދޫ.ކޮމް\nހިލޭ ސާބަހަށް މަސައްކަތްކުރާ މަދަނީ ޖަމާޢަތްތަކުގެ ދަޢުރު މުޖުމަތައުއް ކުރިއެރުމަށްޓަކައި މުހިއްމެވެ. ސަރުކާރުންންނާއި އަމިއްލަ ފަރުދުންގެ އަޅާލުން އެކަށީގެންވާ މިންވަރަށް ނުލިބޭ، ނަމަވެސް މުޖުތަމަޢުއަށް މުހިއްމު މައްސަލަތަކަށް މި ޖަމްޢިއްޔާ ތައް މެދުވެރިވެ ފޯކަސް ކުރެވެއެވެ. ފަރުދީ ފައިދާއެއް ނެތް އެހެން ނަމަވެސް މުޖުތަމަޢުގެ މަޞްލަހަތު ހުރި ކަންކަމަށް އަމިއްލަ ފަރުދުންގެ ވިސްނުން ބަދަލުކޮށްލެވެއެވެ. އަދި އެމީހުންގެ ބައިވެރިވުން ހޯދެއެވެ.\nއާބާދީ 3000 (ތިނެއް) ހާސް އަށް ވުރެން ބޮޑު މި އިހަވަންދޫ ގައި މިފަދަ އެތަކެއް ޖަމިއްޔާތަކެއް ވަނީ އުފައްދާފައެވެ. އަދި މިހާރުވެސް ދަނީ އުފެދުމުންނެވެ. ނަމަވެސް ސުވާލަކީ ނަތީޖާއަކީ ކޮބައިތޯއެވެ؟\nއިވްނިންގެ ކުލަބު، ކުލަބު ޕޯލްސްޓަރު އާއި އިހަވަންދޫ މަސްވެރިންގެ ގުޅުން (އިމަގު) ފަދަ ޖަމާޢަތްތަކަކީ އުމުރުން ދޮށީ އަދި ރަށުގެ ތަރައްޤީ އަށް އެދެވޭ މަސައްކަތްތަކެއް ކުރުމަށް އަންނަ ޖަމާޢަތްތަކެކެވެ. އަދި މި ޖަމާޢަތްތަކުން ނަތީޖާ ޙާޞިލްކޮށްދީފައިވާ މިންވަރު ކަނޑައެޅުމަށް ކިޔުންތެރިންނަށް ދޫކޮށްލަމެވެ. ނަމަވެސް، ސުވާލަކީ މި ޖަމިޢްޔާތައް ރަށުގެ އަވަށު ވާދައާއި ފިތުނައި ބައިވެރިއަކަށް ނުވޭތޯއެވެ؟ ޢާއިލާތަކުގެ އަހުވަންތަކަމަށް ބުރުލެއްނާރާތޯއެވެ؟\nއިޔާރު، އައި.ޑީ.އެސް، އިހަވަންދޫ ސްޕޯޓްސް ކުލަބު މިއީވެސް ހަމަ ރައްޔިތުންގެ ލާބަޔާއި މަންފާއަށްޓަކައި މުޖުތަމަޢުގެ ބައިވެރިވުން ހޯދުމަށް އުފައްދާފައިވާ ޖަމިއްޔާ ތައްކަމަށް ބުނެވެއެވެ. ބައެއް ޖަމިއްޔާތަކަކީ ޢާއިލީ "ގޭންގު" ތަކެއް ކަމަށް ބެލެވޭ ފަހަރު އަންނަނީ، އެ ޖަމިއްޔާގެ ގިނަ މެމްބަރުން އެއް ޢާއިލާ އަކަށް ނިޞްބަތްވާތީއެވެ. މުޖުމަތަޢުއެއް އުފެދެނީ ތަފާތު ގިނަ ޢާއިލާތަކެއް އެކުވުމުންނެވެ. އެހެންކަމުން، ޖަމިއްޔާގެ އާންމު މެމްބަރުންނަކީ ހުރިހާ ޢާއިލާއެއްގެ ބައިވެރިންނަން ހެދުން މުހިއްމެވެ.\nކުލަ ގަދަ ހަފުލާތަކަކުން، މީރު ކެއުމާއި އެކު، ފުރިހަމަ ވަޢުދުތަކަކާއި އެކު އިފްތިތާހް ކުރެވޭ ގިނަ ޖަމިއްޔާ ތައް ނިމިގެން ދަނީ އަޑެއް ބަޑެއްވެސް ނީވިއެވެ. ރޭވުންތެރިކަމާއެކު މުހިއްމު ޕްރޮގްރާމް ތަކެއް ނުހިންގެއެވެ. ޑިނަރ ނައިޓެއް ބާއްވައި، ބޮކި ދިއްލައި އަލިކޮށް ދެތިން ހަތަރު މެޗުތައް ކުޅެލައި، ދިގު މޭޒުތައް ބަހަށްޓައި ޖަމްބަލް ސޭލްސްއެއް ބާއްވާލީމާ، މި ފަދަ މަދަނީ ޖަމިއްޢާތަކުގެ މަޤްޞަދު ހާޞިލްވިކަމަށް ދެކެވިދާނެތޯއެވެ؟ ތެދެކެވެ. ޙަރަކާތްތައް ހިންގަން ގިނަ ގޮށްޖެހުންތައް އެބަހުއްޓެވެ. މާލީ ދަތިތަކުގެ އިތުރުން، ސަރުކާރުގެ މުވައްސަސާތަކުގެ އެއްބާރު ލުމާއި، އަމިއްލަފަރުދުންގެ ބައިވެރިވުން ނުލިބޭ ވާހަކަ އަކީ އައު ވާހަކަ އެއް ނޫނެވެ. މި ފަދަ ޖަމާޢަތްތަކަށް ފަންނީ އެހީތެރިކަންވެސް ނުހަނު ބޭނުންތެރިކަމަށް ދެކެމެވެ. ކުލަބު ޖަމިއްޔާތަކުގެ އަދަދު ގިނަކުރުމުން، މި ހުރަސްތައް ގިރާކުރެވޭނަމަ، މާދަމާ އަޅުގަނޑުވެސް ޖަމާޢަތެއް އުފެއްދުމަށް ތައްޔާރެވެ.\nރަޖިސްޓްރީ ނުކޮށްވެސް މިފަދަ ކުލަބުތައް ހަރަކާތްތެރިވެއެވެ. އޭގެ އެއް މިސާލަކީ އައި ކުލަބެވެ. ސެން ސިޓީ އާއި ނިކަ އާއި ޖަންގަލް ގްރޫޕް، ކުޅިމަގު ގްރޫޕް، ބޮޑުމަގު ފޭންސްއެވެ. ދާދި މިދާކަށް ދުވަހު އުފަންވީ، އެއިމް ޖަމާޢަތެވެ. މަޤްޞަދު އެކައްޗެކެވެ. ހިންގަންވެސް ބޭނުންވަނީ އެއް ހަރަކާތްތަކެކެވެ. އިޕްތިތާޙު ކުރެވުނު ޖަލްސާއި ބައިވެރިވީ، މުޅިންވެސް ސިޔާސީ މަޤާމު ތަކަށް ވާދަ ކުރާ ފަރާތްތައް އެކަންޏެވެ. ޝެޑިއުލް ތަން ނުދޭތީ ބައެއް ޖަމާއަތްތަކަށް ޙަރަކާތްތައް ނުހިންގޭ ވާހަކަ އަޑު އަހަމުތޯއެވެ؟ ހަމަ ގައިމުވެސް އަޅުގަނޑު އަހަމެވެ. މީގެ މާނައަކީ، ރަށުގެ މުޖުތަމަޢު އާއި އެކަށީގެން ނުވާ މިންވަރަށް ޖަމިއްޔާ ތަކުގެ ޢަދަދު ގިނަވެއްޖެ ކަމެވެ.\nމަދަނީ ޖަމާޢަތްތައް ސިޔާސީ ނުފޫޒުގައި ނުޖެހޭ ވާހަކަ ބުނުމަކީ ބޮޑު ބުހުތާނު ދޮގެކެވެ. އަދި ސިޔާސީ ޙަރަކާތް ނުހިންގާ ވާހަކަ ބުނުމުން، އެކަން ޤަބޫލުކުރެވޭނީ ކިހިނަކުންތޯއެވެ؟ މާލީ އެހީތެރިކަން ކުލަބު ޖަމާޢަތްތަކަށް އެންމެ ގިނައިން ލިބެނީ ސިޔާސީ ފަރާތްތަކުންނެވެ. އެހެންކަމުން، މި ސިޔާސީ ވެރިން ސިޔާސީ ހަރަކާތްތައް މަދަނީ ޖަމާޢަތްތައް މެދުވެރިކޮށް ހިންގައެވެ.\nއަޅުގަނޑު އިމަގުގެ ހަޒާންދާރު ކަމުގެ ހުރެފައި، އައި.ޑީ،އެސް ގެ އެގްޓެކްޓިވް ބޯޑު މެމްބަރަކަށް ވެފަ، އިޔާރު ގެ ރައީސް އަށް ވީމަ، މިވަނީ ކޮންއެއްޗަކަށްތޯއެވެ؟ އެއްވެސް ހައްދެއް ނެތް މިންވަރަށް ކުލަބު ޖަމިއްޔާތައް ރަށުގައި އުފެއްދޭތީވެ، މިހާރު ހުރި ކުލަބު ތައް ނުހިންގެޔޭ ކިޔާފަ ކުލަބު ޖަމިއްޔާތައް އުފައްދާއިރު، މިހާރު ހުރި ކުލަބު ޖަމާޢަތްތައް ނުހިންގެނީ ތިބާގެ އެއްބާރުލުންވެސް ނުލިބޭ ކަމުންކަން، ހަމަ ތިބާއަށް ނުވިސްނެނީ ހެއްޔެވެ؟ އިހަވަންދޫގެ ކުލަބު ޖަމާޢަތްތަކުގެ ހާލަތު މިހާ ހިސާބަށް ދިއުމުން، ދަންނަވާލަން ބޭނުންވަނީ،2(ދޭއް) މަދަނީ ޖަމާޢަތް އިހަވަންދޫގެ މުޖުތަމަޢުތައް ފުދެއެވެ. މުހިއްމީ ޢަދަދެއް ނޫނެވެ. ބޭނުމީ، މުޖުތަޢުގެ އެންމެހާ ފަރުދުން ގުޅިގެން މުޖުތަމަޢުގެ އާންމު މަސްލަހަތު އެކުލެވޭ އެންމެހާ މައްސަލަތަކަށް އަމާޒުކޮށް މަސައްކަތްކުރުމެވެ. މިކަމަށް އިސްނެގުމަށް2(ދޭއް) މަދަނީ ޖަމާޢަތް ފުދެއެވެ. ނަތީޖާ ހާޞިލް ކުރުމަށް އަމިއްލަ ފަރުދެއްގެ ގޮތުން، ކުލަބު ޖަމާޢަތްތަކަށް ޙިދުމަތް ކުރަމާ ހިނގާށެވެ.\nހަގީގަތުގަވެސް ޖަމިއްޔާތައް މާގިނަވެއްޖެ! ކޮބާބާ އިހަވަންދޫގަ މީގެ ދުވަސްކޮޅެއްކުރި އުފެއްދި ޓީމް އިހަވަންދޫ؟\n–9ޖެނުއަރީ 201430\nވަރަށް ފާޅުކަން ބޮޑުގޮތެއްގައި ތި ފާޅު ކުރެއްވި ޙިޔާލުތަކާއި ޝުއޫރުތަކަށް ހަމަ ސާބަސް.......\nމިއީ ހަމަ ކަންހުރި ގޮތް....ފިރާޟް އަށް ސާބަސް.\nޒުވާނުން މިހާރު ކުރާނެ ކަމެއް ނޭގިގެން ކުރާހާވެސް ކަމަކީ ކުލަބު އުފެއްދުން...ރަށުގެ ކޮންމެ ފެމިލީއަކަށް ކުލަބެއް...އޯ ގަދަ\n–9ޖެނުއަރީ 201420\nކުލަބު ޖަމާޢަތްތަކުން ރަނގަޅު މަސައްކަތްތައްވެސް ކުރޭ...އެފަދަ ކަންތައްތައްވެސް މި ޙިޔާލުގައި ފާޅުކޮށްލިނަމަ ފުރިހަމަވީސް.\n– 10 ޖެނުއަރީ 2014 1 0\nޤާނުނެއްގެ ތެރެއިން ކުލަބު ތައް އުފެއްދޭނެ މިންވަރު ކަނޑައެޅިދާނެ އަދި އެކްޓިވް ނޫން ކުލަބުތައް އުވާލީމާ ނިމުނީ\n– 15 ޖެނުއަރީ 201400


Neymar ge hat-trick in PSG ah bodu molheh\nނޭމާގެ ހެޓްރިކުން ޕީއެސްޖީއަށް ބޮޑު މޮޅެއް\nޗެމްޕިއަންސް ލީގްގައި، ނޭމާ ޖޫނިއާގެ ހެޓްރިކުން ސާބިއާގެ ކްރިވްނާ ޒުވެޒްޒާގެ މައްޗަށް 6-1 ގެ ތަފާތު ބޮޑު ނަތީޖާއަކުން ޕީއެސްޖީން މެޗު ކާމިޔާބު ކޮށްފި އެވެ.\nރެޑް ސްޓާގެ ނަމުން މަޝްހޫރު ވެފައިވާ، ސާބިއާގެ ސުޕަ ލީގްގެ ޗެމްޕިއަން ޓީމު ވަނީ މެޗުގެ ކުރީ ކޮޅު ޕީއެސްޖީ ހުއްޓުވުމުގައި ކާމިޔާބު ހޯދާފަ އެވެ. ޕީއެސްޖީން ރެޑް ސްޓާގެ ގޯލް ހުޅުވާލީ ނޭމާ ކާމިޔާބު ކުރި ހިތްގައިމު ހިލޭ ޖެހުމުންނެވެ.\nމެޗުގެ 20 ވަނަ މިނެޓްގައި ލިބުނު ހިލޭ ޖެހުން، ނޭމާ ވައްދާލީ، ބޯޅައަށް ހުރަސް އަޅަން ފާރެއްހެން އެތުރިގެން ތިބި ރެޑްސުޓްގެ ކުޅުންތެރިންގެ ބޯމަތިންނެވެ. ގޯލްގެ ކަނަށް ވައްދާލި އެ ބޯޅަ ހުއްޓުވުމަށް ރެޑްސުޓާގެ ކީޕަރު މިލާން ބޮރުޖާންއަށް ކުރެވުނު އެއްވެސް ކަމެއް ނެތެވެ.\nއޭގެ ދެ މިނެޓް ފަހުން ކިލިޔަން އެމްބާޕޭ ތަނަވަސް ކޮށްދިން ފުރުސަތަކުން، ޕީއެސްޖީގެ ދެ ވަނަ ލަނޑު ނޭމާ ކާމިޔާބު ކުރި އެވެ. މެޗުގައި ޕީއެސްޖީގެ އެޓޭކިން ޑިޕާޓްމެންޓަށް ކުޅުނު ހުރިހާ ކުޅުންތެރިން ވަނީ ލަނޑު ކާމިޔާބު ކޮށްފަ އެވެ.\nތިން ވަނަ ލަނޑު އެޑިންސަން ކަވާނީ ކާމިޔާބު ކުރީ 37 ވަނަ މިނެޓްގަ އެވެ. މެޗުގެ 41 ވަނަ މިނެޓްގައި އެންހަލް ޑި މާރީއާ، އެ ޓީމުގެ ހަތަރު ވަނަ ލަނޑު ޖެހި އެވެ. އެމްބާޕޭ ލަނޑު ޖެހީ މެޗުގެ 70 ވަނަ މިނެޓުގަ އެވެ. އޭގެ ހަތަރު މިނެޓް ފަހުން މާކޯ މާރިން ވަނީ ރެޑް ސުޓާއަށް ސުން ކަނޑުވާލަ ދީފަ އެވެ. ނޭމާ ހެޓްރިކު ހެދީ މެޗުގެ 81 ވަނަ މިނެޓްގަ އެވެ.\nފުރަތަމަ މެޗުގައި، ޕީއެސްޖީ ބަލި ކުރި ލިވަޕޫލް ވަނީ ރޭ ނަޕޯލީގެ އަތް ދަށުވެފަ އެވެ. ނަޕޯލީއިން މެޗު ކާމިޔާބު ކުރީ މެޗުގެ އެންމެ ފަަހު މިނެޓްގައި ލޮރެންޒޯ އިންސިންޔޭ ކާމިޔާބު ކުރި ލަނޑުންނެވެ. އެ ލަނޑު ޖެހުމުގައި ހޯޒޭ ކަލޭހޮން ނަގައިދިން ހިތްގައިމު ހުރަސްވެސް ފާހަގަ ކޮށްލަން ޖެހެ އެވެ.\nނޭމާ ޗެމްޕިއަންސް ލީގް


Phone ge display dhashah camera leveykah adhi neiy | Mihaaru\nސްމާޓްފޯނުތަކުގެ ޑިސްޕްލޭ ދަށަށް ކެމެރާ ލެވޭކަށް އަދި ނެތް\nސްމާޓްފޯނުގެ ޑިސްޕްލޭ ދަށަށް ކެމެރާ ލުން: ޝޯމީ އަދި އޮޕޯ އިން ވަނީ މި ޓެކްނޮލޮޖީ ދައްކާލާފައި\n07 ޖޫން 2019 - 08:39\nސްމާޓްފޯން އުފައްދާ ކުންފުނިތަކަށް މިހާރު އޮތް އެންމެ ބުރަ ބޮޑު މަސައްކަތަކީ، ފަތްޖެހިފޯނެއް އުފެއްދުމުގެ އިތުރުން، ފޯނުގެ ޑިސްޕްލޭ ދަށަށް "ސެލްފީ" ކެމެރާ ލާނެ ގޮތެއް އުނގެނި، އަމަލީ ސިފަ ޖެއްސުމެވެ.\nފޯނުތަކުގެ ޑިސްޕްލޭ ބޮޑުކުރަން ކުންފުނިތަކުން ވިސްނައި، އެއީ ނެތް އެއްޗެކޭ ބުނެވޭ ވަރަށް ފޯނުގެ ދާރަ ހަނިކޮށްފަ އެވެ. ފޯނުގެ މޫނުމަތީގައި ކެމެރާއެއް އިންނަންޖެހޭތީ، ކެމެރާ އަށް ތަންކޮޅެއް ބައިދަންޖެހުން ފިޔަވައި، ޑިސްޕްލޭ ވަނީ މުޅި ސްކްރީނަށް ފަތުރާލާފަ އެވެ.\nކުންފުނިތަކަށް މިހާރު ދަތި ކަމަކަށް ވެފައި ވަނީ "ޕިންހޯލް" ނައްތާލުމަށްޓަކައި ފޯނުގެ ޑިސްޕްލޭ ދަށަށް ކެމެރާ ލާނެ ގޮތެއް ހޯދައިގަތުމެވެ.\nޝޯމީ ސެލްފީ ކެމެރާ ޑިސްޕްލޭ ދަށުގައި މަސައްކަތްކުރުވަނީ\nފޯނުގެ ޑިސްޕްލޭ ދަށަށް ކެމެރާ ލުމަކީ ޒަމާނީ ވިސްނުމެކެވެ. ޓެކްނޮލޮޖީގެ ޒަރިއްޔާއިން ލިބިގަނެވިދާނެ ބޮޑު ފަސޭހައެކެވެ. އެހައި ރީތި ކަމަކަށް ވެސް ވާނެ އެވެ. މިއީ ސްމާޓްފޯން އުފައްދާ ކުންފުނިތަކަށް ގިރާކުރެވޭ އުސް އޮޅިގަނޑަކަށް ވެސް ވާނެ އެވެ. ނަމަވެސް، ހާޑްވެއާ ދިރާސާކުރާ މީހުންނަށް ގަބޫލުކުރެވޭ ގޮތުގައި، އެ ކަހަލަ ފޯނެއް، ކުރި އަށް އޮތް ދެ އަހަރެއްހާ ދުވަހުގެ ތެރޭގައި ވެސް އާންމު މާކެޓަކަށް ނުނެރެވޭނެ އެވެ.\nޑިސްޕްލޭ ދަށަށް ކެމެރާ ލެވިދާނެ އުކުޅެއް، ޗައިނާގެ ޝޯމިން ވަަނީ ކިޔައިދީފަ އެވެ. އެއީ ދެމެހެއްޓެނިވި ޓެކްނޮލޮޖީއަކަށް ވެދާނެ ކަމަށް އޮޕޯ ވެސް ވަނީ އެއްބަސްވެފަ އެވެ. އަދި ޝޯމީއާ ގުޅިގެން އެ ޓެކްނޮލޮޖީގައި ފުރިހަމަ ސިފަޖައްސަން ޝައުގުވެރިވާ ކަމަށް ވެސް ވަނީ ބުނެފަ އެވެ.\nއޮޕޯ ސެލްފީ ކެމެރާ ޑިސްޕްލޭ ދަށުގައި\nޝޯމީ އަދި އޮޕޯއިން ވަނީ ޑިސްޕްލޭ ދަށަށް ކެމެރާއެއް ލައި މަސައްކަތްކުރާ ގޮތް ދައްކުވާފަ އެވެ. އެ މީހުން އާންމުކުރި ވީޑިއޯ ކްލިޕް ވަރަށް ކުރެވެ. އެހެންކަމުން، ވާނުވާ ކަށަވަރުކުރެވޭ ގޮތެއް ނުވެ އެވެ. އެހެން ނަމަވެސް، މިއީ އަދި ވަރަށް ބޮޑަށް ދިރާސާކުރަންޖެހޭ މައުލޫއަކަށް ވާތީ، ސްމާޓްފޯނުތަކުގެ މޫނުމަތިން ސެލްފީ ކެމެރާ އަށް ޖާގައެއް ނުދީ ފަރުޖެއްސޭކަށް އަދި ނެތެވެ.


ސައީދާއި ސަބަސްޓިއަން؛ އަބުރުވެރި މެހުމާންދާރީގެ މިސާލެއް!\nސައީދާއި ސަބަސްޓިއަން؛ އަބުރުވެރި މެހުމާންދާރީގެ "އަސަރުގަދަ" މިސާލެއް!\n6 ޖުލައި 2021 - 10:22 3\nއަންނަ އަހަރުގެ އޮގަސްޓު މަހުގެ ބާރަ ވަނަ ދުވަހު، 18 އަހަރު ފުރޭ ދަރިފުޅު، ސަބަސްޓިއަން ގެ އުފަންދުވަހުގެ ހަފްލާއަށް، އއ ރަސްދޫ، ގުލޭސީމުގެ މުހައްމަދު ސައީދު ކޮންމެހެން ބައިވެރިކުރަން ބޭނުންވާތީ އޭނާ ހޯދުމަށް، ޖަރުމަނުގެ އާއިލާ އެއްގެ އެދުމަށް "ރިސޯޓް ވޯކާޒް މޯލްޑިވްސް"ގެ ފޭސްބުކް ޕޭޖުގައި އިއްޔެ ޝެއާ ކުރި ޕޯސްޓުން ދިރުވައިދިނީ އެތައް އިހުސާސެކެވެ. އަހަރު ތަކެއް ވާންދެން ރިސޯޓުގައި ގެސްޓުންނަށް ހިދުމަތްކުރުމަށްފަހު ރިޓަޔާވެ، މިހާރު އަމިއްލަ ކަންނެލި ދޯންޏެއް ދުއްވަމުން އަންނަ 43 އަހަރުގެ ސައީދަށް، އެ ޕޯސްޓު ފެނުމުން އާވެގެން އައީ އޭނާގެ ޒުވާން ދައުރުގެ އެންމެ އުފާވެރި ހަނދާންތަކެވެ.\nއާއިލާތަކާއި ދުރުގައި ގެސްޓުންނަށް ހިދުމަތްކުރުމުގައި ރިސޯޓުތަކުގައި ދެމިތިބި މަސައްކަތްތެރިންނަށް، އެއީ، އެތައް ގުރުބާނީއަކާ އެކު އެމީހުން ދެމުން އަންނަ ހިދުމަތުގެ ގަދަރާއި މުހިއްމުކަން ތަސައްވަރުވެ ފަހުރުން އިސްއުފުލުވައިލި ހިތްގައިމު ޕޯސްޓެކެވެ.\nމިއީ ސައިދު އާއި ސަބަސްޓިއަންގެ ވާހަކަ އަކަސް، "ހިތްހެޔޮ" ދިވެހި ހޮސްޕިޓަލިޓީ ދާއިރާގެ އެތެރެ ހޯދައިލުމުން މިކަހަލަ ކިތަންމެ "ލޯބި" ވާހަކަ އެއް ތިލަވެގެން އަންނާނެ އެވެ. އެހެންވީމާ، މި ވާހަކަ ދިވެހި ރިސޯޓު މުވައްޒަފުންގެ ހިތްހެޔޮ ކަމާއި އެމީހުންގެ ހިފަހައްޓާ އަބުރުވެރި މެހުމާންދާރީގެ ނަމުގަ އެވެ.\nސަބަސްޓިއަން އަކީ 2003 އާއި 2006 ދެމެދު ކޮންމެ އަހަރެއްގެ އޮގަސްޓު މަހު ވެލިދު އައިލެންޑް ރިސޯޓަށް ޗުއްޓީ ހޭދަކޮށްލަން އައި ޖަރުމަނު ދެމަފިރިއެއްގެ ހުރި 17 އަހަރުގެ ފިރިހެން ދަރިފުޅެވެ. އޮގަސްޓު މަހުގައި އުފަން ދުވަސް އަންނަ ސަބަސްޓިއަން އާއި އެކު އެ އާއިލާ ރާއްޖެ އަންނަމުންދިޔައީ ދެ ބޭނުމެއްގަ އެވެ. އެއް ބޭނުމަކީ ދަރިފުޅުގެ އުފަންދުވަސް ހާއްސަކޮށްލުމެވެ. ދެވަނަ ބޭނުމަކީ، އެ ދެމަފިރިންނަކީ ޑައިވަރުންނަށް ވާތީ ރާއްޖޭގެ ރީތި ފަރު ތަކާއި މޫދު އަޑީގެ ބަގީޗާތަކު ތެރޭގައި ފީނުމެވެ.\n"ފުރަތަމަ ދަތުރުގައި ދެ ހަފްތާ ހޭދަކުރި. އޭގެ ފަހުން ގިނަ ދަތުރު ތަކުގައި ތިން ހަފްތާ ނުވަތަ އެކާވީސް ދުވަހަށް ރިސޯޓުގައި މަޑުކުރޭ،"\nއެ ދުވަސްވަރު މުހައްމަދު ސައީދު މަސައްކަތްކުރަމުން އައީ ވެލިދު އައިލެންޑް ރިސޯޓުގެ ރެންޓޯރަންޓުގެ ހެޑް ވެއިޓަރުގެ ގޮތުގަ އެވެ. އޭނާ އަކީ ސްޓާފުންގެ ތެރެއިން ޖަރުމަނު ބަސް ފުދޭވަރަކަށް އެނގި ހުރި މީހެކެވެ. މި އާއިލާ އާއި ސައީދު ބައްދަލުވެ، ސަބަސްޓިއަން އާއި ސައީދުވެ މި ވާހަކައެއް ފެށިގެން އައި ގޮތަކީ އެއީ އެވެ.\n"އެ ދެމަފިރިން ދާނެ ހެނދުނު ހައެއް ޖަހާއިރު ފްރީޑައިވިން އަށް. ދާއިރު ދާނީ މެންދުރުގެ ކޮއްތު ހިފައިގެން މުޅިން ނިންމާފައި ހަވީރު އަންނަ ގޮތަށް. އޭރު އެމީހުންގެ ދަރިފުޅަށް ދެ އަހަރު. ކުޑަ ކުއްޖެއް ވީމާ އިނގިރޭސި އެއް ނޭނގެ. އަހަންނަށް ކޮންމެވެސް ވަރަކަށް ޖަރުމަނު ބަސް އެނގޭތީ، ކުއްޖާގެ މަންމަ އެދުނީ އެމީހުން ދަތުރު ދާ ދުވަސްތަކުގައި ދަރިފުޅު ބަލައިދޭން،" ސައީދު އޭނާގެ އުމުރުން ސައްބީހަކަށް އަހަރުގައި ސަބަސްޓިއަންގެ އާއިލާ އާއި ގުޅުނު ގޮތް ކިޔައިދިނެވެ.\nހަފްތާގެ ތިނެއް ނުވަތަ ހަތަރު ދުވަހު އެ ދެމަފިރިން ޑައިވް ދަތުރު އަޅާނެ އެވެ. އެހެންވީމާ ހެނދުނުން ފެށިގެން ރޭނގަނޑާ ހަމައަށް ކުޑަ ކުޑަ ސަބަސްޓިއަން ބެލުމާއި ގެންގުޅުމާއި ކާންދީ ފެންވަރުވައި ނިންދެވުމަށް ދަންދެން ބެލެހެއްޓީ ސައީދު އަމިއްލަ އަށެވެ.\n"އަހަރެންގެ ޑިއުޓީ ފެށޭނީ އޭރު ނުވައެއް ޖަހާއިރު. އެހެންވެ ހަދާގޮތަކީ އެންމެ ހެނދުނު ދަރިފުޅު ގޮވައިގެން މޫދަށް ގޮސްލާފަ އައިސް ތިން ސްޓާފުންނާއެކު އަހަރެން ޝެއާކުރާ ރޫމަށް ގެނެސް ފެންވަރުވައި ރީތިކޮށްލައިގެން އެއްޗެއް ކާންދީފައި އަހަރެން ނިދާ އެނދުގައި ދަރިފުޅު ނިންދަވާލަނީ. ދެން ގަޑި ޖެހެން ކައިރިވީމަ ތެދުކޮށްލައިގެން އެކުގައި ރެސްޓޯރަށް ގެންގޮސް ކައިރީގައި ބައިންދަނީ،" ސައީދު ކިޔައިދިނެވެ.\nއެގޮތުގައި ޗުއްޓީ ނިމެން ކައިރިވާއިރު ކުޑަ ކުޑަ ސަބަސްޓިއަން ހުންނަނީ އޭނާ ދޫކޮށްފައި ދާ ހިތަކު ނޫނެވެ. ކޮންމެ ފަހަރަކު ދަރިފުޅާއެކު އެ ދެމަފިރިން ފުރައިގެން ދާ ވަގުތުކޮޅަކީ ހިތްދަތި ވަކިވެލުމެކެވެ.\n"ޑިއުޓީ ނިންމާލާފައި ސަބަސްޓިއަން އުރާލައިގެން އަހަރެން ދާނީ ރިސޯޓުގެ ދިގު ފާލަންކޮޅަށް. ގޮސް އެތަނަށް އެރިގެން މަސްތަކަށް ކާންދޭނީ. އަޅުގަނޑު ކައިރި ރަށަކަށް ޝޮޕިންކޮށްލަން ދާން ޖެހުނަސް އަންނަން ބޭނުންވާނެ. ދެން ގޮވައިގެން ދަނީ. ފަހުން ފަހުން އައިސް ރޭގަނޑު ނިދަން އޮންނަން ބޭނުންވާނީ އަހަރެން ކައިރީގަ. ލޯބިކޮށް ބައްދާލައިގެން އޮވެ ނިދާނެ،" ސައީދު ބުންޏެވެ.\nސަބަސްޓިއަންގެ ފަސް ވަނަ އުފަން ދުވަސް ރިސޯޓުގައި ފާހަގަކުރި ފަހަރަކީ އެ އާއިލާ އާއި އެކު އޭނާ ހިއްސާކުރި އެންމެ އުފާވެރި އެއް ހަނދާން ކަމަށް ސައީދު ބުންޏެވެ. އެ ހަފްލާގެ ހުރިހާ ކަމެއް ކުރީ އޭނާ އިސްވެ ހުރެގެންނެވެ. އޭނާގެ އަމިއްލަ ދެއަތުންނެވެ.\nސައީދު ބުނީ ދަރިފުޅަށް ކޮށްދޭ ކަންކަމަށް އާއިލާ އިން އަބަދުވެސް ޝުކުރު އަދާކުރާ ކަމަށެވެ. ކޮންމެ އަހަރަކު ރާއްޖެއަށް އަންނަ އިރު އޭނާގެ ދަރިފުޅަށް ވެސް ހަދިޔާ އާއި ތަކެތި ގެނެސްދޭ ކަމަށެވެ.\n"އެމީހުން ރިސޯޓަށް އައުން ހުއްޓައިލީ ސަބަސްޓިއަން އަށް ހަތް ވަނަ އަށް ވީ އަހަރު. އެހެންވީމަ ދަރިފުޅު ވަރަށް ބޮޑަށް ހަނދާން ހުރޭ އަހަރެން. އަނެއްކާ ދިޔަ ފަހުން ވެސް ގުޅުން ދަމަހައްޓަމުން އައީ،" ސައީދު ބުންޏެވެ.\nއެހެން ހުއްޓައި ސައީދުގެ ފޯނު ބަދަލުވެގެން ނަންބަރު ގެއްލިގެން ދެ އާއިލާ ބައްދަލު ނުވެ ދުވަސްތަކެއް ވެފައި ވަނިކޮށް، އެ އާއިލާއިން އަނެއްކާ ވެސް ސައީދު އާއި ބައްދަލުކޮށްލުމަށް މީގެ ދެތިން އަހަރު ކުރިން ރާއްޖެއަށް އައެވެ. އެކަމަކު އެ ފަހަރު ކަންނެލި ދޯނީގައި ކަނޑުމައްޗަށް ނިކުމެ އުޅުނު ސައީދު އާއި ދިމާވާ ގޮތް ނުވުމުން ދެ ހަފްތާއަށް ހަދައިގެން އައި ޗުއްޓީ ކުރުކޮށްލުމަށްފަހު އާއިލާއިން އެނބުރި ގައުމަށް ފުރި އެވެ.\nއޭގެ ފަހުން ދެން އައީ އިއްޔެގެ ޕޯސްޓެވެ. އެ ޕޯސްޓު ފެނުމާއެކު އާއިލާ އަށް ސައީދު ގުޅި އެވެ. ވިއްސަކަށް މިނިޓް ވަންދެން ޖަރުމަނަށް ގުޅައިގެން ސަބަސްޓިއަން އާއި އާއިލާ އާއި އެކު ހޭދަކުރި ވަގުތު ތަކަކީ އުފަލުން ރޮއްވައިލި ވަގުތު ކޮޅެއް ކަމަށް ސައީދު ބުންޏެވެ.\n"ސަބަސްޓިއަން މިހާރު ވަރަށް ބޮޑު. އަހަރެންގެ ދަރިފުޅު ބޮޑުވެފައި ހުއްޓާ ކުއްލިއަކަށް ފެނުނީއޭ ހީވީ. ސަބަސްޓިއަންގެ މަންމަ އާއި ބައްޕަ ވެސް ތިބީ ފެންކަޅިވެފައި،" ސައީދު ބުންޏެވެ.\nއޭނާ ބުނީ، ޝަރުތެއް ނެތި، ކުޑަ ކުޑަ ސަބަސްޓިއަން އަށް އޭނާ ދިން ލޯތްބާއި އަޅައިލުމުގެ ސަބަބުން އަގުނުކުރެވޭ ހިތްހަމަޖެހުމާއި އިތުރު އާއިލާއެއް ލޯބި އޭނާ އަށް ލިބިއްޖެ ކަމަށެވެ. ފަތުރުވެރި ކަމުގެ ދާއިރާގައި ކޮށްދިން އިހުލާސްތެރި މަސައްކަތުން އޭނާއަށް ލިބުނު އަގުހުރި "ހަދިޔާ" އާއި މެދު ޝުކުރުން ފުރިފައި ހުރެ ސައީދު މިހާރު ތައްޔާރުވަމުން ދަނީ މި އަހަރުގެ ތެރޭގައި ވެލިދޫ އިން އާއިލާ އާއި ބައްދަލުވެލުމަށެވެ. އެއީ އަންނަ އަހަރު އޮތް އުފަންދުވަހުގެ ކުރިންނެވެ. އެކަމަކު އެންމެ ހާއްސަ ވާނީ ސަބަސްޓިއަން އާއި އެކު އަންނަ އަހަރު އޭނާ ހޭދަކުރާނެ ހަފްލާ އެވެ.


Qur'an Kiyavai Ulhey Meehaa aai kiyavai noolhey Meehaage Thafaathu ކީރިތި ޤުރްއާން ކިޔަވައި އުޅޭމީހާއާއި ކިޔަވައިނޫޅޭ މީހާގެ ތަފާތު – Ilm Qur'an Kiyavai Ulhey Meehaa aai kiyavai noolhey Meehaage Thafaathu\nކީރިތި ޤުރްއާން ކިޔަވައި އުޅޭމީހާއާއި ކިޔަވައިނޫޅޭ މީހާގެ ތަފާތު\nއަބޫ މޫސާ އަލް-އަޝްޢަރީގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n[ކީރިތި ޤުރްއާން ކިޔަވައި އުޅޭ މުއުމިނެއްގެ މިސާލަކީ، ނިޔަނދުރެއްގެ މިސާލެވެ. އޭގެ ވަސް މީރެވެ. އަދި ރަހަވެސް ފޮންޏެވެ.\nއަދި ކީރިތި ޤުރްއާން ކިޔަވައި ނޫޅޭ މުނާފިޤެއްގެ މިސާލަކީ، ވިހަ ކެކުރީގެ މިސާލެވެ. އޭގައި ވަހެއް ނުދުވައެވެ. އަދި އޭގެ ރަހަ ހިއްޗެވެ.]\n(މިޙަދީޘް ރިވާކުރެއްވީ އިމާމުލް ބުޚާރީއާއި މުސްލިމްއެވެ.)\nމިއީ ރަސޫލުﷲ ޞައްލަﷲ ޢަލައިހި ވަސައްލަމަ ކީރިތި ޤުރުއާން ކިޔަވައިއުޅޭ މުއުމިނުންނާއި ކީރިތި ޤުރުއާން ކިޔަވައި ނޫޅޭ މުއުމިނުންގެ މިސާލު ޖައްސަވައިދެއްވި ގޮތެވެ. އަޅުގަނޑުމެންގެ ޙަޔާތުން ދުވަހެއް ވޭތުވެގެންދާއިރު އަޅުގަނޑުމެންނަށް މާތް ﷲގެ ކަލާމްފުޅު ކިޔަވާލުމަށް ހޭދަ ކުރެވެނީ ކިހާ ވަގުތެއް ތޯއެވެ.\n“ތިޔަބައިމީހުން ޤުރުއާން ކިޔަވާށެވެ. ފަހެ ހަމަކަށަވަރުން، އެ ޤުރުއާން ޤިޔާމަތްދުވަހު،އޭގެ އަހުލުވެރިންނަށް ޝަފާޢަތްތެރިވާނެއެވެ.” (މިޙަދީޘް ރިވާކުރެއްވީ އިމާމު މުސްލިމްއެވެ.)\nމާތް ﷲ އަޅަމެންނަށް ރޭގަނޑުގެ ވަގުތުގައާއި ދުވާލުގެ ވަގުތުތަކުގައި ޤުރުއާން ކިޔެވުމުގެ ހެޔޮ ތައުފީޤު ދެއްވާށިއެވެ! އަޅަމެންނަކީ ޤުރުއާން ކިޔަވައި އެޤުރުއާން ދަސްކޮށް އެ ފޮތަށް ޢަމަލުކުރާ މީހުންގެ ތެރެއިން ލައްވާށިއެވެ! އާމީން!


ހުސް ބަނޑާ ހުރެ ކަސްތަރު ކުރުމަކީ ގެއްލުން ހުރި ކަމެއް | Fuvahmulahcity\nދުޅަހެޔޮ ސިއްހަތެއްގައި ހުރުމަކީ ކޮންމެ މީހަކުވެސް އެދޭނެ ކަމެކެވެ. އަދި ގިނަ މީހުން ދުޅަހެޔޮ ސިއްހަތެއްގައި ހުރުމަށް ކޮށް އުޅޭ އެއްކަމަކީ ކަސްރަތު ކުރުމެވެ. ބައެއް މީހުން އަރައިގެން އަންނަ އިރާއި އެކު ކަސްރަތު ކުރާއިރު ބައެއް މީހުންނަކީ ރޭގަނޑުގެ ހަމަ ހިމޭންކަމުގައި ކަސްރަތު ކުރާ މީހުންނެވެ.\nކަސްތަރު ކުރާ ގިނަ މީހުން ކަސްތަރު ކުރަނީ ހުސް ބަނޑާއި ހުރެއެވެ. ނަމަވެސް ސިއްހީ މާހިރުންގެ ނަޒަރުގައި އެއީ އެއްގޮތަކަށްވެސް ކުރުން ބުއްދިވެރިކަމެއް ނޫނެވެ. އެއީ އެކަމުގެ ސަބަބުން ހަޖަމު ކުރުމުގެ މައްސަލަތަށް ކުރިމަތިވާތީއެވެ،\n.ކަސްރަތު ކުރުމުގެ ކުރިން ކެއުމުން ހާއްސަކޮށް ހަށިގަނޑަށް ފައިދާ ހުރި ރަނގަޅު ކާނާ ކައިފިނަމަ ކަސްރަތުން ލިބޭ ފައިދާ އިތުރުވެގެންދެއެވެ. ކަސްރަތުކުރުމުގެ ކުރިން ކާލާ ލުއި ކާނާގެ ސަބަބުން މީހާގެ ހަށިގަނޑުން ސަރުބީ ވިރުވާލާ ވަރުގަދަ ނިޒާމަކާއި އެކު މަސައްކަތް ކުރަން ފަށައެވެ.\nކަސްރަތުގެ ކުރިން ލުއިކާނާއެއްގެ ގޮތުގައި ކެއުން އެންމެ ރަނގަޅީ ކާބޯހައިޑްރޭޓް މުއްސަނދި ކާއެއްޗެކެވެ. ކަސްރަތު ކުރުމުން ހަށިގަނޑުގައި ގްލައިކޮޖަން ގެ ގޮތުގައި ރައްކާކުރެވިފައިވާ ކާބޯހައިޑްރޭޓްތައް ބޭނުންކުރެވެއެވެ. ލުއި ކާނާގެ ސަބަބުން ހަށިގަނޑުން މަދުވާ ކާބޯހައިޑްރޭޓްތައް ފޫބައްދާލައެވެ. އަދި މީގެ އިތުރުން މަސްގަނޑަށް ލިބިދާނެ ގެއްލުން ކުޑަކޮށްދެއެވެ. މިގޮތުން ތިރިގައިވާ ކާނާގެ ބާވަތްތަކުގެ ތެރެއިން ބާވަތެއް ކަސްރަތު ކުރަން ފެށުމުގެ 15-30 މިނެޓާ ދޭތެރޭ ކެއުން އެދެވިގެންވެއެވެ.\nޕްރޮޓީންސް އަދި ފެޓްސް އެކުލެވޭ ކާނާ ކަސްރަތު ކުރުމުގެ ކުރިއަށްވާ ދެގަޑި އިރު ދޭތެރޭ މާގިނައިން ކައިފިނަމަ ހަށިގަނޑުގައިވާ ލޭތައް ގައިގެ މަސްތަކަށް ދިޔުމުގެ ބަދަލުގައި ބަނޑަށް ދައުރުވާން ފަށައެވެ. ކާބޯހައިޑްރޭޓްސް ގެ އަނެއް ފައިދާ އަކީ ކަސްރަތުކުރަމުންދާއިރު ވަރަށް ބާރު މިނެއްގައި އޭގެ ބޭނުން ހަށިގަނޑުތެރޭގައި ކުރެވުމުން ދާކަމެވެ.\nއެހެންކަމުން މާ ލަސްނުވެ ހަށިގަނޑުގައިވާ ކާބޯހައިޑްރޭޓްސް ހުސްވެ ސަރުބީ އަނދަން ފަށައެވެ.\n← އައިފޯނާއި އެޕަލްގެ އިތުރު އުފެއްދުންތަކެއް ސެޕްޓެމްބަރ 12 ގައި ލޯންޗް ކުރާނެ\nމޭކަޕް ކުރާ އަންހެނުންނަށް ކާމިޔާބީއަށް ވާސިލް ވުމަށް އުނދަގޫވޭ →


STO in theluge agu heyokohfi\nއެސްޓީއޯއިން ތެލުގެ އަގު ހެޔޮކޮށްފި\nއެސްޓީއޯ އިން ރާއްޖޭގެ ބާޒާރުގައި ވިއްކާ ތެލުގެ އަގު މިއަދުން ފެށިގެން ހެޔޮ ކޮށްފި އެވެ.\nކޮވިޑް-19 އާ ގުޅިގެން ދުނިޔޭގެ ބާޒާރުގައި ވެސް ތެލުގެ އަގު ހެޔޮވެފައި ވަނިކޮށް، އެސްޓީއޯއިން ތެލުގެ އަގަށް ގެނައި މި ބަދަލާއެކު ޑީސަލް ލިޓަރަކުން 0.50ލ. އަދި ޕެޓްރޯލް ލީޓަރަކުން 0.53ލ. ވަނީ ހެޔޮކޮށްފަ އެވެ.\nރާއްޖޭގެ ބާޒާރުގައި ތެލުގެ އަގަށް ބަދަލު ގެނައުމާއެކު ކުރިން 10.89ރ. އަށް ވިއްކަމުން ދިޔަ ޑީސަލް ލިޓަރެއް މިހާރު ވިއްކާނީ 10.39ރ. އަށެވެ. އަދި ކުރިން 10.13ރ. އަށް ވިއްކި ޕެޓްރޯލް ލިޓަރެއް ދެން ވިއްކާނީ 9.60ރ. އަށެވެ.\nއެސްޓީއޯއިން އެންމެ ފަހުން ތެލުގެ އަގަށް ބަދަލު ގެނެސްފައި ވަނީ މިދިޔަ މަހުގެ 13 ވަނަ ދުވަހު އެވެ. އެ ފަހަރު ބަދަލު ގެނެސްފައި ވަނީ ޑީސަލްގެ އަގަށެވެ. އެ ބަދަލާއެކު ޑީސަލް ލިޓަރަކުން 30 ލާރި އަގު ހެޔޮކޮށް، ޑީސަލް ލީޓަރެއް ވިއްކަމުން ގޮސްފައިވަނީ 10.89ރ. އަށެވެ.\nކޮވިޑް-19 ގެ ބިރާއެކު ދުނިޔޭގެ ގިނަ އެއާލައިންތަކެއް ދަތުރުތައް ވަނީ ހުއްޓާލާފަ އެވެ. އަދި ކޮވިޑް ފެތުރެމުންދާތީ އިގްތިސޯދީ މަސައްކަތްތައް ހުއްޓާލުމާއެކު ދުނިޔޭގެ ބާޒާރުގައި ތެލުގެ އަގު ވަނީ ބޮޑުތަން ދަށަށް ގޮސްފަ އެވެ. މިހާރު ސާފު ނުކުރާ ތެޔޮ ފީފާއެއްގެ އަގު އުޅެނީ 30 ޑޮލަރުގަ އެވެ.\nއެސްޓީއޯ ތެލުގެ އަގު\nތެލުގެ އަގަށް ބަދަލެއް ނުގެންނަން: އެސްޓީއޯ\nޑީސަލްގެ އަގު ހެޔޮ ކޮށްފި\nރާއްޖޭގެ ބާޒާރުގައި ތެލުގެ އަގު ހެޔޮކޮށްފި


ރުހެއްޏާ ލޯބި ދޭށޭވެ! – 09 – DhiDaily\nރުހެއްޏާ ލޯބި ދޭށޭވެ! – 09\nކޮޓަރިއަށް ވަދެ ދޮރު ލައްޕާ ތަޅުލުމަށްފަހު ފާޚާނާއަށް ވަދެ މޫނު ދޮވެލައިގެން ނިކުތް އިރު ފޯނު ރިންގުވަނީއެވެ. ގުޅަނީ ޔޫޝައުއެވެ. ފޯނުގައި އަތްނުލައި ފޯނަށް ބަލަހައްޓައިގެން އަހަންނަށް ހުރެވުނީއެވެ. ހަދާނެ ނަހަދާނެ ގޮތެއް ނުނިމިއެވެ. ދެ ފަހަރު ގުޅުމުން ވެސް އަހަންނެއް ފޯނެއް ނުނަގަމެވެ.\nހެދުން ބަދަލު ކުރަން ވެގެން އެނބުރިލި ވަގުތު އިވުނީ ދޮރުގައި ޓަކި ދިން އަޑެވެ. އަހަރެންގެ މޭ އަނގައަށް އައި ކަހަލައެވެ. މޭ ނެގިނެގިފައި ޖެހެނީއެވެ. ދޮރުހުޅުވަން ނުހުޅުވަން ހުރުމަށްފަހު އެންމެ ފަހުން ދޮރު ހުޅުވައިފީމެވެ.\nދޮރުމަތީ ޔޫޝައު ހުރީ އިސްޖަހާލައިގެންނެވެ. ޔޫޝައުގެ މޫނަށް ބަލައިލުމަށްފަހު އަހަންނަށް ވެސް އިސް ޖަހައިލެވުނެވެ. މަދު ސިކުންތުކޮޅަކަށްފަހު ޔޫޝައު ހިނގައިގަތީ ސިޓިންގޫމުގެ ސޯފާތަކާ ދިމާއަށެވެ. އެ ހުރި ގޮތަށް ހުރެފައެވެ. އަންނާށޭ ނުބުންޏަސް އަހަރެން ވެސް ދާންވީކަން ހަވަނަ ހިއްސު އަންގައިދިނެވެ.\nމަޑުމަޑުން ޔޫޝައުގެ ފަހަތުން ގޮސް އަހަރެން ސޯފާގައި އިށީނީމެވެ. ޔޫޝައުއަށް ކުރިމަތި ވާގޮތަށެވެ. އިސްޖަހާލައިގެން އިނދެވުނުއިރު އެއް އަތުން އަނެއް އަތުގެ އިނގިލިތަކާ އިނދެވުނީ ކުޅެލަ ކުޅެލައެވެ.\n“ޝިބާ ! ބޭނުންތަ ކުރީދުވަހު ފޯނުކުރީ ކާކުކަން އެނގެން! އޭނަ ދެއްކި ވާހަކަތަކުގެ ތަފުސީލް ބޭނުންތަ!“ ޔޫޝައު ވާހަކަ ދައްކަމުން އައިސް އަހަރެންގެ ކުރިމަތީ ހުއްޓި ހުރީ ކޮޅަށެވެ. ވައަތް ޖިންސްގެ ޖީބަށް ކޮއްޕާލައިގެން ހުރއިރު ކަނާތުގައި އޮތީ ޔޫޝައުގެ ފޯނެވެ. އަހަރެން އިރުކޮޅަކު ޔޫޝައުގެ މޫނަށް ބަލަން އިނީމެވެ. އެ މޫނުމަތިން ފެނުނީ ހަމަޖެހުމެވެ. ތާޒާކަމެވެ. ފިރިހެންވަންތަ ކަމުގެ އިންތިހާއެވެ. އަހަރެން ހިތަށްއެރިއެވެ. ރައްޔާންއަށްވުރެ ޔޫޝައު މާބޮޑުތަނެއް ދޮއްޓެއް ނުވާނެއެވެ. ޔޫޝައު ވާނީ އޭނަގެ ޒުވާން އުމުރުގައި ގައިމު ވެސް ގިނަ އަންހެންކުދިންގެ ހިތް ކަތިލައިލި ފިރިހެނަކަށެވެ. އަހަރެންގެ ޚިޔާލީ ދުނިޔެއިން އަހަރެން ހޭލައްވައިލީ ދެވަނަ ފަހަރަކު ވެސް އަހަރެންގެ ނަމުން ޔޫޝައު ގޮވައިލުމުންނެވެ.\n“ޝިބާ! އަހަރެން ވާހަކަ އެބަދައްކަމޭ!“\nތެޅިގެންފައި އަހަންނަށް ބުނެވުނީ ޔޫޝައުގެ މާޒީ އެނގުން މުހިންމު ނޫންކަމަށެވެ. ބުނެވުނު އެއްޗެއް އެނގުނީ ބަސް އަނގައިން ބޭރުވި ފަހުންނެވެ. ހަގީގަތަކީ ޔޫޝައުގެ މާޒީ އެނގެން ބޭނުންނޫނަސް އެދުވަހު ފިހާރައަށް ގުޅާ ރޮއެ ހެދި އަންހެންކުއްޖާ އެ ގޮތަށް ވާހަކަ ދެއްކި ސަބަބު އެނގެން ބޭނުންކަމެވެ. އެހެންނަމަވެސް ބުނެވުނު ބަސް އަނބުރާ ދެނެއް ނުގެނެވޭނެއެވެ. އެ ބަސް އެ ގޮތަށް ނުބުނެވުނު ނަމައޭ ހިތަށް އަރާ އަމިއްލަ ދޫ ކުށްވެރި ކުރެވުނެވެ.\n“އެކަމަކު އަހަރެން ބޭނުން ޝިބާ އަށް އެކަން އަންގައިދޭން! އޮޅުން ފިލުވަދޭން! އޭގެ ފަހުގައި ޝިބާ ނިންމާ ކޮންމެ ގޮތަކަށް އަހަރެން ރުހޭނަން!“\nޔޫޝައުގެ އަޑުގައިވަނީ ޔަގީންކަމެވެ. ވިސްނައިދިނުމެވެ. އެއަށްވުރެ ބޮޑަށް ގާތްކަމެވެ.\nޔޫޝައު ދެން އިށީނީ އަހަރެން އިށީނދެ އިން ސޯފާގެ އަނެއްކޮޅުގައެވެ. އަހަރެން އިނީ ކުރިން ވެސް އިންގޮތަށް އިސްޖަހައިލައިގެންނެވެ.\n“ރަށުގައި ހުރެގެން އަމިއްލަ ވިޔަފާރިއެއް މި ކުރަނީ ރަނގަޅު ވަޒީފާއެއް އަދާކުރާހާ އަހަރެންގެ ފެންވަރު ނެތިގެނެއްނޫން! އަހަންނަކީ އެކައުންޓިންގ ދާއިރާއިން ޑިގްރީ ހަދާފައިވާ މީހެއް! އޭލެވެލަށް ކިޔެވީ ސީއެޗް އެސްއީ އިން! ދުވަސްވަރަކީ އޭލެވެލް އެގްޒާމަށް އަހަރެމެން ތައްޔާރުވަމުން ދިޔަ ދުވަސްވަރު! އެގްޒާމް ފެށުމަށް ހަފުތާއަކަށް ވެފައި އޮތްވާ ސަރާގެ އުފަންދުވަސް އައީ! ތެދެއް! ސަރާ އަކީ މުއްސަނދި އާއިލާ އަކުން އައިސް ހުރި ކުއްޖެއް! ……….. ވަގުތުގެ ގޮތުން ހުރިހާ ކުދިން ވެސް ބޭނުންވީ ބޯ ހަމަޖައްސާލުމަށްޓަކައި ރަނގަޅު ޕާޓީއެއް ބާއްވަން ސަރާއަށް ޕްރެޝަރ ކުރަން! އެއީ ދޭތެރެ ދޭތެރެއިން ސަރާ ޕާޓީ ބާއްވާތީ! ނަސީބަކުން ސަރާ އެގޮތާ އެއްބަސް ވެސް ވެއްޖެ! ޕާޓީ އޮތީ އެގޭގެ ޓެރެސްގައި! ޕާޓީގައި ބައިވެރިވީ ހަމަ އެކަނި ސަރާގެ ކުލާސްކުދިން! އަހަރެމެން! ސަރާގެ އާއިލާގެ މީހުން ވެސް ވަކި ހިސާބަކުން ކުލާސް ކުދިން ސަކަރާތް ޖަހާލަން ވަގުތު ދޭންވާނެ ނޫންހޭ ބުނެ ތިރިއަށް ފޭބީ! އެހިސާބުން އެކި ކަހަލަ ސަކަރާތް ޖެހުމާ އަޑުގަދަ ކުރުން ކުރިއަށް ދިޔަ! ދެ ޖިންސް މަސްސުނިވެ ނެށުމާ ލަވަ ކިއުންވެސް އޮތް! ސަރާ އަކީ އަބަދުވެސް އަހަންނަށް ފާރަލާ ކުއްޖެއްކަން އަހަންނަށް ވެސް އަދި ކުލާހުގެ ގިނަ ކުދިންނަށް ވެސް އެނގޭ! އެހެންވެ އަހަރެމެން ދެމީހުންގެ ނެށުމެއް ބާއްވަން ކޮންމެހެން ޖެހޭނެ ކަމަށް ބުނެ ހުރިހާ ކުދިންހެން އަޑު ހަރުކުރަމުން ދިޔަ! އެއް އިރެއްގައި ވެސް ސަރާ ދެކެ އަހަރެން ލޯތްބެއް ނުވަން! ރައްޓެހި ވާކަށް ޚިޔާލަށް ވެސް ނުގެންނަން! އެކަން ސަރާއަށް ވަރަށް ރަނގަޅަށް އެނގޭނެ!\nއެހެންނަމަވެސް އެރޭގެ އެ ވަގުތުގެ ނާޒުކުކަމާ އެހެން ކުދިން އެކަމަށް އެދި ކިޔާވަރުން އަހަރެން އެ ގޮތާ ރުހުނިން! ސަރާ އައިސް އަހަރެންގެ ދެ އަތުގައި ހިފާ އަހަރެންގެ ދެ އަތް ގެންގޮސް ސަރާގެ އުނަގަނޑުގައި ހިފަހައްޓަން ބާރުއެޅި! އަދި ސަރާގެ ދެ އަތުން އަހަރެންގެ ކަނދުރާ ވަށައިލި! މަންޒަރު ބަލަންތިބި ހުރިހާ ކުދިން ފޯރިނަގާ އަޑުގަދަކުރަމުންދިޔަ! އަދި އެހެން ކުދިން ވެސް ނެށުމުގައި އެންމެ ފަހުން މަޝްޣޫލުވި! ވަގުތުގެ ބޭނުން ހިފައި ސަރާ އަހަރެންގެ މޭމަތީ ބޯއެޅި! އަދި އޭނަގެ ދެ އަތުން އަހަރެންގެ ހަށިގަނޑުވަށައިލި! އަހަންނަކީވެސް ޒުވާނެއް! ތަނުގައި އޮތީ މަސްތު ކުރުވަނިވި މާހައުލެއް ކަމުން ކުރަން ނުވާ ކިތަންމެ ކަމެއް ކުރުމަށް ދޮރު އޮތީ ހުޅުވިފަ! މަގު އޮތީ ފަހިވެފައި! އަހަންނަށް ވެސް ވީ ގޮތަކީ ސަރާ ގެނެސް ގަޔާލާ ބޮނޑިކޮށްލެވުނީ! ސަރާގެ ހަށިގަނޑުގެ ހޫނުކަން ލިބުމުން އެ ހޫނުކަމުގެ މަސްތުގައި އަހަރެން ވެސް ވަގުތީ ގޮތުން ނަމަވެސް މަގު އޮޅުނު! އެ ވަގުތު ކުލާސް ކުދިންގެ ތެރެއިން ކުއްޖަކު އައިސް އަހަރެން އަތަށް ދިއްކޮށްލީ ކޯކުތައްޓެއް! ހަނދާންވާގޮތުން ތަށީގެ އެއްބަޔަށް ކޯކު ހުރީ! އޭރު އެހެން ކުދިން ވެސް ކޯކާ އެކި ފާޑުގެ ފިޒީ ޑްރިންކްސް އިން ކަރުތެރެ ފިނިކުރަމުންދިޔަ! އަހަރެން ވެސް ބަލާކަށްނުހުރެ ކޯކުތަށި އެއް ނޭވާއިން ދަމާލިން! އިރުކޮޅަކުން އަހަރެންގެ ބޮލަށް ބަރުވެ މޫނުމަތި ފުސްވާހެން ހީވި! “\nޔޫޝައު އިރުކޮޅަކަށް ވާހަކަ މެދުކަނޑާލުމަށްފަހު ކަނދުރާ މައްޗަށް ހިއްލާލުމަށްފަހު ސޯފާގެ ލެނގޭބަޔަށް ހަށިގަނޑުގެ ބަރުދަން ދޫކޮށްލިއެވެ. އަހަރެން މޫނު އަނބުރާލަމުން ޔޫޝައުއަށް ބަލައިލީމެވެ. ޔޫޝައު އޮތީ ސީލިންގއަށް ބަލަހައްޓައިގެންނެވެ. އެ މޫނުމަތިން ވަކި އަސަރެއް އަހަންނަކަށް ފާހަގައެއް ނުކުރެވެއެވެ. ސިޓިންގރޫމުގެ ބޮކީގެ އަލި ފަނޑުކަމުންނެވެ.\nއިރުކޮޅަކުން އަނެއްކާ ވެސް ތެދުވެ ކުރިން އިންގޮތަށް ސޯފާގައި ޔޫޝައު ހަމަ ޖެހިލިއެވެ. އަހަރެން ވެސް ނުބަލާކަމަށް ހެދިގެން އިސްޖަހާލައިގެން އިނީއެވެ.\nޔޫޝައު އަހަރެންގެ ނަމުން ގޮވައިލުމުން އަހަރެން ދިޔައީ ސިއްސައިގެންނެވެ . އެހެންނަމަވެސް “ އޫނ “ އޭ ބުނީ ޔޫޝައުގެ މޫނަށް ނުބަލާ އިނދެއެވެ. އެއީ ވަރަށް ހިތްވަރު ކޮށްގެންނެވެ. ޔޫޝައު ކިޔައިދިން ވާހަކަތަކުން އަހަރެން އިނީ ޖަޒުބާތީ ގޮތުން ކިހާ ބަލިކަށިވެފައިކަން އަންގަން އަހަރެން ބޭނުން ނުވަނީއެވެ.\nދެމީހުންގެ ނޭވާގެ އަޑާ މަޑުކޮށްލެވިފައިވާ ޓީވީއިން އިވެމުންދިޔަ މަޑުމަޑު މިޔުޒިކެއްގެ އަޑު ފިޔަވައި އެއްވެސް އަޑެއް އެތާކުން އޭރަކު ނީވެއެވެ. އެ ހަމަ ހިމޭން މާޙައުލުގައި ދެމީހުންވެސް ތިބީ ހިތުގެ ހައިޖާނެއްގައިކަން ޔަގީނެވެ. އަހަރެން ބޭނުންވީ ތެދުވެގެން އެތަނުންދާށެވެ. އެހެންނަމަވެސް އެވަރުގެ ހިތްވަރެއް ނެތުމުން އިނީއެވެ. ޔޫޝައު ބޭނުން ވާނީ ކިޔައިދެމުން އެދާ އޭނަގެ މާޒީގެ ސަފުޙާތައް ސަފުޙާއަކަށް ފަހު ސަފުޙާއެއް ނިއުޅަމުން ދިއުމަށެވެ. ދެމީހުންގެ ވިސްނުމާ ފިކުރު ދަތުރުކުރަމުން ދިޔައީ ޔަގީނުން ވެސް ދެ ދިމާއަށެވެ. އަހަންނަށް އެކަން އެނގެއެވެ.\nއަލުން ވާހަކަ ކުރިއަށްގެންދަން ޔޫޝައު ވެސް ވަރަށް ހިތްވަރު ކުރިއެވެ. އެކަން އެނގުނީ ދެފަހަރަކު ޔޫޝައުގެ އަނގައިން ބޭރުވި އާހްގެ އަޑުންނެވެ.\n“ކޯކުތަށި ބުއިމަށްފަހު ކަން ހިނގި ގޮތެއް މާސާފުކޮށް ކިޔައިދޭކަށް އަހަންނަކަށް ނޭނގެ! އެނގޭކަމަކީ އަހަންނަށް ހޭލެވުނުއިރު އޮވެވުނީ ސަރާގެ ކޮޓަރީގައިކަން! އަދި ސަރާގެ އެނދުގައި! ”\nއަހަންނަށް އިންތަނުން ފުންމައިގެން ތެދު ވެވުނެވެ. އެވަގުތު ޔޫޝައު ހިފީ އަހަރެންގެ އަތުގައެވެ. އަދި އަލުން އަހަރެން އިންތާ ބޭންދިއެވެ. ޙަރަކާތެއް ވެސް ކޮށްނުލާ އަހަރެން އިނީމެވެ.\nއިރުކޮޅެއްވަންދެން މަޑުކޮށްލައިގެން އިނުމަށްފަހު ޔޫޝައު އަނެއްކާ ވެސް ވާހަކަ ކުރިއަށް ގެންދިޔައެވެ.\n”އޭރު އަހަރެންގެ ގައިގާ ބައްދާލައިގެން ކަހަލަ ގޮތަކަށް ސަރާ އަށް އޮތީ ނިދިފަ! ފިޔާތޮށިކުލައިގެ ތުނިތުނި ނިދާ ހެދުމުގައި! ސަރާ އޮތްގޮތް ފެނުމުން އަހަރެންގެ ހޭ ބުއްދި ފިލައިދިޔަ!….. ރުޅިން! ފުންމައިގެން ތެދުވި އިރުވެސް އަހަރެންގެ ބޮލަށް ހުރީ ބަރުވެފަ! އެނބުރުން އަރާފަ! މޭނުބައިކޮށްފަ! އެހެންނަމަވެސް ވަރަށް ހިތްވަރުކޮށް ޖީބުގައި އޮތް ފޯނު އަތުޖެހޭތޯ ބެލި އިރު ނަސީބަކުން ފޯނު އޮތް! ގަޑި ބަލައިލިއިރު ފަތިހު ހަތަރެއް ޖެހީ! ހަދާނެ ގޮތް ހުސްވެ ހަތަރު އުދަރެސް ފެނު ޖެހުނު! ސަރާ ދެކެ ކުރިންވީ ފޫހި! އޭރު ފޫއްސާ ރުޅިއާ ނަފުރަތު ވެސް އަހަރެންގެ ހިތުގައި ކެކި އުތުރެން ފަށައިފި! އެކުވެރިންގެ ނަމުގައި ތިބެ ކުލާސް ކުދިން އަހަންނަށް މިދިން ލަނޑުގެ މަތިން ހަނދާންވެ އިތުރަށް ރުޅިގަދަވި! އެކަމަކު މިހާރު ވަގުތު ފާއިތުވެއްޖެ! ސަރާގެ މުއްސަނދި ދިރިއުޅުމުގެ ބޭނުން ކޮށްގެން ކުލާސްކުދިން އޭނަ ބޭނުންވި ގޮތް ހަދައިދީފިކަމަށް ގަބޫލުކުރެވުނު!\nއެރެއަށްފަހު އަހަރެން ދުވަހަކުވެސް ސަރާ އަކާ ވާހަކައެއް ނުދައްކަން! އަދި އެރޭ އެ ޕާޓީއަށް ދިޔަ އެއްވެސް ކުއްޖަކާ ގާތް ގުޅުމެއް ވެސް ނުބާއްވަން! ޝިބާއަށް އެނގޭތަ!……. ސަރާ އަދި ވެސް މީހަކާ ނީނދޭ!“\nޔޫޝައު ބުނި އެންމެ ފަހުގެ ޖުމުލަ އަޑު އިވުމުން އަހަންނަށް އަނެއްކާވެސް ޔޫޝައުގެ މޫނަށް ބަލައިލެވުނެވެ. “އެހެންވީއިރު އިންނަން ވީނު!“\nއެ އިވުނީ އަހަރެންގެ އަޑުކަން އަހަންނަށް ވެސް ގަބޫލުކުރަން ފުރަތަމަ ދަތިވިއެވެ. މި ބަސް އަހަރެންގެ އަނގައިން ނިކުތްއިރު އަހަންނަށް އިނދެވުނީ ޔޫޝައުއާ ދިމާއަށް ދެލޯ ބޮޑުކޮށްގެންނެވެ. ޔޫޝައު ވެސް ސިއްސައިގެން ދިޔަކަން އަހަންނަށް ފާހަގަ ކުރެވުނީ ދެލޯ ހަނިކޮށްލާ މޫނަށް ގެނައި ހަރަކާތުންނެވެ. އަދި ދެން ކުޑަކޮށް ހީނލަމުން ޝިބާ ދެން ނިދަން ދިއަޔަސް އެންމެ ރަނގަޅޭ ބުނަމުން ޔޫޝައު ތެދުވެގެން އަހަރެން އެތާ އިންދާ ގޮސް ކޮޓަރިއަށް ވަދެއްޖެއެވެ.\nއަހަރެންނަށް ރުޅިއާދެވިފައި ހުރެވުނު ވަރު އެނގުނީ ޔޫޝައު ދިއުމުން ރަނގަޅަށް ވިސްނާލުމުންނެވެ. ޚުދު އަހަރެން ވެސް އަހަރެންނަށް އައިސްހުރި ބަދަލާމެދު ހައިރާންވިއެވެ.\nމިރޭ މި އަޑުއިވުނު ވާހަކަތަމާމެދު ވިސްނަން އިރުގަނޑެއް ވަންދެން އިންތާ އިނުމަށްފަހު އަހަރެންގެ ކޮޓަރިއަށް ދާން ހިނގައިގަތްއިރު ވެސް އަދި ޔޫޝައުގެ ކޮޓަރީގެ ބޮކި ނިންވާނުލާތީ ހޭލާ އުޅޭކަން އެނގެއެވެ.\nއޭގެ ފަހުން އެތައް ދުވަހެއް ފާއިތުވެ ދިއައިރު ވެސް އަހަންނަކާ ޔޫޝައު ވާހަކައެއް ނުދައްކައެވެ. އަހަރެން ވެސް ނުދައްކަމެވެ. އެއް ގެއެއްގެ ތެރޭ އުޅުނަސް އުޅެނީ ދެ ބީރައްޓެހިން ފަދައިންނެވެ. މިކަމުގެ ސަބަބުން އެގޭގައި އުޅެން މިހާރު އަހަންނަށް އުދަނގޫވާ ހިސާބަށް ހިނގައްޖެއެވެ. ޔޫޝައު އަހަރެންދެކެނީ ކޮންކަހަލަ ނަޒަރަކުން ކަމެއް އަހަންނަކަށް ނޭނގެއެވެ. މަރީދައްތަ އެދުނު އެދުން ފުއްދައިދޭން އަހަރެން ކިތަންމެ ބޭނުންވިޔަސް އިސްވެ އެވާހަކަ ބުނާކަށް މިހާރަކު އަމުދުން ނުކެރޭނެއެވެ. ޖަވާބުދޭން އަހަންނަށް ލިބުނު ފުރުސަތު ދޫކޮށްލެވިއްޖެ ކަމަށް ހިތް ބުނަން ފަށައިފިއެވެ. ޔޫޝައުގެ ފަރާތުން މި ފެންނަ ފަރުވާ ކުޑަކަމުން ހިތުގައި އެތައް ޝަކުވާއެއް ފުނިޖެހި މާޔޫސްވަމުން ދިއައެވެ. އެންމެ ފަހުން އަހަރެން ގޮތެއް ނިންމީމެވެ. އެއީ އަހަރެން ބޭނުން ކުރަން އޮތް އެންމެ ފަހު ހަތިޔާރެވެ. ފަހަރެއްގައި ވާގޮތަކުން މި ނިންމި ގޮތުގެ ސަބަބުން އާޚިރުގައި ލަނޑުލިބޭނީ އަހަންނަށް ކަމަށްވުން ވެސް އެކަށީގެންވެއެވެ. އެހެން ވިޔަސް ވަރިހަމަ ކަމަށް ބަލާ މިކަން ކޮޅެއްގައި ޖައްސަން އަހަރެން ބޭނުންވިއެވެ.\nޔޫޝައު އޭނަގެ މާޒީ އަހަންނަށް ކިޔައިދިން ރެއަށްފަހު ޔޫޝައު ފިހާރައިން އަންނަން ދެން ހޭލާ އަހަންނެއް ނީންނަމެވެ. އެހެންނަމަވެސް އަނެއްކާ ވެސް މިރޭ ނުނިދާ މަޑުކުރީ ކުރަން ނިންމައިގެން އުޅޭ ކަން ކުރެވޭނެ އެންމެ ރަނގަޅު ވަގުތަކީ އެ ވަގުތު ކަމަށްވާތީއެވެ.\nކުރިން އަހަރެން އިންނަނީ ޓިވީ ޖައްސައިގެން ކަމަށްވިޔަސް މިރޭ ޓިވީއެއް ނުޖައްސަމެވެ. އެތާ އިން ހުރިހާ ވަގުތެއްގައި އަހަރެން ވިސްނީ ޔޫޝައުއާ ކުރިމަތިލާނެ ގޮތަކާމެދުގައެވެ. އެހެން ރޭތަކަށް ވުރެ އަވަހަށް މިރޭ ތަޅުދަނޑިވަޅަށް ތަޅުދަނޑި ޖެހުމުން އަހަރެން ޙައިރާންވިއެވެ. ކާކުބާއޭ ވެސް ހިތަށްއެރިއެވެ. އެހެންނަމަވެސް ދެވަނަ ސިކުންތުގައި ދޮރުހުޅުވާލާފައި ވަން ޔޫޝައު ފެނުމުން އަހަންނަށް ސޯފާއިން ތެދުވެވިއްޖެއެވެ. ދިމާ ކުރިމަތީ އަހަރެން ޔޫޝައުއަށް ބަލަން ހުރިތަން ފެނުމުން ޔޫޝައުއަށް ވެސް ހުއްޓެވިއްޖެއެވެ. އުންމީދު ނުކުރާ މަންޒަރެއް ފެނުމުން ބަލާހެން އަހަންނާ ދިމާއަށް ބަލަން އިރުކޮޅަކު ހުރުމަށްފަހު ޔޫޝައު ހިނގައިގަތީ ކޮޓަރިއާ ދިމާއަށެވެ. އެއްވެސް ބަހެއް ބުނުމަކާ ނުލައެވެ. މި ތަން ފެނުމުން އަހަރެންގެ ކެތްތެރިކަން ކޮޅުން ލައި ޔޫޝައުގެ ނަމުން ގޮވައި ލެވިއްޖެއެވެ. ދުވަހަކުވެސް ގޮވާ ނުލާހާ ބާރަށެވެ. އަހަރެންގެ އަޑުއިވުމުން ޔޫޝައުގެ ފައި ބިމުގައި ތަތްވިފަދައެވެ. ހުރިގޮތަށްފަސް އެނބުރި ނުލާ ހުރުމަށްފަހު އިރުކޮޅަކުން އައިސް ހުއްޓުނީ އަހަރެންގެ ކުރިމަތީގައެވެ. އަހަރެން މޫނު އަނބުރައިލީ ދުރަށެވެ. ޔޫޝައުގެ މޫނަށް ނުބަލަންވެގެންނެވެ. އެހާ ހިތްވަރުނެތީމައެވެ.\n“ ބުނޭ! ކީކޭ! “\nޔޫޝައުގެ އަޑު އަހަންނަށް މިއިވުނީ އެތައް ދުވަހަކަށްފަހުއެވެ. އެކަމަކުވެސް ހަމަ އެ އޯގާތެރިކަމެވެ. މަޑުމައިތިރިކަމެވެ. އެ ގާތްކަމެވެ. އަހަރެންގެ ހިތް އިރުކޮޅަކަށް މަޑުޖެހުނެވެ. މަޑުފުށްކޮޅަކަށްވިއެވެ. ޚިޔާލު ބަދަލުވާން އުޅުނެވެ. އެހެންނަމަވެސް ޖަޒުބާތުގެ މައްޗަށް ސިކުނޑިވެރިކުރުވަމުން ބުނީމެވެ.\n“ އަހަރެން މިއުޅެނީ މިގެއިން ދާން!“\nޖުމުލަ ރަނގަޅަށް ނުނިމެނީސް ޔޫޝައު ހިފީ އަހަރެންގެ ދެއަތުގައެވެ. އަދި ލައްކެއްޖަހާ ކައިރިއަށް އަހަރެން ގެންދިއައެވެ. އަހަރެން ގޮސް ޔޫޝައުގެ ގައިގާ ޖެހުނުވަގުތު އަހަރެންގެ ހަށިގަނޑު ތުރުތުރުލަމުންދާކަން އިހުސާސްވިއެވެ. އެ ގޮތުގައި ޔޫޝައުގެ ދެއަތުގެ ތެރޭ އެތައްއިރަކު އަހަރެން ބެހެއްޓިއެވެ. ވައިރޯޅިއަކަށް ވެސް ދެމީހުންގެ ދެމެދަށް ނުވަދެވޭހާ ގާތްކޮށް ގަޔާލާ ފިއްތާލައިގެންނެވެ. އަހަރެންވެސް ދެކޮޅެއް ނަހަދަމެވެ. ކީއްވެ ކަމެއްނޭނގެއެވެ. ހަމަ ހުރެވުނީއެވެ. އެދިގެންނެވެ. ބޭނުންވެގެންނެވެ. ދެން އިވުނީ އަހަރެންގެ ކަންފަތް ދޮށުގައި ވަރަށް ސިއްރު ސިއްރުން ޔޫޝައު ބުނެލި ދެތިން ޖުމުލައެވެ.\n“ޝިބާ! ތި ކުއްޖާ ދެކެ އަހަރެން ވަރަށް ލޯބިވޭ! ތިގޮތަށް ރުޅިހަދާލާފަ ދާން ބުނާއިރު އަހަރެން ދެރަވާނެ ވަރު އެއްފަހަރު ވެސް ވިސްނާލިންތަ ! ތި ގޮތަށް އަހަންނާ އަނގައިން ނުބުނެ ދުރުދުރުން އުޅުމުން އަހަންނަށް ކުރާ އަސަރު އިހުސާސް ވެސް ނުވަނީތަ! ތި ހިތާ ދެކޮޅަށް ތި ގޮތަށް ވާހަކަ ދައްކާ އިރު ތި މޫނުން ކިޔައިދެނީ އެހެން ހަގީގަތެކޭ! ތި މޮޔަ ކުއްޖާ އަށް އެވަރު ނުވިސްނޭތަ! “\nއެހެން ބުނަމުން ޔޫޝައު އަހަރެންގެ މޫނު މައްޗަށް ހިއްލާލާ އަހަރެންގެ ނިތްކުރީގައި ބޮސްދިނެވެ. އެތައް ވަގުތެއް ހޭދަކޮށްގެން މިވަގުތަށް އަހަރެން ކުރި ޕްލޭން ފެނަށްވެއްޖެއެވެ. ޔޫޝައުގެ ނަމުން ގޮވައިލަމުން ޔޫޝައުގެ ދެއަތުގެ ތެރޭގައި އިތުރަށް ބޮނޑިވެ ގަނެވުނެވެ. މިހާ ސިއްރުން ޔޫޝައުދެކެ ލޯބި ވެވުނީމާ ވެސް އެކަން ސިއްރެއް ނުވިއެވެ. ހިތުގެ ކަނެއްގައި ރައްކާ ކުރެވިފައިވާ ލޯބި ފުރި އުތުރިގެން ބޭރުމިވީ އެންމެ އެކަމަށް އަހަރެން ނޭނދި ހުރި ވަގުތުއެވެ. އާއެކެވެ. ލޯތްބަކީ ކުރިލާ ހެދެން ފަށައިފިނަމަ މަރާލެވޭ އެއްޗެއް ނޫނެވެ. އެއަށްވުރެ އެ އިޙުސާސް ވަރުގަދައެވެ. ތެދުވެރި ލޯތްބަކީ ސާފު ފެންދެމޭ ކޯރެއްފަދަ އެއްޗެކެވެ.\nއެކަކު އަނެކެއްގެ ހޫނުން އަރާމު ލިބިގަންނަން ހޭދަ ވެގެން ދިޔަ މަދު މިނިޓްކޮޅަކަށްފަހު ޔޫޝައު އަހަންނާ ދުރަށްޖެހިލިއެވެ.\n“ޝިބާ އަދިވެސް ޖަވާބެއް ނުދެމެންނު! އަހަންނާ ރުހެންޏާ ތިލޯބި އަހަންނަށް ދޭން އެއްބަސްވެ ބަލަ!“\nދެން އަހަރެންގެ މޫނަށް ބަލަން ހުރުމަށްފަހު އަހަންނާ ދިމާއަށް އެއްލޯ މަރައިލިއެވެ. އަހަންނަށް ބޭ އިޚުތިޔާރުގައި ހީނގަނެވި އަނެއްކާވެސް ޔޫޝައުގެ މެދުހަށީގައި ބައްދައިގަނެވުނެވެ.\nމަރީދައްތަ ނިޔާވިފަހުން ދެވަނަ އަހަރު ފުރުނުއިރު ތުއްތުތުއްތު ފިރިހެން ކުއްޖަކު އައީ އަހަރެންގެ އުނގު ފަޅުފިލުވައިދެމުންނެވެ. އެއީ އަހަންނާ ޔޫޝައުގެ ފުރަތަމަ އަދި އެންމެ ފަހުގެ ދަރިފުޅެވެ. ދެން ތިބީ ތިން އަންހެން ކުދިންނެވެ. އެއީ މަރީދައްތަޔާ ޔޫޝައުގެ ކުދިންނެވެ. އަދި އަހަރެންގެ ވެސް އެވެ. މިހުރިހާ ކުދިންނާ އަހަންނާ ޔޫޝައު އުޅެމުން އައީ އުފާވެރި ލޯބިވެތި ދިރިއުޅުމެކެވެ. ޔޫޝައުވީ މަރީދައްތަ ބުނި ފަދަ ލޯބިދޭން އެނގޭ ހެޔޮ ފިރިއަކަށެވެ. ޔޫޝައު އަކީ އަންހެނަކު ހަޔާތުގެ ބައިވެރިއަކަށް ވާން ބޭނުންވާނެފަދަ އެންމެ ފުރިހަމަ ފިރިއެކެވެ.\nކަރުނައިން ފުރެނީ ލޮލާ ކޯތާފަތާ – 08\nއަބަދުވެސް އިންތިޒާރު ކުރާނަން – 15\nކަރުނައިން ފުރެނީ ލޮލާ ކޯތާފަތާ – 07\nކަރުނައިން ފުރެނީ ލޮލާ ކޯތާފަތާ – 06


SunOnline: Lanka gai kulli haalathu ithuru mahakah dhammaalan ninmaifi\nލަންކާގައި ކުއްލި ހާލަތު އިތުރު މަހަކަށް ދައްމާލަން ނިންމައިފި\nރުގިއްޔާ މުހައްމަދު މޫސާ 22 May 2019, 15:41\nލަންކާގެ ކުއްލި ނުރައްކަލުގެ ހާލަތު ދައްމާލަން އެގައުމުން ވަނީ ނިންމާފަ -- ފޮޓޯ: އޭޕީ\nކޮލަމްބޯ (މެއި 22): ސްރީލަންކާގައި މިދިޔަ މަހުގެ 21ގައި ދިން ހަމަލާތަކާ ގުޅިގެން އިއުލާންކޮށްފައި އޮތް ކުއްލި ނުރައްކަލުގެ ހާލަތު މިއަދުން ފެށިގެން އިތުރު މަހަކަށް ދައްމާލަން ސަރުކާރުން ނިންމައިފި އެވެ.\nލަންކާގެ ރައީސް މައިތިރިޕާލާ ސިރިސޭނާ އިއުލާން ކުރެއްވި ގޮތުގައި ކުއްލި ހާލަތުގެ މުއްދަތު އިތުރު ކުރަން ނިންމީ ގައުމީ ސަލަމާތުގެ މަސްލަހަތަށް ބަލާފަ އެވެ.\nނަސާރާއިން ފާހަގަ ކުރާ އީސްޓާ ސަންޑޭއާ ދިމާކޮށް ލަންކާގައި ފައްޅިތަކަށާއި ހޮޓާތަކަށް އަމާޒުކޮށް ދިން ހަމަލާތަކުގައި 250އަށް ވުރެ ގިނަ މީހުން މަރުވެ، 500 މީހުންނަށް އަނިޔާވި އެވެ. އެގައުމުގެ ފުލުހުން ވަނީ ހަމަލާތަކުގައި ބައިވެރިވި މީހުންގެ ތެރެއިން ދިރިތިބި އެންމެން މިހާރު ހައްޔަރުކޮށްފައިވާ ކަމަށް ބުނެފަ އެވެ.\nލަންކާ ސަރުކާރުން ބުނާ ގޮތުގައި ހަމަލާތައް ދިނީ ހަނގުރާމަވެރި ދެ ޖަމާއަތެއް ކަމަށްވާ ނެޝަނަލް ތައުހީދު ޖަމާއަތް (އެންޓީޖޭ) އާއި ޖަމާއަތު މިއްލަތު އިބްރާހިމް ގުޅިގެން، ބޭރުގެ އެހީއާ އެކުގައެވެ. އަދި އޭގެ ތެރެއިން އެންޓީޖޭގެ ލީޑަރު ޒަހްރާން ހާޝިމް ވަނީ އެހަމަލާތަކުގައި އަމިއްލައަށް މަރުވެފައެވެ.\nމީގެ އިތުރުން އިސްލާމިކް ސްޓޭޓް (އައިއެސް)އިން ވަނީ އެހަމަލާތަކުގެ ޒިންމާ ނަގާފަ އެވެ. އެޖަމާއަތުގެ ލީޑަރު އަބޫ ބަކުރު އަލް ބަޣުދާދީ ފެންނަ ވީޑިއޯއެއްގައި އޭނާ ވަނީ އެހަމަލާ ދިނީ، ސީރިއާގައި އައިއެސްއަށް ލިބުނު ނާކާމިޔާބީއާ ގުޅިގެން ބަދަލު ހިފުމުގެ ގޮތުން ކަމަށް ބުނެފަ އެވެ.\nއެހަމަލާތަކަށް ލަންކާގެ މުސްލިމުންނަށް އަމާޒުކޮށް ދޭ ހަމަލާތައް ވަނީ އިތުރުވެފަ އެވެ. އަދި މިދިޔަ ހަފްތާ ތެރޭ މިސްކިތްތަކަށާއި މުސްލިމުންގެ ވިޔަފާރިތަކަށް ގެއްލުންދީފައިވެ އެވެ.


ފަލަ ސުރުޚީ:ބޮޑެތި މަރުތަކުގެ މައްސަލަ\nއިންޓެލް ރިޕޯޓުން ކުރާ ކަންކަމުގެ ހަޤީގަތެއް ނޭނގޭ\nޔާމިންގެ މަރުގެ މައްސަލައިގާ އަދި މިތިބީ ހަމަ ފެށި ހިސާބުގައި.\nރާއްޖޭގައި ބައެއް ހައްޤުތަކަކީ މީހުންނަށް އެހާބޮޑަށް އެނގޭ ހައްޤު ތަކެއް ނޫން\n29 އޭޕްރިލް 2018 | އާދީއްތަ 21:35\nއަހުމަދު މުހައްމަދު: އިންޓެލް ރިޕޯޓުން ކުރާ ކަންކަމުގެ ހަޤީގަތެއް ނޭނގޭ. މިސާލަކަށް 2013ގެ އިންތިޚާބު ކެންސަލް ކުރީ އިންޓަލް ރިޕޯޓަކަށް ބިނާކޮށް. އަދިއަދަށް އެކަމެއް ނުބެލޭ. އެއިންޓަލް ރިޕޯޓުގެ ހަޤީގަތެއް ހާމައެއް ނުކުރޭ. ޚުދު ރައީސް ޔާމީން އެބަވިދާޅުވޭ ފުލުހުންގެ މުއައްސަސާ އޮތީ ފެއިލްވެފައޭ.\n29 އޭޕްރިލް 2018 | އާދީއްތަ 22:07\nޔާމިންގެ ބައްޕަ: ޔާމިންގެ މަރުގެ މައްސަލައިގާ އަދި މިތިބީ ހަމަ ފެށި ހިސާބުގައި. ޔާމީނަށް ލިބެމުންދިޔަ އިންޒާރުތައް ހުށަހެޅުމުންވެސް އަޅާ ނުލާ އޮއްވާ މިކަން މިހިނގީތީ ފުލުހުންގެ އިހުމާލެއް ވާކަން އެނގޭ. އެހެންވެ ފުލުހުންގެ އިހުމާލުގެ މައްސަލަ ހުށަހެލީ.\nއައިއޯ އެބަހުރި އެތައް ފަހަރަކު ބަދަލ ވެފައި. އިންޒާރުދިން ކާކުކަން އެނގޭ މީހުން އެބައުޅޭ މާލޭ މަގުމަތީގައި ހަމަ ރަނގަޅަށް. އެމީހުންނަކަށް ކަމެއް ނުވޭ.\n29 އޭޕްރިލް 2018 | އާދީއްތަ 22:04\nއަހުމަދު މުހައްމަދު: ރާއްޖޭގައި ބައެއް ހައްޤުތަކަކީ މީހުންނަށް އެހާބޮޑަށް އެނގޭ ހައްޤު ތަކެއް ނޫން. އެހެންވީމާ މީހުން އެވެއާއެއް ނޫން. މީހުންނަށް އެކަން އަންގާކަށް ނޫން. މުއާހަދާތަކުގައި ބައިވެރިވެފައިހުރީތީ ލިބެން ޖެހޭ ހައްޤެއް ނުދޭ. މިވާހަކަތައް ކިޔައެއް ނުދޭ. މިހެން އޮއްވާ މިވާހަކަތައް ދެއްކީމާ މިކަން އޮބަހައްޓަން އުޅޭ. އެވާހަކަ މިދައްކަނީ. ސަރުކާރުގެ ޒިންމާއެއް މިކަންކަން ކިޔައިދިނުން.\n29 އޭޕްރިލް 2018 | އާދީއްތަ 22:00\nއަޅުގަނޑުމެން ފަހުވަގުތު އެއްޗެއް ބުނަން ޖެހެނީ\nޔާމިންގެ ބައްޕަ: އަޅުގަނޑުމެން ފަހުވަގުތު އެއްޗެއް ބުނަން ޖެހެނީ. އެމީހުން މަރަން މަރު ހިފަން. އަޅުގަނޑުމެންނަށް ކަމެއް ނޭނގި ކިހިނެއްތޯ ގޮތެއް ނިންމާނީ. އަނެއްކަމަކަށް އަޅުގަނޑު ބޭނުމެއް ނުވޭ ކުށް ނުކުރާ މީހަކަށް އަދަބެއް ދޭކަށް. މީގެ ކުރިން އެއްވެސް މަރަކަށް އިންސާފަށް ލިބިފައެއް ނެތް. އެހެންވީމާ ބަލަން ޖެހޭ މިމީހުންތޯ މިކަން ކުރީ. އެކަން ސާފު ކުރެވޭނީ ޝަރީއަތުގެ މައުލޫމާތު ހިއްސާ ކޮށްގެން\n29 އޭޕްރިލް 2018 | އާދީއްތަ 21:56\nޑރ އަފްރާޝީމްގެ މައްސަލަ ރަނގަޅަށް ނުބެލުނު\nއަހުމަދު މުހައްމަދު: ޑރ އަފްރާޝީމްގެ މައްސަލަ ރަނގަޅަށް ނުބެލުނު. ދެން ކިހިނެއްތޯ އާދައިގެ މީހަކަށް އިންސާފް ލިބޭނީ. މިކަމުގައި ފުލުހުންގެ ރޯލެއް އެބައޮތް މިކަމުގައި މީހުން އަމިއްލައަކަށް މިފަދަ ކަންކަމެއް ނުކުރެވޭނެ. ކަމެއް ދިމާވެއްޖިއްޔާ މުއައްސަސާތަކަށް ހުށަހަޅައިގެން އެއޮންނަ ގޮތައް އެކަން ކުރަން ޖެހޭނީ މިހެން އަމިއްލައަކަށް ނުނިންމޭނެ.\n29 އޭޕްރިލް 2018 | އާދީއްތަ 21:53\nޕީޖީ ވިދާޅުވި ހުރިހާ ކަމެއް ހާމަކުރެވޭ ގޮތައް ހުށަހަޅާ ޕްރެޒެންޓޭޝަނެއް ދެއްވާނެ ކަމަށް\nޔާމިންގެ ބައްޕަ: ޕީޖީ ވިދާޅުވި ހުރިހާ ކަމެއް ހާމަކުރެވޭ ގޮތައް ހުށަހަޅާ ޕްރެޒެންޓޭޝަނެއް ދެއްވާނެ ކަމަށް. އަޅުގަނޑު ވަރަށް އުއްމީދުގައި މިހާރު މިހުރީ. އެބަވިދާޅުވޭ އެއްވެސް ބަޔަކު ފަހަތަކު ނެތޭ. ދީނީ ހަރުކަށި ބަޔަކުވެސް އަދި ދީނީ އިލްމުވެރިއެއްވެސް އެކަން ކުރާކަށް ބުނެފައެއް ނެތޭ. ނޭނގެ ފުލުހުންނަށް އެހާ ބޮޑު ޔަޤީންކަމެއް ދެވެނީ ކިހިނެއްކަން\n29 އޭޕްރިލް 2018 | އާދީއްތަ 21:50\nއެއްވެސް ވަރަކަށް ފުލުހުން ތަހުގީގެއް ނުކުރޭ\nއަހުމަދު މުހައްމަދު: އެއްވެސް ވަރަކަށް ފުލުހުން ތަހުގީގެއް ނުކުރޭ. ރިލްވާން ގެއްލިގެން ހޯދަން އެންމެބޮޑަށް އުޅުނު މީހާ ޔާމީނަކީ. ޔާމީން އެމަރާލީ. މިއަދު އަނެއްކާ ޔާމީނަށް އިންސާފް ނުލިބިގެން މިހާރު އުޅެން މިޖެހެނީ.\nއދ ގެ ރެޕަޓުއަރ ވިދާޅުވެފައި އެބައޮތް ޖުޑިޝަރީގައި ހުރި މައްސަލަތައް ހުރިކަމަށް. އެއިން އެއްވެސް ކަމެއް ނެތް ރަނގަޅެއް ނުކުރޭ. މިއީ އިއްޔެއަކު މިއަދަކު ދައްކާ ވާހަކައެއް ނޫން. އެކަމަކު ރަނގަޅެއް ނުކުރޭ. ޔޫއެންޑީޕީންވެސް އެބައޮތް މިކަމަށް އެހީވެދީފައި. އެކަމަކު ޖުޑިޝަރީގައި އިސްކޮށް ތިބި މީހުން ޖުޑިޝަރީ އިސްލާހް ކުރަން ހުރަސްއެޅީ\n29 އޭޕްރިލް 2018 | އާދީއްތަ 21:47\nމިހާތަނަށް އެންމެބޮޑު ގޮންޖެހުމެއް ކުރިމަތިވީ ފުލުހުންގެ ފަރާތުން\nޔާމިން ރަޝީދުގެ ބައްޕަ ހުސައިން ރަޝީދު: މިހާތަނަށް އެންމެބޮޑު ގޮންޖެހުމެއް ކުރިމަތިވީ ފުލުހުންގެ ފަރާތުން. އެމީހުން ސިއްރު ކުރަނީ އޮންނަ އުސޫލުގެ ދަށުން ކަމަށް. އެކަމަކު އެކަމެއް ނުދެއްކުނު. އެމީހުން ޔަޤީންކަން ދިން ވަރަށް ބާރަށް މަސައްކަތް ކުރާ ކަމަށް.\nމިހާރު އެބަބުނޭ 8 މީހުން ބަންދުގައި ތިބިކަމަށް. ޤަބޫލް ކުރަން ދަތީ އެމީހުން ޔާމިން ރަޝީދު މަރާލާނެތޯ. އެއީ ޔާމިންވެސް އަޅުގަނޑުމެންގެ އާއިލާއިންވެސް ދަންނަ ބައެއް ނޫން. އެހެންވިއްޔާ އެމީހުން ލައްވައި އެކަން ކުރުވި ބައެއް ތިބެން ޖެހޭނެ\n29 އޭޕްރިލް 2018 | އާދީއްތަ 21:43\nމިފެންނަނީ މައްސަލަ ލަސްކުރާތަން\nއަހުމަދު މުހައްމަދު: މިފެންނަނީ މައްސަލަ ލަސްކުރާތަން. މިގޮތައް ލަސްކުރާ ވަރަކަށް އިންސާފް ލިބުން ދަތިވާނެ. އެހެންވީމަ މިއީ އިންސާފް ހޯދައި ނުދޭން ކުރާ ކަމެއް.\nމިދިޔަ5އަހަރުގެ ތެރޭގައި 27 މީހުން މަރާލާފައިވޭ. އެކަމަކު އެއިން އެއްވެސް މަރަކަށް އިންސާފެއް ނުލިބޭ.\nމިކަންކަމާ ގުޅިގެން ޕެޓިޝަން ހުށަހަޅާ ހެދީމަވެސް ބަލައެއް ނުގަނޭ. މަޖިލީހަކަށް ކޯޓު ތަކަކަށްވެސް ރައްޔިތުން އިތުބާރެއް ނުކުރޭ\n29 އޭޕްރިލް 2018 | އާދީއްތަ 21:40\nހުރިހާކަމެއްވެސް ސިއްރު ކުރަނީ\nޔާމިން ރަޝީދުގެ ބައްޕަ ހުސައިން ރަޝީދު: މިހާރު ތަހުގީގް ނިމިގެން މައްސަލައަށް ދައުވާ ކުރަން ފޮނުވާ ޝަރީއަތް ފެށިފައިވަނީ. މިހާހިސާބަށް އައިއިރު ހުރިހާ ކަމެއް ސިއްރު. އަދި ލިބޭ މައުލޫމާތެއްވެސް ހާމަ ނުކުރަން ފުލުހުން ބުނޭ\n29 އޭޕްރިލް 2018 | އާދީއްތަ 21:37


SunOnline: BG balikoh dhevana buruge feshun Valencia in rangalhu kohfi\nބީޖީ ބަލިކޮށް ދެވަނަ ބުރުގެ ފެށުން ވެލެންސިއާ އިން ރަނގަޅު ކޮށްފި\nމުއާވިޔަތު އަންވަރު 24 Oct 2015, 21:56\nއުރީދޫ- ދިވެހި ޕްރިމިއާ ލީގްގެ ދެވަނަ ބުރުގެ ފުރަތަމަ މެޗްގައި ބީޖީ ކޮޅަށް ފަސް ލަނޑު ޖަހައި 3-5ގެ ނަތީޖާއަކުން ވެލެންސިއާގެ ފުރަތަމަ މެޗުކާމިޔާބުކޮށް ފެށުން ރަނގަޅު ކޮށްފި އެވެ.\nމިނިވަން 50ގެ ކުޅިވަރުތަކަށް ފަހު ގައުމީ ފުޓްބޯޅަ ދަނޑުގެ ވިނަގަނޑު ހަލާކުމުވުން، ވިނަގަނޑު ރަނގަޅު ކުރުމަށް ފަހު ދެވަނަ ބުރުގެ ކުޅުން މިއަދު ވަނީ އަލުން ގަލޮޅު ދަނޑުގައި ފަށައިފަ އެވެ. މިއަދު ހަވީރު ކުޅުނު މެޗުގެ 13 ވަނަ މިނެޓްގައި ވެލެންސިއާގެ ޔޫސުފް ރަމީޒް ހުރަސް ކޮށްދިން ބޯޅައަކުން ހަންސީ އަވީލޯ ވަނީ އެ ޓީމަށް ލީޑް ނަގައިދީފަ އެވެ.\nވެލެންސިއާ އަށް ލީޑް ފުޅާކޮށްދިން ގޯލް 19 ވަނަ މިނެޓްގައި އަވީލޯ ތަނަވަސް ކޮށްދިން ފުރުސަތެއްގައި އަހްމަދު ރިލްވާން ވަނީ ގޯލްގެ ތެރެއަށް ފޮނުވާލައިގެން އެ ޓީމަށް ލީޑް ފުޅާކޮށްދީފަ އެވެ.\nވެލެންސިއާއިން ބީޖީ ކޮޅަށް ލަނޑު ޖަހަނީ --- ފޮޓޯ: މުއާވިއަތު އަންވަރު\nފުރަތަމަ ހާފް ނިމުމުގެ ކުރިން ބިޖީއިން ވަނީ ލަނޑެއް ކާމިޔާބުކޮށް ފަރަގު ކުޑަ ކޮށްފަ އެވެ. އެ ލަނޑު 32 ވަނަ މިނެޓްގައި ކާމިޔާބުކޮށްދިނީ ބިދޭސީ ފޯވާޑް ޑެނިއަލް ފިލެމޮން އެވެ.\nދެވަނަ ހާފްގެ 60 ވަނަ މިނެޓްގައި ވެލެންސިއަށް ލިބިނު ހިލޭޖެހުމެއް ގޯލްގެ ތެރެއަށް ފޮނުވާލައިގެން އަހްމަދު ވިޝާމް ވަނީ އެ ޓީމަށް ލީޑް ފުޅާ ކޮށްދީފަ އެވެ. އޭގެ ހަތް މިނެޓް ފަހުން ބީޖީއަށް ލިބުނު ކޯނަރަކުން ބޮލުން ބޯޅަ ގޯލްގެ ތެރެއަށް ފޮނުވާލައިގެން ޑެނިއަލް ވަނީ އެ ޓީމަށް ދެވަނަ ގޯލެއް ކާމިޔާބް ކޮށްދީފަ އެވެ.\nވެލެންސިއާގެ ފަސް ވަނަ ގޯލް މިރްޗޭފް ލަޑިސްލާފް ޖެހުމަށް ފަހު އެ ޓިމްގެ ކުޅުންތެރިން އުފާފާޅް ކުރަނީ --- ފޮޓޯ: މުއާވިއަތު އަންވަރު\nވެލެންސިއާގެ ފަހު ދެ ލަނޑު ކާމިޔާބުކޮށްދިނީ ބަދަލު ކުޅުންތެރިޔާ މިރްޗޭފް ލަޑިސްލާފް އެވެ. އޭނާ ވެލެންސިއާގެ ހަތަރު ވަނަ ލަނޑު ޖެހީ އަބްދުއްރަޝީދު މާހިރު (އަބޫ) ނެގި ހުރަކުން، ބޮލުން ޖަހަ އެވެ. އޭގެ ފަހުން ބީޖީގެ ޑެނިއަލް އެ ޓީމުގެ ތިން ވަނަ ލަނޑު ޖަހާފައިވަނިކޮށް ވެލެންސިއާގެ ފަސް ވަނަ ލަނޑު މިރްޗޭފް ޖެހީ މެޗު ނިމެން ކައިރިވެފައިވަނިކޮށެވެ.\nލީގުގައި ކުޅުނު އަށް މެޗުން ލިބުނު ނުވަ ޕޮއިންޓާ އެކު ތާވަލްގެ ފަސް ވަނައިގައި ވެލެންސިއާ އޮތް އިރު، ކުޅުނު އަށް މެޗުން ލިބުނު ނުވަ ޕޮއިންޓާ އެކު ބީޖީ އޮތީ ހަ ވަނައިގަ އެވެ.\nމާޒިޔާ ބަލިކޮށް ޗެމްޕިއަން ނިއުއިން ލީގުގެ އައްޑަނަ އުފުލާލައިފި\nޓީސީ އަތުން ބަލިވެ ގްރީނަށް ގަދަ ހަތަރެއްގެ ފުރުސަތު ގެއްލިއްޖެ\nމިލަންދޫ އަތުން ބަލިވެ، ގަދަ ހަތަރެއް ކަށަވަރުކުރުމަށް ލިބުނު ފުރުސަތު ތިނަދޫ އިން ގެއްލުވާލައިފި


ބަދަލުގެ ގޮތުގައި ފަސް މިލިއަން ރުފިޔާ ހޯދަން އަބްދުﷲ ގާޒީ ދައުވާކޮށްފި\nއަހުމަދު ރިފާއު 06 އޮކްޓޯބަރ 2015\nކުރީގެ ރައީސް މުހައްމަދު ނަޝީދުގެ ވެރިކަމުގައި ކްރިމިނަލް ކޯޓުގެ އިސްގާޒީ އަބްދުﷲ މުހައްމަދު ގާނޫނާ ހިލާފަށް ހައްޔަރުކުރި މައްސަލާގައި ބަދަލު ހޯދަން ދައުލަތާ ދެކޮޅަށް އަބްދުﷲ ގާޒީ ދައުވާކޮށްފި އެވެ.\nބަދަލުގެ ގޮތުގައި ހޯދަން ހުށަހަޅާފައިވަނީ ފަސް މިލިއަން ރުފިޔާ އެވެ. ސިވިލް ކޯޓުން މިމައްސަލަ މިހާރު ވަނީ ބަލައިގެންފަ އެވެ.\nނަޝީދުގެ ވެރިކަމުގައި ސިފައިން ވަނީ އަބްދުﷲ ގާޒީ ސިފައިންގެ ބެލުމުގެ ދަށުގައިވާ ކ. ގިރިފުށީގައި 21 ދުވަސް ވަންދެން ބަންދުގައި ބަހައްޓާފަ އެވެ. އަދި އަބްދުﷲ ގާޒީ މިނިވަން ކުރުމަށް ދިވެހިރާއްޖޭގެ ސުޕްރީމް ކޯޓުންނާއި ބައިނަލްއަގްވާމީ ޖަމިއްޔާތަކުންނާއި ގައުމުތަކުން ގޮވާލުމުން އޭރުގެ ސަރުކާރުން އެކަމަށް އިޖާބާ ދީފައެއް ނުވެ އެވެ.\nމި މައްސަލަ ސިވިލް ކޯޓަށް ބަލައިގެންފައިވީ ނަމަވެސް އެ ކޯޓުން މިހާރު އަމަލުކުރާ އުސޫލުގައިވާ ގޮތުން މިމައްސަލާގައި ފުރަތަމަ މަޝްވަރާކޮށްގެން ހައްލު ހޯދުމަށް ޑިސްޕިއުޓް ރިޒޮލިއުޝަން ޑިވިޝަނަށް މިމައްސަލަ ދާނެ އެވެ. އެ މަޝްވަރާތަކުގައި ދައުވާ ކުރާ ފަރާތާއި ދައުވާ ލިބޭ ފަރާތަށް އެއްބަސްވުމަކަށް ނާދެވިއްޖެނަމަ ދެން އެ މައްސަލަ ނިންމާނީ ޝަރީއަތުންނެވެ.\nއަބްދުﷲ ގާޒީ ހައްޔަރުކުރި މައްސަލާގައި ބަދަލު ހޯދަން ދައުވާކޮށްފައި މިވަނީ އދ. ގެ ވޯކިންގް ގްރޫޕް އޮން އާބިޓްރަރީ ޑިޓެންޝަނަށް ރައީސް ނަޝީދު ހުށަހެޅުއްވި މައްސަލަ ނިންމި ގޮތުގެ ރިޕޯޓުގައި އެމަނިކުފާނު ވަގުތުން މިނިވަން ކުރުމަށާއި އަދި އެމަނިކުފާނު ޣައިރު ގާނޫނީ ގޮތަކަށް ހައްޔަރުކޮށްފައިވާތީ އެމަނިކުފާނަށް ބަދަލު ދިނުމަށް ދިވެހި ސަރުކާރަށް ގޮވާލާފައި ވަނިކޮށެވެ. ނަމަވެސް ވޯކިން ގުރޫޕުގެ ނިންމުމަށް އަމަލުނުކުރާނެ ކަމަށް ދިވެހި ސަރުކާރުން ވަނީ ބުނެފަ އެވެ.\nރައީސް ނަޝީދުގެ ވެރިކަމުގައި ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލާގައި ރައީސް ނަޝީދުގެ މައްޗަށް އުފުލި ޓެރަރިޒަމްގެ ދައުވާ ސާބިތުވެ އެމަނިކުފާނު 13 އަހަރަށް ޖަލަށް ލުމަށް ހުކުމް ކުރީ މިދިޔަ މާޗް މަހުގެ 13 ވަނަ ދުވަހު އެވެ.\nއަރުޝީފަށް ނެގީ 22/01/2017 00:25\nއެންމެފަހުން އަޕްޑޭޓްކުރީ 22/01/2017 00:25\nބޭރޫތުގެ ގޮވުން: 200،000އަށް ވުރެ ގިނަ މީހުންގެ ގެދޮރު ގެއްލިއްޖެ\nރުގިއްޔާ މުހައްމަދު މޫސާ 8 މިނެޓު ކުރިން


މަޤާމް: ފީލްޑް އޮފިސަރ\nމަޤާމުގެ ނަންބަރު: 315732\nޑިވިޜަން/ ސެކްޝަން: ކްރޮޕް ޕްރޮޑެކްޝަން އެންޑް ޕްރޮޑަކްޓް ޑައިވިސިފިކޭޝަން ސެކްޝަން\nވަޒީފާ އަދާކުރަންޖެހޭތަން: މިނިސްޓްރީ/މާލެ\n- ދަނޑުވެރިކަމުގެ ދާއިރާއިން ލިބިފައިވާ ތަޖުރިބާ\nއޮޑިދޯނި/ބޯޓް ފަހަރަށް އަރާ، މާލޭ ލޯކަލް އަދި ދަތުރުވެރިންގެ މާކެޓަށް ރާއްޖޭގެ އެކި ރަށްރަށުން ވިއްކުމަށް ގެންނަ ދަނޑުވެރިކަމުގެ ބާވަތްތަކުގެ މިންވަރާއި އޭގެ އަގުތައްބަލާ، އެ މައުލޫމާތު، ކަނޑައެޅިފައިވާ ފޯމެޓަށް ޤަވާއިދުން ރިކޯޑްކުރުން.\nމާލޭ ލޯކަލް މާކެޓަށް ރާއްޖޭގެ އެކި ރަށްރަށުން ވިއްކުމަށް ގެންނަ ދަނޑުވެރިކަމުގެ ބާވަތްތަކުގެ އަގުތައްބަލާ، އެ މައުލޫމާތު ކަނޑައެޅިފައިވާ ފޯމެޓަށް ޤަވާއިދުން ރިކޯޑްކުރުން.\nއޮޑިދޯނި/ބޯޓު ފަހަރަރުންނާއި، މާލޭ ލޯކަލް އަދި ދަތުވެރިންގެ މާކެޓުން ރިކޯޑްކުރާ ޑާޓާ މިނިސްޓްރީގެ ޑާޓާބޭސްއަށް އެންޓަރކޮށް ބެލެހެއްޓުން.\nދަނޑުވެރިކަމުގެ މާކެޓްގެ ހާލަތު އަންގައިދޭ ޑެއިލީ ފެކްޓް ޝީޓް ހެދުމަށްފަހު މިނިސްޓްރީގެ އައިޓީ ޔުނިޓަށް އަށް ފޮނުވުން\nއެފް.އޭ.އޯ އަށާއި، ނެޝަނަލް ބިއުރޯ އޮފް ސްޓެޓިސްޓިކްސް އަށް ޤަވާއިދުން ފޮނުވަންޖެހޭ ތަފާސް ހިސާބު ކޮމްޕައިލްކޮށް ފޮނުވުން.\nމިނިސްޓްރީގައި ރަޖިސްޓްރީކޮށްފައވާ ދަނޑުވެރިކަމުގެ ނާސަރީތަކާއި، ފިހާރަތަށް އިންސްޕެކްޓްކޮށް މޮނިޓަރކުރުން.\nދަނޑުވެރިންގެ ދަފްތަރާއި ގުޅޭ މަސައްކަތްތަށްކުރުން\nފުރިހަމަކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމް (މިފޯމް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ގެ ވެބްސައިޓުންނާއި ކައުންޓަރުން ލިބެން ހުންނާނެއެވެ.)\nވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖަނަވަރީ 26 ވާ އާދީއްތަ ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\n15 ޖުމާދަލްއައްވަލް 1441\nޕަބްލިޝްކުރި ގަޑި: 0804\nސުންގަޑި: 26 ޖަނަވަރީ 2020 1330


O-Level nimmaa dharivarunnah MAPS College in khaassa programthakeh - AO News\nއޯލެވެލް ނިންމާ ދަރިވަރުންނަށް މެޕްސް ކޮލެޖުން ޚާއްސަ ޕްރޮގްރާމްތަކެއް\nމިއަހަރު ރާއްޖެއިން އޯލެވެލް ނުވަތަ ކެމްބްރިޖް އިމްތިހާނު ފުރިހަމަކޮށްފައިވާ ގިނަ ދަރިވަރުން މިހާރު އަވަދިނެތި ތައްޔާރުވަމުންދާނީ އެދަރިވަރުންގެ ތަޢުލީމީ ކުރިމަގު ބައްޓަން ކުރުމުގައެވެ. މިދަރިވަރުންނަށް ވަރަށް އުފާވެރި ޚަބަރެއް އެބައޮތެވެ. މެޕްސް ކޮލެޖުން ދާދިފަހުން ހުޅުވާލާފައިވާ އެކޮލެޖްގެ އޯގަސްޓް/ސެޕްޓެމްބަރ 2021 އިންޓޭކްގެ ބައެއް ކޯސްތަކުގައި މިދަރިވަރުންނަށް ބައިވެރިވުމުގެ ފުރުޞަތުވަނީ ހުޅުވާލެވިފައެވެ.\nމެޕްސް ކޮލެޖުން ހިންގަމުން އަންނަ މެޕްސް އެޑްވާންސްޑް ސެޓިފިކެޓް ކޯސްތަކަކީ ކެމްބްރިޖް އިމްތިހާނަށްފަހު މަތީ ތައުލީމު ހޯދަން ބޭނުންވާ ދަރިވަރުން ކަޑައްތުކުރާނެ އެންމެ ފުރަތަމަ ހަރުފަތެވެ. ތައުލީމީ ހަޔާތުގެ މިހަރުފަތް ނިންމާލުމަށްފަހު ކޮންމެ ދަރިވަރަކަށްވެސް އެދަރިވަރަކު ބޭނުންވާ ދާއިރާއަކުން ބެޗެލަރސް ޑިގްރީ ކޯހުގައި ބައިވެރިވުމުގެ ފުރުސަތު މަގުފަހިވެގެންދާނެއެވެ.\nއަތޮޅުތަކުގައި ދިރިއުޅޭ ދަރިވަރުންނަށް ޚާއްސަކޮށްގެން ހިންގާ އެންމެ ކާމިޔާބު އެއް ކޯހަކީ އެޑްވާންސްޑް ސެޓިފިކެޓް އިން ބިޒްނަސް އެޑްމިނިސްޓްރޭޝަން ކޯހެވެ. މުޅިން އޮންލައިންކޮށް ކިޔަވާދޭ 8 މަސްދުވަހުގެ މިކޯހަކީ އަމިއްލަ ރަށުގައި ތިބެގެން ކިޔަވަން ބޭނުންވާ ދަރިވަރުންނަށް އެންމެ އެކަށޭނަ އެއް ކޯހެވެ. މިކޯހުގެ އެންމެ ޚާއްސަ އެއްކަމަކީ މިކޯސް ފުރިހަމަކުރާ ދަރިވަރުންނަށް ވިޔަފާރިއާ ގުޅުންހުރި ކޮންމެ ޑިގްރީ ކޯހެއްގައި ބައިވެރިވުމުގެ ފުރުސަތު ހުޅުވިގެންދާ ކަމެވެ. މިގޮތުން ބިޒްނަޒް އެޑްމިނިސްޓްރޭޝަންގެ އިތުރުން ހިއުމަން ރިސޯސް މެނޭޖްމަންޓް، މާރކެޓިންގ މެނޭޖްމަންޓް، އެކައުންޓިންގ، ޓްރެވަލް އެންޑް ޓޫރިޒަމް، ޕްރޮޖެކްޓް މެނޭޖްމަންޓް އަދި ޕްރޮކިއުމަންޓް ލޮޖިސްޓިކްސް އެންޑް ސަޕްލައި ޗޭން މެނޭޖްމަންޓްގެ ޑިގްރީ ކޯސްތަކުގައި ކިޔެވުމަށް ފުރުސަތު ހުޅުވިގެންދެއެވެ. ހަމައެއާއެކު ޑިގްރީ ކޯސް ފެށުމުގެކުރިން އެޑްވާންސްޑް ސެޓްފިކެޓް ކޯހުގެ އަލީގައި ޑިގްރީގެ މައިގަނޑު މާއްދާތަކަށް އެދަރިވަރަކު އަހުލުވެރިވުމަށް ފުރުސަތު ލިބިގެން ދިއުމަކީވެސް މިކޯހުގައި ކިޔަވާ ދަރިވަރުންނަށް ވަރަށް ބޮޑު އެހީއަކަށް ވެގެންދާނެ ކަމެކެވެ.\nމެޕްސް ކޮލެޖުން ހިންގާ ހުރިހާ ޑިގްރީ ކޯސްތަކަކީ ސަރުކާރުން ހުޅުވާލާފައިވާ “ބެޗެލަރސް ޑިގްރީ ގްރާންޓް ސްކީމް”ގެ ދަށުން ދަރިވަރުންނަށް ހިލޭ ކިޔެވޭ ކޯސްތަކެކެވެ. އަދި އޮންލައިންކޮށް ކިޔަވާ ދަރިވަރުންނަށްވެސް މިސްކީމްގެ ދަށުން ހިލޭ ކިޔެވުމުގެ ފުރުސަތު އޮވެއެވެ.\nއޯލެވެލް ނިންމާލުމަށްފަހު މަތީ ތައުލީމު ހާސިލުކުރަން ޚިޔާރުކުރަން ބޭނުންވާ ދާއިރާއަކާގުޅޭގޮތުން އެހީތެރިކަން ބޭނުންވާ ދަރިވަރުން ނުވަތަ ބެލެނިވެރިންނަށް މެޕްސް ކޮލެޖުން ކެރިއަރ ގައިޑެންސްގެ ޚިދުމަތް ފޯރުކޮށްދެވޭނެއެވެ. މިފަދަ އެހީތެރިކަން ބޭނުންވާ ފަރާތްތަކުން މެޕްސް ކޮލެޖުގެ ސޯޝަލް މީޑިއާ ޕްލެޓްފޯމްތައް ބޭނުންކޮށްގެން ނުވަތަ 3314621 ނަންބަރަށް ގުޅުއްވުމުން އެޚިދުމަތަށް އޮންލައިންކޮށް އެޕޮއިންޓްމަންޓް ދޫކުރެވޭނެއެވެ. މިގޮތުން ހަފްތާގެ ހުކުރު އަދި ހޮނިހިރު ދުވަސް ފިޔަވާ ކޮންމެ ދުވަހެއްގެވެސް ހެނދުނު 9:00އިން ހަވީރު 5:00 އާދެމެދު މިދެންނެވުނު ޚިދުމަތް ލިބިގެންދާނެއެވެ.\nކޮވިޑް-19އިގެ ޕެންޑަމިކްއާ ގުޅިގެން މެޕްސް ކޮލެޖުގެ ހުރިހާ ކޯސްތަކެއްވެސް ކުރިއަށް ގެންދަނީ އޮންލައިންކޮށެވެ. މެޕްސް ކޮލެޖުން މައުލޫމާތު ދޭގޮތުގައި ކުރިއަށް އޮތްތަނުގައިވެސް ކޮލެޖްގައި ކިޔެވުން ކުރިއަށް ގެންދާނީ ދަރިވަރުންނާއި އެކޮލެޖުގެ މުވައްޒަފުންގެ ސަލާމަތާއި ރައްކާތެރިކަން ލިބޭނެފަދަ ގޮތަކަށް ހެލްތް ޕްރޮޓެކްޝަން އެޖެންސީ (އެޗް.ޕީ.އޭ)ގެ އިތުރުން، މިނިސްޓްރީ އޮފް ހަޔަރ އެޑިއުކޭޝަންގެ ލަފައާއި މަޝްވަރާއާއި އެއްގޮތަށެވެ. މެޕްސް ކޮލެޖަކީ 2019 ވަނަ އަހަރުގެ އޮކްޓޯބަރ މަހުން ފެށިގެން ކާމިޔާބު ކަމާއެކު އޮންލައިންކޮށް ކޯސްތައް ހިންގަމުން އަންނަ ކޮލެޖެކެވެ.\nމެޕްސްގެ އެޑްވާންސްޑް ސެޓިފިކެޓް ކޯސްތަކަށް އެޕްލިކޭޝަން ފޯމް ހުށަހެޅުމުގެ އެންމެ ފަހު ތާރީޚަކީ 22 އޯގަސްޓް 2021ގެ ނިޔަލަށެވެ. މިކޯސްތަކުގައި ބައިވެރިވާން ބޭނުންވާ ފަރާތްތަކަށް މެޕްސް ކޮލެޖްގެ ވެބްސައިޓް (www.maps.edu.mv) މެދުވެރިކޮށް އެޕްލިކޭޝަން ހުށަހެޅުމުގެ ފުރުސަތުވަނީ ފަހިކޮށްދީފައެވެ.\nމަތީ ތަޢުލީމު އުނގަންނައިދިނުމުގެ ދާއިރާގައި 22 އަހަރު ވެފައިވާ މެޕްސް ކޮލެޖަކީ ފެންވަރު ރަނގަޅު އެންމެ ޒަމާނީ ވަޞީލަތްތައް ދަރިވަރުންނަށް ފޯރުކޮށްދޭ، ރާއްޖޭގައި ހުރި އެންމެ ދުވަސްވީ އެއް ކޮލެޖެވެ.\nމެޕްސް ކޮލެޖުގެ އޮންލައިން ކޯސްތަކަށް އެޕްލައި ކުރުމުގެ ފުރުސަތު ޖޫން 13 ގެ ނިޔަލަށް\nމެޕްސް ކޮލެޖުގެ ޖެނުއަރީ 2021 އިންޓޭކް ކޯސްތަކުގައި ބައިވެރިވުމުގެ ފުރުސަތު ހުޅުވާލައިފި\nމެޕްސް ކޮލެޖުގެ ވެބިނަރ ސީރީޒް ފަށަނީ


Minivan viyas Platini ah ithuru adhabehge biru | Mihaaru\nޕްލެޓިނީ އާއި ފީފާގެ ކުރީގެ ރައީސް ސެޕް ބްލެޓާ ސަސްޕެންޑްކުރީ މަގާމުގެ ނުފޫޒު ބޭނުންކޮށްގެން ކޮރަޕްޝަންގެ ގޮތުގައި 1.3 މިލިއަން ޕައުންޑްގެ މުއާމަލާތެއް އެއްބަސްވުމުގެ ބޭރުން ހިންގާފައިވާތީ އެވެ. ޕްލެޓިނީ އަށް 2015 ވަނަ އަހަރު ފުރަތަމަ އައީ އަށް އަހަރުގެ ސަސްޕެންޝަނެކެވެ. އެހެން ނަމަވެސް އެ މައްސަލަ ކޯޓަށް ހުށަހަޅައިގެން ވަނީ ހަތަރު އަހަރަށް ކުޑަކޮށްފަ އެވެ. އެ ހަތަރު އަހަރު ހަމަވާނީ އަންނަ ހަފްތާ އަށެވެ.\nރިޕޯޓްތައް ބުނާގޮތުން މިހާރު އެންމެ ބޮޑަށް ޕްލެޓިނީއާ ގުޅުވައިގެން ކުރިއަށްދަނީ ގަތަރު ވޯލްޑް ކަޕް ބިޑްގެ ތަހުގީގެވެ. ވޯލްޑް ކަޕް ބޭއްވުމުގެ ފުރުސަތު ގަތަރަށް ދޭން 2010 ވަނަ އަހަރު ފީފާގެ އެގްޒެކެޓިވް ކޮމިޓީން ނިންމި އިރު ޕްލެޓިނީ އަކީ އެ ކޮމިޓީގެ މެމްބަރެކެވެ. ގަތަރަށް އެ ފުރުސަތު ދޭން ނިންމުމުގެ ހަފްތާއެއް ކުރިން ފްރާންސްގެ ކުރީގެ ރައީސް ނިކޮލަަސް ސަކޯޒީ އާއި ގަތަރުގެ ޕްރިންސް ތަމީމް ބިން ހަމަދް އަލް ތާނީ އަދި ޕްލެޓިނީ ވަނީ ބައްދަލުކުރައްވައިފަ އެވެ.\nގަތަރު ވޯލްޑް ކަޕް ބިޑް ކާމިޔާބުވުމުގައި ފްރާންސުން ވަރަށް ބޮޑު ރޯލެއް ކުޅުނު ކަމަށް ފީފާގެ ކުރީގެ ރައީސް ބްލެޓާ ވެސް ވަނީ އޭރު ވިދާޅުވެފަ އެވެ.\nގަތަރު ވޯލްޑް ކަޕް ބިޑްގެ ކޮރަޕްޝަން މައްސަލައިގެ ތަހުގީގު ހަލުވި ސްޕީޑެއްގައި ކުރިއަށްދާއިރު، މިދިޔަ މަހު ފްރާންސްގެ މީޑިއާ އަށް ދިން އިންޓަވިއުއެއްގައި ފްރާންސާ އެކު 1984 ވަނަ އަހަރުގެ ޔޫރަޕިއަން ފުޓްބޯޅަ މުބާރާތް ކާމިޔާބުކުރެއްވި ޕްލެޓިނީ ވަނީ ފުޓްބޯޅަ އަށް ވަރަށް އަވަހަށް އެނބުރި އަންނާނެ ކަމަށް ވިދާޅުވެފަ އެވެ.\nފީފާ ޔުއެފާ މިޝޭލް ޕްލެޓިނީ


SunOnline: SAG: 200 meter dhuvumun3vana hoadhaa Saaid Loa Medal hoadhaifi\nސައުތު އޭޝިއަން ގޭމްސް: 200 މީޓަރު ދުވުމުން ތިންވަނަ ހޯދާ ސާއިދު ލޯ މެޑަލް ހޯދައިފި\nޢަބްދުﷲ އައިމަން 04 Dec 2019, 10:52\nސައުތް އޭޝިއަނ ގޭމްސްގެ 200 މީޓަރު ދުވުމުގައި ރާއްޖޭގެ ދުވުންތެރިޔާ ސާއިދު ދުވަނީ --- ފޮޓޯ// އެމްއޯސީ\nނޭޕާލް، ކަތަމަންޑޫ: ނޭޕާލުގައި މިހާރު ކުރިއަށްދާ 13 ވަނަ ސައުތު އޭޝިއަން ގޭމްސްގެ 200 މީޓަރު ދުވުމުން ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ރިހި މެޑަލް ހޯދައިފި އެވެ.\nމިފަހަރުގެ 100 މީޓަރު ދުވުމުން އެއްވަނަ ހޯދާ ތާރީހުގައި ވެސް ފުރަތަމަ ފަހަރަށް ސައުތް އޭޝިއަން ގޭމްސްއަކުން ރާއްޖެއަށް ރަން މެޑަލް ހޯދައިދިން ސާއިދު މިފަހަރުގެ 200 މީޓަރު ދުވުމުގެ ފައިނަލުގައި ވާދަކޮށް ވަނީ ތިންވަނަ ހޯދައިފަ އެވެ.\nނޭޕާލްގެ ވެރިރަށް ކަތަމަންޑޫގެ ދަޝަރާތް ސްޓޭޑިއަމްގައި މިއަދު އޮތް 200 މީޓަރު ދުވުމުން ސާއިދު ލޯ މެޑަލް ހޯދީ 21.22 އިން ރޭސް ނިންމައިގެންނެވެ. އެއްވަނަ ހޯދި ޕާކިސްތާންގެ އުޒައިރް ރަހްމާން 21.15 އިން ރޭސް ނިންމި އިރު ދެވަނައަށް ދިޔައީ ސްރީ ލަންކާގެ ވިނޯޖް ސުރަންޖަޔާ އެވެ.\nމިއަދު އޮތް 200 މީޓަރު ދުވުމުން ސާއިދު ފައިނަލަށް ދަތުރު ކުރީ ހީޓުގެ ތިންވަނަ ހޯދައިގެންނެވެ. ސާއިދު އެ ދުވުން ނިންމާފައިވަނީ 21.83 ސިކުންތުންނެވެ. މި ހީޓުގެ އެއްވަނަ ހޯދާފައިވަނީ ޕާކިސްތާނުގެ ދުވުންތެރިޔާ މުހައްމަދު ޝަހްބާ އެވެ. އޭނާ ދުވުން ނިންމީ 21.64 ސިކުންތުންނެވެ. ދެވަނަ ހޯދާފައިވަނީ ސްރީލަންކާގެ ދުވުންތެރިޔާ ވިނޯޖް ސުރަންޖާޔާ އެވެ. ހަތަރުވަނަ ހޯދާފައިވަނީ އިންޑިއާގެ ދުވުންތެރިޔާ ސަޝިކާންތް އެވެ. އޭނާ ދުވުން ނިންމީ 22.21 ސިކުންތުންނެވެ.\nއިއްޔެ އޮތް 100 މީޓަރު ދުވުމުން ސާއިދު އެއްވަނަ ހޯދީ 10.49 ސިކުންތުން ރޭސް ނިންމައިގެންނެވެ.\nސާއިދު ވަނީ 2016 ވަނަ އަހަރު ބޭއްވި 200 މީޓަރު ދުވުމުން ރިހިމެޑަލް ގެނެސްފައެވެ. އަދި 2015 ގައި ރީޔޫނިއަންގައި އޮތް އައިއޯއައިޖީގެ 100 މީޓަރު ދުވުމުން ރަންން މެޑަލް ކާމިޔާބުކޮށް ބައިނަލްއަގްވާމީ ކުޅިވަރު ގޭމްސްއަކުން ރާއްޖެ އަށް ފުރަތަމަ ފަހަރަށް ރަން މެޑެއްޔެއް ހޯދައިދިން އިރު އެ މުބާރާތުގެ 200 މީޓަރު ދުވުމުން ރިހި މެޑަލް ވަނީ ހޯދާފައެވެ.


Roadha Ah Ooredoo In Haassa Hidhumai Thakeh Tha'aaraf Kohfi – adduLIVE\nރޯދަ އަށް އުރީދޫ އިން ހާއްސަ ހިދުމަތްތަކެއް ތައާރަފްކޮށްފި\nMay 05, 2019, 14:52 ހަސަން ރަޝީދު\nމާދަމާ ފަށާ ރޯދަ މަހަށް އުރީދޫގެ ކަސްޓަމަރުންނަށް ޚާއްޞަ ޑިޖިޓަލް ޚިދުމަތްތަކަކާއި ޕްރޮމޯޝަންތަކެއް މިއަދު ތަޢާރަފް ކޮށްފިއެވެ.\nރަމަޟާން މަހުގެ ޚާއްޞަ އޮފަރތައް އިއުލާނު ކުރަން އުރީދޫ އިން މިއަދު ބޭއްވި ރަސްމިއްޔާތުގައި، އެކުންފުނިން ވަނީ ކޮންމެ ރަމަޟާން މަހަކުވެސް ގެނެސްދޭ ރޯދަމަހަށް ޚާއްޞަ ވީޑިއޯ ޙިއްސާކޮށްފައެވެ. މިއަހަރުގެ ވީޑިއޯ އިން ގެނެސްދީފައިވަނީ، މި ބަރަކާތްތެރި މަހުގައި، އާއިލާ އާއި ރައްޓެހިންނާއި ގުޅުން ބަދަހިކޮށް، ގާތްތިމާގެ ގުޅުންތައް އަލުން އާލާކުރުމުގެ މުހިއްމުކަމެވެ.\nއުރީދޫ އިން ބުނީ ރޯދަ މަހުގެ ފުރަތަމަ ދުވަހުން ފެށިގެން ކަސްޓަމަރުންނާއި ހަމައަށް ލިބިގެންދާ ޚާއްޞަ ޚިދުމަތްތަކުގެ ތެރޭގައި:\nރަމަޟާން ޑޭޓާ ކޮމްބޯ\nމި ޚާއްޞަ ޕެކް މެދުވެރިކޮށް އެންމެ 25ރފ. އަށް އުރީދޫގެ 4ޖީ+ ނެޓްވަރކުގައި ބޭނުންކޮށްލަން 1ޖީބީ ޑޭޓާ، އަދި ގާތްތިމާގެ ބޭފުޅުންނަށް ގުޅާލަން 100 މިނިޓް. މިޕެކް ކޮންމެ ދުވަހަކު ހެނދުނު 5.00 އިން ހަވީރު 5.00 އަށް ބޭނުންކޮށްލެވޭނެ.\nއެކްޓިވޭޓް ކުރެއްވުމަށް *929*1*1# ޖައްސަވާ.\nއެމް-ފައިސާ ކޭޝްބެކް އޮފަރ\nރޯދަމަހުގެ ކޮންމެ ހުކުރު ދުވަހަކުވެސް، އެމް-ފައިސާއިން ކުރައްވާ ކޮންމެ ރާސްޓަސްއެއްގެ %10، އެމް-ފައިސާގެ ގޮތުގައި އަނބުރާ ލިބޭނެ. އެމް-ފައިސާ ވޮލެޓުގައިވާ ލާރި ނެންގެވުމުގެ އިތުރުން، ވިޔަފާރިތަކަށް ލާރިދައްކާ، ބިލުތައް ދައްކައި، އަދި އާއިލާ އާއި ރައްޓެހިންނަށް ޓްރާންސްފަރވެސް ކޮށްލެވޭނެ.\nއުރީދޫ އެމް-ފައިސާ އެޕް ޑައުންލޯޑުކޮށް، އޮންލައިކޮށް ރަޖިސްޓަރ ކޮށްލުމަށް، http://ore.do/mm އަށް ޒިޔާރަތްކުރައްވާ.\nސައުދީ އައިޑީޑީ އޮފަރ\nމި ރަމަޟާން މަހު ސައުދީ އަށް ގުޅާލުން ފަސޭހަކޮށްދޭ ޕެކޭޖެއްކަމުގައިވާ ސައުދީ ޕްލޭން 150 މެދުވެރިކޮށް ސައުދީގައިވާ އާއިލާ އާއި ރައްޓެހިންނަށް ގުޅާލުމަށް 75 ހިލޭ މިނިޓް ލިބިގެންދާނެ. ހަމައެހެންމެ، މި ޕެކް ޚިޔާރުކުރައްވާ ކޮންމެ ބޭފުޅަކަށްވެސް، 2ޖީބީ ހިލޭ ޑޭޓާ ލިބިވަޑައިގަންނަވާނެ.\nއެކްޓީވޭޓް ކުރެއްވުމަށް، *929*3*2# ޖައްސަވާ.\nވަރަށް ފުރިހަމަ އިންސްޓޯލްމަންޓް ޕެކޭޖުތަކާއި އެކު، ސެމްސަންގގެ އައު ފޯނުތައް ކަމަށްވާ އެމް20 އަދި އޭ50، އުރީދޫ އެކްސްޕީރިއަންސް ފިހާރަތަކުން ލިބެންހުންނާނެ.\nފޯނު ބައްލަވައިގަތުމަށް، އެންމެ ކައިރީ އުރީދޫ ފިހާރައަކަށް ޒިޔާރަތް ކުރައްވާ.\nމި ރޯދަ މަސްތެރޭގައި އުރީދޫގެ ސުޕަރނެޓް ފައިބަރ ބްރޯޑްބޭންޑް އެކްޓިވޭޓް ކުރެއްވުމަށް ފަހު6މަސް ދުވަހުގެ މުއްދަތަށް %30 ބޯނަސް ހޯއްދަވާ.\nސުޕަނެޓް ޚިޔާރުކުރެއްވުމަށް، އެންމެ ކައިރީ އުރީދޫ ފިހާރައަކަށް ޒިޔާރަތް ކުރައްވާ\nވައިބަރ ނަމާދު ވަގުތު\nވައިބަރ މެދުވެރިކޮށް ކޮންމެ ބޭފުޅަކަށްވެސް ނަމާދު ވަގުތު އަންގައިދޭ، "ބަންގި ޗެނަލް"އެއް ވަނީ އުރީދޫ އާއި ވައިބަރ ގުޅިގެން ތައާރަފްކޮށްފައި. ނަމާދު ވަގުތުގެ ހަނދުމަކޮށްދިނުމުގެ އިތުރުން ބަނގި ޗެނަލް މެދުވެރިކޮށް، ޤިބްލަ ހޯދައި، ޒަކާތް ހިސާބުކޮށް، ނަމާދުގެ ތާވަލުތައް ބަލާލުން ފަދަ މުޙިއްމު އަދި ފަސޭހަ ޚިދުމަތްތަކެއް ލިބިގެންދޭ.\nބަންގި ޗެނަލްގެ ޚިދުމަތް ހޯއްދެވުމަށް،http://ore.do/prayer އަށް ޒިޔާރަތް ކުރައްވާ\nމި ރަމަޟާން މަހު، ކޮންމެ ތަނެއްގައި ތިބެގެން އަދި ކޮންމެ ވަގުތަކުވެސް، އުރީދޫ ކަސްޓަމަރުންނަށް މޮބައިލް މެދުވެރިކޮށް ސިޔަރަތު އަޑުއެއްސެވޭނެ.\nސިޔަތަރު އަޑުއެއްސެވުމަށް،http://ore.do/siyarath އަށް ޒިޔާރަތް ކުރައްވާ\nމަސް ރޭސް މޮބައިލް\nދިވެހިންގެ ތެރޭގައި، އުރީދޫ މަސްރޭހަކީ ރޯދަމަހުގެ ވަރަށް ޚާއްޞަ ހަރަކާތެއް. މިގޮތުން މިއަހަރު، ސްމާޓްފޯނު މެދުވެރިކޮށް އާއިލާ އާއި ރައްޓެހިންނާއި ވާދަކޮށް، މަސްރޭހުގެ ފޯރީގައި ބައިވެރިވެވޭނެ. ހަމައެހެންމެ، މުޅި ޤައުމަށް ހުޅުވާލެވިފައިވާ މި މަސްރޭސް މޮބައިލް ގޭމުގެ އެންމެ މޮޅު ކެޔޮޅަކަށް، ކޮންމެ ހަފްތާއަކުވެސް ވަރަށް ފުރިހަމަ އިނާމުތަކެއް ލިބިގެންދާނެ.\nމަސްރޭސް މޮބައިލް ޑައުންލޯޑް ކުރެއްވުމަށް،http://ore.do/Masrace އަށް ޒިޔާރަތްކުރައްވާ\nރާއްޖޭގައި ފުރަތަމަ ފަހަރަށް މޯބައިލް މެދުވެރިކޮށް މައްކާއިން ތަރާވީސް ލައިވްކޮށް ބައްލަވާލެއްވުމަށް،http://ore.do/app އަށް ޒިޔާރަތް ކުރައްވާ\nޓެކްސްޓް އޭން އިފްތާރް\nމިހާރު އާއިލާ އަދި ރައްޓެހިންނަށް ރޯދަވީއްލުމެއްވެސް، ފޯނު މެދުވެރިކޮށް ހަދިޔާ ކޮށްލެވޭނެ. އުރީދޫ ބިލް އަށް ނުވަތަ ކްރެޑިޓުން ޗާޖް ކުރެވޭގޮތަށް ރޯދަވީއްލުމެއް ހަދިޔާ ކޮށްލެވޭ ޓެކްސް އަ ކޮފީގެ ޚިދުމަތް، ރާއްޖޭގެ ކޮންމެ ތަނަކުންވެސް އުރީދޫ ކަސްޓަމަރުންނަށް ބޭނުންކޮށްލެވޭނެ.\nޓެކްސްޓް އަ ކޮފީގެ، ރޯދަ އަށް ޚާއްޞަ މި ޚިދުމަތް ހޯއްދެވުމަށް،http://ore.do/txtcofy އަށް ޒިޔާރަތް ކުރަށްވާ.\n• އެސްއެމްއެސް މެދުވެރިކޮށް ނަމާދު ވަގުތު ހޯއްދެވުމަށް، GO ޖެއްސެވުމަށްފަހު 4777 އަށް ފޮނުއްވާ.\n• ރީތި ޓިއުންސް ޚިދުމަތް މެދުވެރިކޮށް ކީރިތި ޤުރުއާންގެ ދިވެހި ތަރުޖަމާ އަދި މަދަހަ ހޯއްދެވުމަށް، "Buy<space>Tune ID" ޖެއްސެވުމަށްފަހު 4000 އަށް ފޮނުއްވާ.\n• ފާއިތުވެދިޔަ އަހަރުތަކާއި އެއްގޮތަށް، އުރީދޫ ޕްރީޕެއިޑް އަދި އުރީދޫ މިކްސް ބޭނުންކުރައްވައިގެން ފިތުރު ޒަކާތް ދެއްކޭނެއެވެ. ފިތުރު ޒަކާތް ދެއްކެވުމަށް *909# އަށް ގުޅުއްވުމުން، އެއްވެސް އިތުރު އަގަކާއި ނުލާ ޒަކާތް ދެއްކޭނެއެވެ. ހަމައެހެންމެ، އެމް-ފައިސާ މެދުވެރިކޮށްވެސް، ކޮންމެ ބޭފުޅަކަށް ފިތުރު ޒަކާތް ދެއްކޭނެއެވެ.


Kulhudhuffushi Online - mi hafthaa nimumuge kurin4airport alhan contractoraai havaalu kuraanan: Raees\nހަތަރު އެއާޕޯޓެއް ގާއިމްކުރަން މިހަފްތާ ނިމުމުގެ ކުރިން ހަވާލުކުރާނަން: ރައީސް\nއަބްދުލް ވާހިދު ޙަސަން -7މަސް ކުރިން - 29 މެއި 2018\nރައީސް ޔާމިން ކުޅުދުއްފުއްޓަށް ކުރެއްވި ދަތުރުފުޅެއްގެ ތެރެއިން--\nރާއްޖޭގެ އެކި ސަރަހައްދުތަކުގައި ގާއިމްކުރާ ހަތަރު އެއާޕޯޓެއް އެޅުމަށް މިހަފްތާ ނިމުމުގެ ކުރިން ކޮންޓްރެކްޓަރާ ހަވާލުކުރާނެ ކަމަށް ރައީސުލް ޖުމްހޫރިއްޔާ އަބުދުﷲ ޔާމީން ވިދާޅުވެއްޖެ އެވެ.\nޕީޕީއެމްއާ އަލަށް ގުޅުނު މެމްބަރުންތަކެއްގެ ފޯމުތައް ހަވާލުކުރުމަށް އެޕާޓީގެ އޮފީހުގައި ރޭ ބޭއްވި ރަސްމިއްޔާތުގައި ވާހަކަދައްކަވަމުން ރައީސުލް ޖުމްހޫރިއްޔާ އަބުދުﷲ ޔާމީން ވިދާޅުވީ މިހަފްތާ ތެރޭގައި ރާއްޖޭގެ އެކި ހިސާބުތަކުގައި ހަތަރު އެއާޕޯޓެއް އެޅުމަށްޓަކާ ކޮންޓްރެކްޓަރާ ހަވާލުކުރާނެ ކަމަށާއި އެމަޝްރޫއުތައް ހަވާލުކުރަނީ އެކަން ކުރާނެ ފައިސާ ދައުލަތުގައި ހުރެގެން ކަމަށްވެސް ރައީސް ވިދާޅުވި އެވެ.\n“މިހަފްތާގައި ކުރިއަށް މިއޮތް ދެ ތިން ދުވަސް ތެރޭގައި އެއާޕޯޓްތައް އަޅަން ހަވާލުކުރާނަން، އަޅުގަނޑަށް ހީވަނީ މާދަމާ މިނިސްޓަރު ޒަމީރު އެއް މަސައްކަތް ފައްޓަވާނެ ހެން.” ރައީސް ވިދާޅުވި އެވެ.\nރައީސް ވިދާޅުވީ މިހަތަރު އެއާޕޯޓް ހެދިގެންދިއުމަކީ ހަމައެކަނި ރައްޔިތުންގެ ދަތުރުފަތުރަށް އަންނަ ފަސޭހައެއް ނޫންކަމަށާއި މިއީ ހަމަ އިގްތިސާދީ ވިސްނުމާއި ރާއްޖެ ތަރައްގީކުރުމަށްކުރާ ހިންގާ މަޝްރޫއުތައް ކަމަށެވެ. އަދި ވަކި ހާއްސަކޮށް މާލެއާ ވަކިން މިއޮންނަ ރާއްޖެތެރެ ތަރައްގީކުރުމަށް ކުރާ މަސައްކަތް ކަމަށް ރައީސް ވިދާޅުވި އެވެ.\nމިމަޝްރޫއުތަކުގެ ސަބަބުން އެރަށްރަށުގެ ޒުވާނުންނަށް އެތަންތާގައި ތިބެގެން ވަޒީފާ އަދާކުރުމުގެ ފުރުސަތު އިތުރުވެގެންދާނެކަމަށެވެ. ރައީސް ވިދާޅުވީ މުޅި ރާއްޖެއަށް ފަތުރުވެރިކަން ފެތުރެން ޖެހޭ ކަމަށާއި ވެލާނާ އެއާޕޯޓްގައި އަލަށް ތަރައްގީކުރަން ހިންގާ މަޝްރޫއުތައް ނިމުމުން އެތަށް މިލިއަން ފަތުރުވެރިންނެއް ރާއްޖެ އަންނާނެ ކަމަށެވެ. އެފަތުރުވެރިން ހަމައެކަނި ތިބޭނީ މާލޭ ސަރަހައްދުގެ ރިސޯޓްތަކަކު ނޫން ކަމަށާއި ރާއްޖޭގެ އެކި ސަރަހައްދުތަކުގައި ކަމަށެވެ.\nރައީސް ވިދާޅުވީ އެއާޕޯޓްތައް ހުޅުވިގެން ދިއުމުން ތަފާސް ހިސާބުތައް ދައްކާގޮތުގައި 70 އެތަށް ހާސް އާ ވަޒީފާތަކެއް އުފެދިގެންދާނެ ކަމަށެވެ.\nދަތިނުވެ ކުޅުދުއްފުށީގެ ގޭބިސީތަކަށް ގޭސް ފޯރުކޮށްދެވޭނެ: ސޭމް\nކުޅުދުއްފުށީގައި ދަމު ނަމާދުކުރާނީ ހުކުރު މިސްކިތާއި ޖަމާޢަތު މިސްކިތުގަ


Inthihaabakee baathil kuraa eche heyyeve? – adduLIVE\nއިންތިޚާބަކީ ބާޠިލުކުރާ އެއްޗެއް ހެއްޔެވެ؟\n1 Oct 13, 2018, 13:48 އަހުމަދު ފަޔާޒު ހަސަން\n"އުންޑައިގެ ބާރަށްވުރެ ގަދައީ ވޯޓުގެ ބާރު" އެމެރިކާގެ މަޝްހޫރު ރައީސެއްކަމުގައިވާ އެބްރަހަމަ ލިންކަން އިންތިޚާބާއިގުޅޭގޮތުން ވިދާޅުވެފައިވެއެވެ. ޑެމޮކްރެޓިކް މުޖުތަމަޢުތަކުގައި ހުރިހައި ބާރެއް ފެށިގެން އަންނަނީ ރައްޔިތުންގެ ކިބައިންނެވެ. އެބާރު ރައްޔިތުން ދައްކަނީ އިންތިޚާބުގައި އެމީހުން ލާވޯޓުންނެވެ.\nމިވޯޓުގައި އެމީހުންގެ މައްޗަށް ވެރިކަން ހިންގާނެ މީހަކު އެމީހުން ކަނޑައަޅައެވެ. ހަމައެގޮތަށް އެމީހުން އެދޭ ސިޔާސަތާއި އުސޫލުތައްވެސް ވޯޓުން އެމީހުން ކަނޑައަޅައެވެ. އެހެންކަމުން ޑެމޮކްރަސީގައި ހަގީގަތުގައިވެސް އުންޑައަށްވުރެ ވޯޓުގެ ބާރު ގަދަވެއެވެ.\nޑެމޮކްރަސީގެ އެންމެ މުހިންމު އަސާސަކީ މިނިވަން އިންސާފުވެރި އިންތިޚާބެވެ. މިނިވަން އިންސާފުވެރި އިންތިޚާބުގައި ރައްޔިތުން އެމީހުންނަށް ފެންނަގޮތް ބަޔާންކުރެއެވެ. ނުވަތަ ރައްޔިތުން އެމީހުންގެ އަޑު ވޯޓުން އިއްވައެވެ. ޑެމޮކެރެޓިކް ހަމަތަކުން ހިނގާ ޤައުމުތަކުގައި އިންތިޚާބު އިންސާފުވެރިކޮށް މިނިވަންކުރާ މައިގަނޑު ބަހާއަކީ އެމީހުންގެ މެދުގައި އޮންނަ އިތުބާރާއި އެމީހުން ޤަބޫލުކުރާ އުސޫލުތަކާއި އާދަތަކެވެ. އެގޮތުން އިންތިޚާބުގެ ނަތީޖާ ބަލައިގަނެ ގަބޫލުކުރުމަކީ އެމީހުންގެ ކިބައިގައިވާ އާދައެކެވެ. ބަލި ޤަބޫލުކުރުމަކީ އެމީހުންގެ ސިފައެކެވެ. ނަތީޖާއަކަށްވަނީ އިނތިޚާބު ބާޠިލުކުރާ އެއްޗަކަށްނުވުމެވެ.\n2000 ވަނަ އަހަރު އެމެރިކާގައި ބޭއްވުނު ރިޔާސީ އިންތިޚާބުގައި ފްލޮރިޑާ ސްޓޭޓްގެ ވޯޓު، ޤާނޫނީ ހަމަތަކުގެ މަތިން އަލުން ގުނަންޖެހުނެވެ. އެއީ އިންތިޚާބު ކާމިޔާބުކުރެއްވި ޖޯޖް ބުޝްއާއި ބަލިވި ކެންޑިޑޭޓް އަލް ގޯރ ގެ ނަތީޖާގައި ހުރި ފަރަގުގެކުޑަކަމުންނެވެ. ފްލޮރިޑާގެ އިންތިޚާބުގައި ބުޝް މޮޅުވީ 009. އިންސައްތަ (537 ވޯޓު) އިންނެވެ. މިފަދަ ކުޑަ ތަފާތުވުމެއްގައި އަލުން ވޯޓު ގުނުން ފްލޮރިޑާގެ ޤާނޫނު ލާޒިމްކުރެއެވެ. ކޮންމެއަކަސް ފްލޮރިޑާގެ ވޯޓު ބޮޑު މައްސަލައަކަށްވެ ސުޕްރީމް ކޯޓަށް ހުށަހެޅުނެވެ. ނަތީޖާއަކަށްވީ އިންތިޚާބުގެ ނަތީޖާ ރަނގަޅުކަމަށް ސުޕްރީމް ކޯޓުގެ އަޢުލަބިއްޔަތުން ނިންމުމެވެ.\nއެމެރިކާގެ މިއިންތިޚާބުން އެނގުނު އެއްކަމަކީ އިންތިޚާބެއްގައި ސުވާލު އުފެދެނީ ނަތީޖާގައި ހުންނަ ފަރަގު ނިހާޔަތަށް ކުޑަވުމުން ކަމެވެ. މިނިވަން އިންސާފުވެރި އިންތިޚާބެއްގައި އިންތިޚާބުގައި ވާދަކުރި ވާދަވެރިންގެ ފަރަގު މާބޮޑަށް ކުޑަވުމުން ކަންކުރާ ގޮތަކީ ދެވަނަ ފަހަރު ވޯޓު ގުނުމެވެ. އެވަރުން މީސްތަކުންގެ މެދުގައި ނުތަނަވަސްކަން ކުޑަނުވެއްޖެނަމަ މައްސަލަ ކޯޓަށް ހުށަހެޅެއެވެ. ކޯޓުން އާންމުކޮށް ބަލަނީ މައްސަލަ ޖެހުނު ވޯޓު ފޮށީގެ ނުވަތަ ދާއިރާގެ އިންތިޚާބު ބާއްވަންޖެހޭފަދަ ކަމެއް ހިނގާފައިވޭތޯއެވެ؟ އެހެންކަމުން ޑެމޮކްރެޓިކް ބީދައިން ހިނގާ ޤައުމުތަކުގައި ކޯޓު މަރުހަލާއިން އިންތިޚާބު ބާޠިލުކުރުމަކީ ވަރަށް ޚައްޞާސް ހާލަތެއްގައިމެނުވީ ކުރާކަމެއްނޫނެވެ.\nޑެމޮކްރެޓިކް ވެށްޓެއްގައި ދުނިޔޭގައި ފުރަތަމަ ފަހަރަށް ރިޔާސީ އިންތިޚާބެއް ބާޠިލްކުރީ 2013 ވަނަ އަހަރު ރާއްޖޭގައެވެ. ރާއްޖޭގައި މިގޮތަށް ކަންކުރެވުނުއިރު ހައިރާންކުރުވި އެންމެބޮޑު ކަމަކީ ބާޠިލުކުރި އިންތިޚާބު، އިންތިޚާބުގެ ފުރަތަމަ ބުރަށްވުމެވެ. މާނަޔަކީ އިންތިޚާބުގެ ފަހު ބުރުގައި ވާދަކުރާ ދެމީހުންގެ މައްސަލައަކަށް ނުވާހިނދުވެސް އިންތިޚާބު ބާޠިލުވާންޖެހުމެވެ.\nއަލުން އިންތިޚާބު ބޭއްވުމުން، ޝަކުވާ އުފުލި ކެންޑިޑޭޓަށް ލިބުނު ވޯޓު ދެއިންސައްތައިން ވީމަދެވެ. ދުނިޔޭގައި ރިޔާސީ އިންތިޚާބެއް ދެވަނަ ފަހަރަށް ބާޠިލުކުރެވުނީ 2016 ވަނަ އަހަރު އޮސްޓްރިއާގައެވެ. ގްރީން ޕާޓީގެ ކެންޑިޑޭޓް އެލެގްޒެނޑަރ ވެން ޑަރ ބެލެން ކާމިޔާބުކުރި މިއިންތިޚާބުގައި އޭނާ ކާމިޔާބުކުރީ އެއް ޕަސެންޓް (31،026 ވޯޓު) އިންނެވެ. އިންތިޚާބު ބާޠިލުކުރަން އޮސްޓްރިއާގެ އެންމެމަތީ ކޯޓުންކުރި ހުކުމް ބަޔާންކުރިގޮތުގައި އިންތިޚާބު ބާޠިލުކުރަންޖެހުނު އަސާސަކީ ޤާނޫނީ ޙުކޫމަތާއި ޑެމޮކްރަސީއަށް ރައްޔިތުންގެ އިތުބާރު ކަށަވަރުކުރުމެވެ. އަދި އިންތިޚާބު ބާޠިލުކުރުމުގެ މާނަޔަކީ ވާދަކުރި ވަކި ކެންޑިޑޭޓަކު މޮޅުކޮށް ދެރަކުރުމެއްނޫނެވެ. އަލުން ބޭއްވުނު އިންތިޚާބު ވަރަށް ތަނަވަސް އަޢުލަބިއްޔަތަކުން ކާމިޔާބުކުރީ ކުރިންވެސް މޮޅުވި ބެލެންއެވެ.\nއިންތިޚާބު ބާޠިލުކުރުމަކީ ޑެމޮކްރެޓިކް އުސޫލުން ހިނގާ މުޖުތަމަޢުތަކުގައި ކުރާކަމެއްނޫނެވެ. ޑެމޮކްރަސީއަށް ފައްކާނުވާ ޤައުމުތަކުގައިވެސް އިންތިޚާބު ބާޠިލުކުރުމަކީ ވަރަށް މަދުން ނޫނީ ނުހިނގާކަމެކެވެ. އެފްރިކާ ބައްރުގައި އިންތިޚާބެއް ފުރަތަމަ ބާޠިލުކުރެވުނީ 2017 އަހަރު ކެންޔާގައެވެ. ސިޔާސީ ބައިބައިވުން އިންތިހާއަށްބޮޑު ކެންޔާގައި ދެވަނަ ފަހަރުވެސް އިންތިޚާބު ކާމިޔާބުކުރެއްވީ ފުރަތަމަވެސް މޮޅުވި އިހުރު ކެންޔާޓާއެވެ. އޮރެންޖް އިންގިލާބަށްފަހު 2004 ވަނަ އަހަރު ޔުކްރެއިންގައި ބޭއްވުނު ފުރަތަމަ ރިޔާސީ އިންތިޚާބު ބާޠިލުކުރެވުނެވެ.\nރަޝިޔާގެ ނުފޫޒާއި ސިޔާސީ ހަލަބޮލިކަމުން ބަނަވެފައިއޮތް މިދަނޑިވަޅުގައި އިންތިޚާބު ބާޠިލުކުރީ ރައްޔިތުންގެ ވޯޓު ސަރުކާރުން ވަގަށްނެގިކަމަށް ރައްޔިތުން ތުހުމަތުކުރުމުންނެވެ. އާޚިރުގައި ރައްޔިތުން ބޭނުންވިގޮތަށް އިދިކޮޅު ލީޑަރ ވިކްޓަރ ޔުޝްޗެންކޯއަށް ރައީސްކަން ލިބިވަޑައިގަތެވެ. ޑެމޮކްރަސީގެ ހަމައިން ހިނގާ މުޖުތަމަޢުތަކުގައި މުޅި އިންތިޚާބަކީ ބާޠިލުކުރާ އެއްޗެއްނޫނެވެ.\nއެހެނީ އެފަދަ ޤައުމުތަކުގައި ބާއްވަނީ މިނިވަން އިންސާފުވެރި އިންތިޚާބަށްވާތީއެވެ. މުޅި އިންތިޚާބު ބާޠިލުކޮށްފިނަމަ އެއިން އަންގައިދެނީ އިންތިޚާބަކީ އިންސާފުވެރިކަމެއްނެތް މިނިވަންކަމެއްނެތް އެއްޗެއްކަމެވެ. އެފަދަ ހާލަތެއްގައި އަލުން މިނިވަން އިންސާފުވެރި އިންތިޚާބެއް ކަށަވަރުކުރާނެ ޖާގަ ކުޑަވެއެވެ. މިފަދަ ހާލަތަކަށް ޤައުމު ވެއްޓުމުން ދެން އެކަމުން އަރައިގަންނަން ޒަމާންތަކެއް ނަގައެވެ. ރާއްޖެއަށް މިހާރު އޮތީ މިހާލަތުގައެވެ. ރާއްޖެއަށް ބަލާއިރު 2013 ވަނަ އަހަރު އިންތިޚާބު ބާޠިލުކުރުމުގެ ނަތީޖާއަކަށްވީ މިއަދު އަނެއްކާވެސް ބަޔަކު އެކަން ބޭނުންވުމެވެ. މާދަމާ މިކަން ހިނގުމާއި ނުހިނގުން ބިނާވާނީ މިއަދު ނިކުންނަ ނިންމުމުގެ މައްޗަށެވެ.\nޑެމޮކްރަޓިކް ވެށީގައި އިންތިޚާބަކީ އިރުއިރުކޮޅާ ބާއްވާ އެއްޗެއްނޫނެވެ. އެއީ އިޖުތިމާޢީ ގޮތުންނާއި އިޤުތިޞާދީ ގޮތުން އިންތިޚާބުގެ އަގުބޮޑުކަމުންނެވެ. މިބަހުގެ މާނަޔަކީ ފަހަރެއްގައިވެސް އިންތިޚާބެއް ބާއްވަން ކުރާ ޚަރަދުގެ ވާހަކައެއްނޫނެވެ. އެކަމަކު އެކަމަށްޓަކައި އިޖުތިމާޢީގޮތުންނާއި އިޤުތިޞާދީގޮތުން އެމުޖުތަމަޢުއަކުންވާ ބޮޑު ޤުރްބާނީއެވެ.\nއިންތިޚާބު ކުޅޭކުޅޭ ކަމަކަށް ވެއްޖެނަމަ އެއިން އަންގައިދެނީ އެބައެއްގެ މެދުގައި ޑެމޮކްރަސީ ބީރައްޓެހިވަރެވެ. ޤާނޫނީ ޙުކޫމަތާއި ޑެމޮކްރަސީ އާލާވަނީ ޤައުމުގެ ހުރިހާ ހިއްސާދާރުން މިނިވަން އިންސާފުވެރި އިންތިޚާބު ބާއްވަން ޖާގަ ދީގެންނެވެ. ވަކިން ޚާއްޞަކޮށް އެވަގުތަކު އޮންނަ ސަރުކާރަކުން އެކަމަށް މަގުފަހިކޮށްގެންނެވެ. އަދި ހުރިހާ ހިއްސާދާރުން އިންތިޚާބުގެ ނަތީޖާއަށް އިޙުތިރާމްކޮށް އޭގެ ޞައްޙަކަން ދިފާއުކުރުމުގައި ދެމިތިބެގެންނެވެ.\nއެޑިޓަރުގެ ނޯޓު: ފަޔާޒަކީ ހިންގުމުގެ ދާއިރާއިން މަތީ ތަޢުލީމް ހާސިލުކޮށް އެރޮނގުން ގްރެޖުއޭޓް އަދި ޕޯސްޓް ގްރެޖުއޭޓް ފެންވަރަށް ކިޔަވައިދޭ ލެކަޗަރަރއެކެވެ. އޭނާ ދިވެހިރާއްޖޭގެ އިލެކްޝަންސް ކޮމިޝަންގެ ނާއިބު ރައީސްކަންކޮށްފައިވެއެވެ.


“ޒީރޯ ޕޭޝަންޓަކީ އެއާޕޯޓު ރެޕެއް” – Dhen.mv\n"ޒީރޯ ޕޭޝަންޓަކީ އެއާޕޯޓު ރެޕެއް"\nދެން އެމްވީ April 17, 2020 - 2:26 pm\nމާލެއިން ކޮވިޑް19 އެންމެ ފުރަތަމަ ޖެހުނު ނުވަތަ ޒީރޯ ޕޭޝަންޓަކީ އެއާޕޯޓުގައި މަސައްކަތް ކުރާ ރެޕެއްކަމުގައި އެމްޑީޕީ ގެ ކުރީގެ ރައިސް އަދި މާލޭ ސިޓީ ކައުންސިލްގެ މޭޔަރު ކަމަށް އަމިއްލަ ގޮތުން ވާދަކުރއްވާ އަލްހާން ފަހުމީ ވިދާޅުވެއްޖެއެވެ.\nއަލްހާން ކުރެއްވި ޓްވީޓެއްގައި ވަނީ މިއީ ސަރުކާރުން އިންޓަރނޭޝަނަލް އެއާޕޯޓު ބަންދުނުކުރުމުގެ ނަތީޖާ ކަމަށް ބުނެ ސަރުކާރު ކުއްވެރިކޮށްފައެވެ. އަލްހާން ގެ ޓވީޓުގައި އޭނާ އެވާހަކަ ކުރިން ވެސް ދެއްކި ކަން ފާހަގަ ކުރައްވަމުން ބުނެފައިވަނީ އޭރު ޓޫރިޒަމް މިނިސްޓަރަށް މުހިންމުވީ ޓޫރިޒަމް ކަމުގައެވެ.\nމާލެއިން މިހާތަނަށް ހަތް މީހަކު ފައްސިވެފައިވާއިރު ބަލި އެންމެ ފުރަތަމަ ޖެހުނު ޒީރޯ ޕޭޝަންޓު ދެނެގަނެވިފައެއް ނުވެއެވެ.\nރާއްޖެއިން މިހާތަނަށް ޖުމްލަ 11 ދިވެއްސަކު ވަނީ ވައިރަހަށް ފައްސިވެފައެވެ. އަދި ރާއްޖެެއިން ބަލި ޖެހުނު މީހުންގެ އަދަދުވަނީ 26 އަށް އަރާފައެވެ. މީގެ ކުރިން ބަލި ޖެހިފައިވަނީ ރާއްޖެއިން ބޭރުން އައި މީހުނަށާއި ފަތުރުވެރިންނަށެވެ.\nމާލެ ތެރޭން ކޮވިޑް ފެނުމުން މި ބަލީ މުޖުތަމައު ތެރެޔަށް ފެތުރިފައިވާ ކަމަށް ނުވަތަ ކޮމިޔުނިޓީ ސްޕްރެޑަކަށް ވެފައިވާ ކަމަށް ވަނީ ކަނޑައަޅާފަ އެވެ. މާލެއިން ފުރަތަމަ މީހާ ފައްސިވުމާ ގުޅިގެން މާލެ ސަރަހއްދަށް އިއުލާނުކުރި ލޮކްޑައުން ވަނީ އިތުރު 24 ގަޑިއިރަށް އިތުރުކޮށްފައެވެ. އަދި މާލެ ސަރަހައްދަށް މިހާރު ވަނީ ރެޑް އެލާޓް ވެސް ނެރެފައެވެ. ރެޑް އެލާޓަށް މާލެ ގެނެސްފައިވަނީ ޓްރެވެލް ހިސްޓްރީއެއް ނެތި މީހުންގެ މެދުގައި ބަލި ފެތުރުމުންނެވެ.\nމީގެ އިތުރުން މިއަދު6ކުން ފެށިގެން އެއްރަށުން އަނެއް ރަށަށް ނުދެވޭ ގޮތަށް މުޅި ރާއްޖެވަނީ ލޮކްޑައުންކޮށްފައެވެ.


Sheikh Nishaan aa fazloon ge bandhah7dhuvas\nއިނަލްއަގްވާމީ ޔޯގާ ދުވަސް ފާހަގަކުރުމަށް އިއްޔެ ގަލޮޅު ދަނޑުގައި އިވެންޓެއް ބާއްވަނިކޮށް އެތަނަށް ވަދެ ހަމަނުޖެހުން ހިންގި މައްސަލައިގައި ފަހުން ހައްޔަރު ކުރި ހަ މީހުން --\nއައްޝައިހް އާދަމް ނިޝާން ބިން އަލީ އާދަމް އާއި އައްޝައިހް ފަޒްލޫން މުހައްމަދުގެ ބަންދަށް ހަތް ދުވަސް ދީފި އެވެ.\nމި ދެ ބޭފުޅުން ހައްޔަރު ކުރީ ބައިނަލްއަގްވާމީ ޔޯގާ ދުވަސް ފާހަގަކުރުމަށް އިއްޔެ ގަލޮޅު ދަނޑުގައި އިވެންޓެއް ބާއްވަނިކޮށް އެތަނަށް ވަދެ ހަމަނުޖެހުން ހިންގި މައްސަލައިގައެވެ. ފުލުހުން ބުނީ އައްޝައިހް އާދަމް ނިޝާން ބިން އަލީ އާދަމް އާއި އައްޝައިހް ފަޒްލޫން މުހައްމަދުގެ ބަންދަށް ހަތް ދުވަހުގެ މުއްދަތެއް ކޯޓުން ދީފައިވާ ކަމަށެވެ.\nފުލުހުން ވަނީ އެ މައްސަލައާ ގުޅިގެން އިއްޔެ ހައްޔަރު ކުރި ހަ މީހުންގެ ފޮޓޯވެސް މިރޭ އާންމުކޮށްފައެވެ.\nއިއްޔެ ހައްޔަރު ކޮށްފައި ވަނީ ހއ. ހޯރަފުށި/ ޔާގޫތުގެ، މުހައްމަދު އިސްމާއީލް (48އ) އާއި ސ. ހިތަދޫ/ އޯކިޑްވިލާ، އިބްރާހިމް ރައްޒާން (32އ) އާއި ލ. މާމެންދޫ/ ސޯސަންވިލާ، އާދަމް ނިޝާން (38އ) އާއި ގއ. މާމެންދޫ / އަސްރަފީވިލާ، އަހްމަދު ނަސޫހް (26އ) އާއި ތ. ތިމަރަފުށި،/ ނަރުގިސްވިލާ، އަބްދުﷲ ރިފާއު (31އ) އަދި ށ. މިލަންދޫ/ ނާޒް، ފަޒުލޫން މުހައްމަދު (33އ) އެވެ.\nއެމީހުންގެ ތެރެއިން 60 ދުވަހަށް ބަންދުކުރުމަށް އަމުރުކޮށްފައިވަނީ އަހްމަދު ނަސޫހް އާއި އަބްދުﷲ ރިފާއު އެވެ. މުހައްމަދު އިސްމާއީލް އާއި އިބްރާހިމް ރައްޒާން އަށް ފަސް ދުވަހުގެ ބަންދުގެ މުއްދަތެއް ވަނީ ދީފައެވެ.\nމި މައްސަލާގައި މިހާތަނަށް 12 މީހަކު ވަނީ ހައްޔަރު ކޮށްފައެވެ.\nމޯލްޑިވްސް ޕޮލިސް ސާވިސް ކްރިމިނަލް ކޯޓް ދީނީ އިލްމުވެރިން


ޤައުމީ މަންހަޖަށް ގެންނަން ޖެހޭ އެންމެ ބޮޑު ބަދަލަކީ އިސްލާމީ ތަރުބިއްޔަތާ ދުރޫސުލްއަޚްލާޤްގެ ފިލާވަޅުތައް އިތުރުކުރުން!\nޤައުމީ މަންހަޖަށް ގެންނަން ޖެހޭ އެންމެ ބޮޑު ބަދަލަކީ އިސްލާމީ ތަރުބިއްޔަތާ ދުރޫސުލްއަޚްލާޤްގެ ފިލާވަޅުތައް އިތުރުކުރުންކަން އެއީ އެއްވެސް ޗައްކަތެއް އޮތް ކަމެއް ނޫނެވެ! އެކަންކަން އެއްވެސް ޝައްކެއް ނެތް މިންވަރަށް އެނގިގެންދަނީ ޢަރަބިއްޔާ ސްކޫލް ނިންމާ ދަރިވަރުންނާއި އެހެން ސްކޫލްތައް ނިންމާ ދަރިވަރުންގެ އަޚްލާޤުންނެވެ! ފުލުސް އޮފީހާއި ކޯޓްތަކުގެ ރެކޯޑް ފޮތްތަކުން މިކަން ވަރަށް ރަނގަޅަށް ސާބިތުވާނެއެވެ!\nމިކަން މިހައި މިންވަރަށް ސާބިތުވާން އޮތް ނަމަވެސް ޤައުމީ މަންހަޖަށް މިހައިތަނަށް ގެނެވުނު ބަދަލުތަކުގައި މިކަމަށް އެކަށީގެންވާ ސަމާލުކަން ދެވިފައެއް ނުވެއެވެ. މަނަހްޖު އިޞްލާޙްކުރާ ބައަކަށްވެސް ޤަބޫލުކުރެވިފައި އޮންނަނީ އިސްލާމީ ތަރުބިއްޔަތާ ދުރޫސުލްއަޚްލާޤްގެ ފިލާވަޅުތައް ދަސްކުރުމަކީ ހަމައެކަނި ޢަރަބި މީޑިއަމުން ކިޔަވާ ދަރިވަރުން ދަސްކުރަން ޖެހޭނެ ފިލާވަޅުތަކެއް ކަމަށެވެ.\nޙަޤީޤަތަކީ ކޮންމެ މީޑިއަމަކުން ކިޔެވިނަމަވެސް އެންމެ މުހިންމީ އިސްލާމީ ތަރުބިއްޔަތާއި ދުރޫސުލްއަޚްލާޤްގެ ފިލާވަޅުތައްކަމެވެ. ދުރޫސުލްއަޚްލާޤްގެ ފިލާވަޅުތަކަކީ ޜާއްޖޭގެ ސްކޫލްތަކުގައި ކިޔަވައިދެމުން އައި ފިލާވަޅުތަކެކެވެ. ނަމަވެސް މީގެ 40 ވަރަކަށް އަހަރުކުރިން އެކަން ވަނީ ހުއްޓާލައިފައެވެ. ނަތީޖާއެއްގެ ގޮތުން ދަރިވަރުންގެ އަޚްލާޤަށް އައިސްފައިވާ ބަދަލުތަކަށް މިއަދު މިވަނީ ހިތާމަކުރަންޖެހިފައެވެ.\nދުރޫސުލްއަޚްލާޤް ކިޔަވައިދިނުމަކީ ކޮންމެހެން ވަކި މާއްދާއެއްގެ ގޮތުގައި ކިޔަވައިދޭކަށްވެސް ކޮންމެހެން ނުޖެހެއެވެ. އެއީ އިތުރު ޙަރަކާތްތަކުގެ ތެރެއިންވެސް ކިޔަވައިދެވިދާނެ ފިލާވަޅުތަކެކެވެ. ބޭނުންވަނީ ކޮންމެ ގޮތަކުން ނަމަވެސް ކިޔަވައިދިނުމެވެ. ރިވެތި އަޚްލާޤް ދަސްކޮށް ދިނުމެވެ. އިސްލާމީ ތަރުބިއްޔަތު ދަރިވަރުންނަށް ދިނުމެވެ. މިއީ ކޮންމެހެން ސްކޫލުގައި ކިޔަވައިދޭ މީޑިއަމާއި އެއްވެސް ގުލުމެއް ހުރި ކަންކަމެއް ނޫނެވެ!\nއިސްލާމީ ތަރުބިއްޔަތު ދެކެ ސަރުކާރުން މިވަރަށް ބިރުގަނެ ޖެހިލުންވަނީ ކީއްވެގެންކަމެއް ނުއެނގެއެވެ. އެނގޭ ކަމަކީ ވަރަށް ބޮޑަށް ބިރުގަންނަކަމެވެ. ސްކޫލްތަކުގައި ހިންގާ އިތުރު ޙަރަކާތްތައް ހިންގާއިރު ދީނީ ފަރުޟު އަދާކުރަން ހުރަސް އެޅޭ ގޮތަށް ކަންކަން ރާވައި ހިންގާކަން އެއީ މިކަމުގެ ވަރަށް ސާބިތު ހެއްކަކަށް ވެގެންދެއެވެ.\nމިކަމުގެ ނޭދެވޭ ނަތީޖާ އިތުރުވަމުން އައިސް މިއަދުގެ ޒުވާން ގިނަ އަދަދެއްގެ މައިންބަފައިން މިވަނީ އިސްލާމީ ތަރުބިއްޔަތާއި ރިވެތި އަޚްލާޤުން ބޭރުވެފައެވެ. ވީމާ އަލުން އަނބުރައި މިކަންކަން ގެނެސްގަތުމަށް މިވަނީ ވަރަށް ގިނަ މަސައްކަތްތަކެއް ކުރަން ޖެހިފައެވެ.


ޑިކޯވި މީހަކަށް އެމްއެންޑީއެފް ސަދަން އޭރިއާއިން އެހީތެރިކަން ފޯރުކޮށްދޭން ފަށައިފި\n09 ފެބްރުއަރީ 2020 10:33\nމަސްވެރިކަން ކުރަން އުޅުނު "މީރާ" ނަމަކަށް ކިޔާ ދޯންޏަކުން ފުޅި އަޅައިގެން ފީނަން ފޭބި މީހަކު ޑިކޮޕްރެޝަން ސިކްނެސް (ޑީކޯ) ވެގެން، އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންއިން އެހީތެރިކަން ފޯރުކޮށްދޭން ފަށައިފިއެވެ.\nއެ ދޯނީގެ ފަޅުވެރިއެއްގެ ގޮތުގައި މަސައްކަތްކުރާ އުމުރުން 27 އަހަރުގެ ދިވެއްސަކު ޑިކޯވެގެން އުޅޭކަމުގެ މަޢުލޫމާތު އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންއަށް ލިބިފައިވަނީ މިއަދު ހެނދުނު 09:20 ހާއިރުއެވެ. މަޢުލޫމާތު ލިބިފައިވާ ގޮތުގައި އެމީހާ ވަނީ، 20 މިނެޓް ވާންދެން 50 މީޓަރުގައި މިއަދު ޑައިވްކޮށްފައެވެ. މި ހާދިސާ ހިނގި އިރު، އެ ދޯނި އޮތީ ގދ. ގައްދޫއާ 13 މޭލު ބޭރުގައެވެ.\nމި މަޢުލޫމާތު އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންއަށް ލިބުމާ އެކު، ގދ.ގައްދޫ ބަނދަރުގައި އޮތް ސީއެމްބިޔުލާންސް ވަނީ އެ ދޯނި އޮތް ސަރަޙައްދަށް ގޮސްފައެވެ. އަދި، އެ ދޯނީގައި އޮތް ބަލި މީހާ ނަގައިގެން ގދ. ތިނަދޫގައި ހުންނަ ޑރ. ޢަބްދުއްސަމަދު މެމޯރިއަލް ހޮސްޕިޓަލަށް އެމީހާ ގެންދިޔުމަށް މިހާރު ދަނީ ދަތުރުކުރަމުންނެވެ. ސީއެމްބިޔުލާންސަށް ގދ.ތިނަދޫ ބަނދަރަށް ވަދެވޭނެ ކަމަށް ލަފާކުރެވެނީ މިއަދު ހެނދުނު 10:50 ހާއިރުއެވެ.


ރޭޕިސްޓުން ދިފާއު ކުރާނީ ރޭޕިސްޓުންނާ އެއް ލެވަލެއްގެ މީހުން: އައްޒަ – Dhen.mv\nރޭޕިސްޓުން ދިފާއު ކުރާނީ ރޭޕިސްޓުންނާ އެއް ލެވަލެއްގެ މީހުން: އައްޒަ\nJuly 3, 2020 - 11:42 am\nރޭޕް ކުރާ މީހުން ދިފާއު ކުރާނީ ރޭޕިސްޓުންނާ އެއް ލެވަލެއްގެ މީހުން ކަމަށް މަޝްހޫރު ފިލްމީތަރި މަރިޔަމް އައްޒަ ބުނެފިއެވެ.\nއައްޒަ މިހެން ބުނެފައި މިވަނީ ފިލްމީތަރި ޖުމައްޔިލް ނިމާލް އޭނާގެ ދެބެންދެދަރި ކޮއްކޮއެއް މީގެ ހަތަރު އަހަރު ކުރިން ރޭޕް ކުރި މައްސަލައެއް ފެންމަތިވުމާ ގުޅިގެން ކަމަށް ބެލެވެއެވެ.\nމީގެ4އަހަރު ކުރިން 2016 ވަނަ އަހަރު ޖުމައްޔިލް އޭނާގެ ދެބެންގެ ދެދަރި ކޮއްކޮ ރޭޕް ކުރި ކަމަށް ބުނެ އެވާހަކަ އޭނާގެ ދެބެންގެ ދެދަރި ކޮއްކޮ މީސް މީޑިޔާގައި ހިއްސާ ކޮށްފައިވެއެވެ.\nއައްޒަ އިންސްޓަގްރާމް ސްޓޯރީގައި އިނގިރޭސިން ކޮށްފައިވާ ޕޯސްޓެއްގައި ބުނީ ރޭޕިސްޓުން ދިފާއު ކުރާނީ ރޭޕިސްޓުންނާ އެއް ލެވެލެއްގެ މީހުން ކަމަށެވެ. އަދި އެ އަމަލު ހިންގީ އާއިލާގެ މެމްބަރެއް ކަމަށް ވީނަމަވެސް ރަހުމަތްތެރިއެއް ކަމަށް ވީނަމަވެސް ނުވަތަ ހަޔާތުގެ ބައިވެރިޔާ ކަމަށް ވީނަމަވެސް އެއްވެސް ތަފާތެއް ނެތް ކަމަށެވެ.\n"ރޭޕިސްޓުން ވާނީ ރޭޕިސްޓުންނަށް." އައްޒަ ބުންޏެވެ.


ނުބައި މަރު – Meedhoo Times\nޢަބްދުލް ޢަޒީޒް އިބްނު އަބީ ރައްވާދުގެ ކިބައިން އިބްނު ރަޖަބް ރިވާކުރެއްވިއެވެ. ” ތިމަންނަ އެއްފަހަރެއްގައި މަރުގެ ތުންފަތްމަތިގައިވާ މީހެއްގެ ކައިރީގައި ވީމެވެ. އޭނާގެ ކައިރީގައި ﷲ މެނުވީ ޙައްޤުގޮތުގައި އަޅުކަންވެވޭ އިލާހަކު ނެތްކަމަށް ބުނާށޭ ބުނަމުން ގެންދިޔައީމެވެ. ނަމަވެސް އޭނާގެ ފަހު ބަހެއް ކަމުގައިވީ ތިޔަ ބުނާ ކަލިމައަށް ތިމަންނަ ވަނީ ކާފިރުވެގެންނެވެ. ” އޭނާއާ ބެހޭ ގޮތުން ހޯދާލުމުން ތިމަންނައަށް މަޢުލޫމާތު ލިބިގެން ދިޔައީ އޭނާ އަކީ ރާ ބޯ މީހެއްކަމުގައެވެ. ޢަބްދުލް ޢަޒީޒް ވިދާޅުވިއެވެ. ” ފާފައިން ތިބާ ރައްކާތެރިވާށެވެ! ފަހެ އޭނާގެ ހަލާކު ކަމުގައިވީ އޭނާގެ ފާފައެވެ. ”\nރަބީޢު އިބްނު ސަބްރާގެ ކިބައިން ޤުރުޠުބީ ރިވާކުރެއްވިއެވެ. ” އަހަރެން ޝާމްގެ މީހުންނާއި ބައްދަލުވިއެވެ. އެމީހުންގެ ކިބައިން ތިމަންނައަށް މަރުވަމުން ދިޔަ މީހެއްގެ ވާހަކަ ކިޔައިދިނެވެ. އޭނާގެ ކައިރީގައި ﷲ މެނުވީ ޙައްޤުގޮތުގައި އަޅުކަންވެވޭ އިލާހަކު ނެތްކަމަށް ބުނާށޭ ބުނުމުން އޭނާ ބުންޏެވެ. ” ތިމަންނަ އަކީ ރާ ބޯ މީހެކެވެ. ތިމަންނައަށް ރާ ފޮދެއް ބޮއެލަން ދީބަލާށެވެ. ”\nއަލް ޖަވާބް އަލްކަފީ ގައި އިބްނުލް ޤައްޔިމް ވިދާޅުވެފައިވެއެވެ. ” މަރުވަމުންދާ ބައެއް މީހުންގެ ކައިރީގައި ﷲ މެނުވީ ޙައްޤުގޮތުގައި އަޅުކަންވެވޭ އިލާހަކު ނެތްކަމަށް ބުނާށޭ ބުނުމުން އެމީހުން ޖަވާބުގައި ބުނެއެވެ. ” އާހް.. އާހް.. ތިމަންނައަކަށް ތި ކަލިމައެއް ނުކިޔެއެވެ. ”\nރިފަރެންސް : ގެމްސް އެންޑް ޖެޥަލްސް